Jalugai Onnavaigen Inthihaabu gai Vaadha Nukureveyne: Maumoon ޖަލުގައި އޮންނަވައިގެން އިންތިހާބުގައި ވާދަ ނުކުރެވޭނޭ: މަައުމޫން – Huvadhoo News Jalugai Onnavaigen Inthihaabu gai Vaadha Nukureveyne: Maumoon Huvadhoo News\nޖަލުގައި އޮންނަވައިގެން އިންތިހާބުގައި ވާދަ ނުކުރެވޭނޭ: މަައުމޫން\nކުރީގެ ރައީސް އަބްދުﷲ ޔާމީން ޖަލުގައި ޙުކުމެއް ތަންފީޒު ކުރައްވަމުން ގެންދަވާއިރު، އިންތިހާބުގައި ވާދަ ކުރެވިގެން ނުވާނެކަމަށް ކުރީގެ ރައީސް މައުމޫން އަބްދުލް ޤައްޔޫމު ވިދާޅުވެއްޖެއެވެ.\nރާއްޖެ ޓީވީގެ ފަށާއިރު ޕޮރޮގްރާމުގައި ވާހަކަ ދައްކަވަމުން ކުރީގެ ރައިސް މައުމޫން ވިދާޅުވީ ކުށެއް ކޮށްފިނަމަ ކޮންމެ މީހަކަށް ވެސް އެކުށުގެ އަދަބު ލިބުން އެއީ އެންމެ މަސްލަހަތު ހުރި ގޮތް ކަމުގައެވެ. މިވާހަކަ ދައްކަވަމުން ރައިސް ޔާމިން ޖަލުގައި އޮންނެވިކަން ފާހަގަ ކުރައްވައި ވިދާޅުވީ ޖަލުގައި އޮވެގެން އިންތިހާބުގައި ވާދަ ކުރުވެގިން ނުވާނެ ކަމުގައެވެ.\nރައީސް މައުމޫން ވިދާޅުވީ، ޝަރީއަތް ނިމި، ހުކުމް ތަންފީޒު ކޮށް ނިމި މިނިވަންވެވަޑައިގަތުމުން އެ މަސައްކަތް ކުރެއްވުމަކީ އެއްވެސް މައްސަލައެއްކަމަށް ދެކެވަޑައިނުގަންނަވާ ކަމަށެވެ.\nރައިސް ޔާމިން މިހާރު ގެންދަވަނީ މަނީ ލޯންޑްރިންގެ ކުށް ސާބިތުވެ5އަހަރުގެ ޖަލު ހުކުމެއް ތަންފީޒު ކުރަމުންނެވެ. އަދި އެމްއެމްޕީއާރުސީގެ ހިޔާނާތުގެ ތެރެއިން ވެސް ބޮޑެތި ތުހުމަތު ތަކެއް ދަނީ ކުރެވި މި ކަންތަށް ދަނީ ތަހުގީގު ކުރެވެމުންނެވެ.\nރައީސް އަބްދުﷲ ޔާމީން ރައީސް މައުމޫން އަބްދުލް ޤައްޔޫމް


Home quarantine aa hilaafuvi meehaku 2500 rufiyaa in joorimanaa koffi - One Online\nހޯމް ކަރަންޓީނާ ހިލާފުވި މީހަކު 2500 ރުފިޔާއިން ޖޫރިމަނާކޮށްފި\nކ. ގުރައިދޫގައި ހޯމް ކަރަންޓީނާ ހިލާފުވި މީހަކު 2500 ރުފިޔާ އިން ޖޫރިމަނާކޮށްފި އެވެ.\nފުލުހުން ބުނީ، ހޯމް ކަރަންޓީނާ ހިލާފުވެގެން ޖޫރިމަނާ ކޮށްފައިވަނީ 39 އަހަރުގެ ފިރިހެނެއް ކަމަށެވެ.\nމިއީ އެކަހެރި ކުރުމުގެ މަރުކަޒުތަކާއި ކަރަންޓީނު ކުރުމުގެ މަރުކަޒުތަކާބެހޭ ގަވާއިދަށް ފުރަތަމަ އިސްލާހު ގެނެވި، އެގަވާއިދުގެ ތެރެއަށް އަލަށް އިތުރުކުރި 13 ވަނަ މާއްދާގެ (ށ) ގެ ދަށުން މީހަކު ޖުރިމަނާކުރި ފުރަތަމަ ފަހަރެވެ.\nފުލުހުން ވަނީ ކަރަންޓީނު ކުރެވޭ ނުވަތަ އެކަހެރިކުރެވޭ މީހުން ގަވާއިދުތަކަށް ހުރުމަތްތެރިކޮށް ހިތުމަށް ނަސޭހަތްތެރިވެފަ އެވެ.\nއެކަހެރި ކުރުމުގެ މަރުކަޒުތަކާއި ކަރަންޓީނު ކުރުމުގެ މަރުކަޒުތަކާ ބެހޭ ގަވާއިދަށް މިިދޔަ އާދީއްތަ ދުވަހު ގެނައި އިސްލާހުގައި ބުނާ ގޮތުން، ކޮވިޑް-19 އާ ގުޅިގެން ކަރަންޓީނުވާން އެންގި މީހަކު، އެ އަމުރާ ހިލާފުވެއްޖެނަމަ 5،000 ރުފިޔާ އިން ޖޫރިމަނާ ކުރެވޭނެ އެވެ.\nއެގޮތުން އެ ގަވާއިދުގެ ދަށުން ކަރަންޓީނުވުމަށް އަންގައިފައިވާ މީހަކު، އެ އަމުރާ ހިލާފުވެއްޖެނަމަ ފުރަތަމަ ފަހަރު 2500 ރުފިޔާ އިން، ދެވަނަ ފަހަރު 3500 ރުފިޔާއިން އަދި ތިންވަނަ ފަހަރުން ފެށިގެން އަމުރާ ހިލާފުވާ ކޮންމެ ފަހަރަކު 5000 ރުފިޔާއިން ޖޫރިމަނާ ކުރެވޭނެ އެވެ. އަދި އެކަން ތަންފީޒު ކުރާނީ ފުލުހުން ކަމަށާއި ފުލުހުންގެ ހިދުމަތް ނެތް ރަށްރަށުގައި އެ ފިޔަވަޅުތައް އަޅާނީ ކައުންސިލުން ކަމަށް އެ ގަވާއިދުގައި ބުނެފައިވެ އެވެ.\nގުޅޭ ޓެގު ޕޮލިސް ކ. ގުރައިދޫ ކޮވިޑް 19 ހޯމް ކަރަންޓީނު


Match gai Messi ge harakaaih thah Maradona aa gulhuvaifi\nމެޗުގައި މެސީ ހަރަކާތްތައް މެރަޑޯނާ އާ ގުޅުވައިފި\nމެސީ ލަނޑު ޖެހުމަށް ފަހު މެރަޑޯނާ ދެއްކި ހަރަކާތްތ ތަކުރަރު ކުރަނީ.. މެރަޑޯނާގެ ކުރީގެ ފޮޓޯއެއް\nއޮސަސޫނާ ގެ މައްޗަށް 4-0 ން ބާސެލޯނާ މޮޅުވި މެޗުގައި ކެޕްޓަން ލިއޮނެލް މެސީގެ ހަރަކާތްތައް މިދިޔަ ބުދަ ދުވަހު މަރުވި ފުޓްބޯޅަ ލެޖެންޑް ޑިއޭގޯ މެރަޑޯނާގެ ހަނދާންތަކާ ގުޅުވައިލައިފި އެވެ.\nދުނިޔޭގެ އުފެދުނު އެންމެ މޮޅު އެއް ކުޅުންތެރިޔާގެ ގޮތުގައި ފާހަގަ ކުރެވުނު މެރަޑޯނާ މަރުވީ، ސިކުޑީގެ އޮޕަރޭޝަނެއް ކުރިތާ ދެ ހަފުތާ ފަހުން މިދިޔަ ބުދަ ދުވަހު ހާޓް އެޓޭކެއް ޖެހިގެންނެވެ. އާޖެންޓީނާގެ ލެޖެންޑް ވަނީ 1982 ން 1984 ށް ބާސާއަށް ކުޅެފަ އެވެ.\nމެސީގެ ކެރިއާގެ ކުރީ ކޮޅު އޭނާ މަޝްހޫރުވީ "އާ މެރަޑޯނާ" ގެ ނަމުންނެވެ. މެސީގެ އާދަޔާ ހިލާފް ކެރިއާގައި އޭނާ ވަނީ މެރަޑޯނާގެ ކޯޗް ކަމުގެ ދަށުން ކުޅެފަ އެވެ.\nއެ ދަނޑެއްގެ ނަން މެސީގެ ނަމަށް ނިސްބަތް ކުރަން ވާހަކަ ދެކެވެމުންދާ، ކޭމްޕް ނޯގައި ކުޅުނު މެޗުގައި ބާސާގެ ފުރަތަމަ ލަނޑު ކާމިޔާބު ކުރީ މާޓިން ބްރައިތުވެއިޓް އެވެ. ނަމަވެސް ގޯލް ފެނުނު ގޮތުން އެ ލަނޑު ކާމިޔާބު ކުރީ މެސީ ކަމަށް ހީކުރެވުނެވެ. އެހެންނަމަވެސް ރިޕްލައިން ފެނުނީ މެސީގެ އޮތް ބޯޅައަށް ހިއްލާލި ތަނެވެ. އެއީ މެކްސިކޯގައި 1986 ގައި ބޭއްވި ވޯލްޑް ކަޕްގެ ކްއާޓާ ފައިނަލުގައި އިންގްލެންޑް ކޮޅަށް މެރަޑޯނާ އަތުން ކާމިޔާބު ކުރި ލަނޑަށް ނިސްބަތް ކޮށް މެސީ ކުރި ކަމެއް ކަމަށް ބެލެވުނެވެ.\nމެރަޑޯނާ އަތުން ޖެހި ލަނޑަށް ނިސްބަތްކޮށް މެސީ ގެނައި އިޝާރާތް\nބާސާގެ ދެ ވަނަ ލަނޑު މެޗުގެ 42 ވަނަ މިނެޓްގައި ކާމިޔާބު ކުރީ އެންޓްއާން ގްރީޒްމަން އެވެ. އޮސަސޫނާގެ ގޯލަށް އޮއްސާލާފައި ގްރީޒްމަން ފޮނުވާލި ލަނޑަކީ ބާސާގައި ގްރީޒްމަން ޖެހި އެންމެ މޮޅު ލަނޑެވެ. ބާސާގެ ތިން ވަނަ ؛ލަނޑު މެޗުގެ 57 ވަނަ މިނެޓްގައި ކާމިޔާބު ކުރީ ފިލިޕޭ ކުޓީނިއޯ އެވެ.\nހަތަރު ވަނަ ލަނޑު ކާމިޔާބު ކުރީ މެސީ އެވެ. އޭނާ ޖެހި ލަނޑަކީ އޭރިއާ ބޭރުން ފޮނުވާލި ހިތްގައިމު ބޯޅަ އެކެވެ. ލަނޑު ޖެހުމަށް ފަހު މެސީ ވަނީ ޖޯޒީގެ ދަށުން ލާފައި ހުރި އާޖެންޓީނާގެ ކުލަބު ނިއުލްސް އޯލްޑް ބޯއީސްގެ ޖޯޒީ ދައްކާލާފަ އެވެ. މެރަޑޯނާވެސް ކުޅުނު އެ ކުލަބުގެ ޖޯޒީ ދައްކާލުމަށް ފަހު މެސީ ވަނީ، އެ ކުލަބުގައި ލަނޑު ޖެހުމަށް ފަހު މެރަޑޯނާ ދެއްކި ހަރަކާތް ތަކުރާރު ކޮށްފަ އެވެ. އެ ޖޯޒީގެ ފުރަގަހުގައި 10 ނަންބަރު ޖަހާފައިވުމުން އެ ޖޯޒީން ތަމްސީލު ކޮށްދެނީ ނިއުލްސް އޯލްޑް ބޯއީސްގައި މެރަޑޯނާވެސް ބޭނުން ކުރި ޖޯޒީގެ ގޮތުގަ އެވެ. އެ ކުލަބަކީ ބާސެލޯނާ އަށް ބަދަލުވުމގެ ކުރިން މެސީގެ ޔޫތު ކެރިއާވެސް ހޭދަ ކުރި ކުލަބެވެ.\nމެސީ ބާސެލޯނާ ޑިއެގޯ މެރަޑޯނާ


ކާށިދޫ ނެރު ފައިކަށްޓަށް ތެޔޮ ބާޖެއް އުރުމާ ގުޅިގެން ފަރަށް ލިބުނު ގެއްލުންތައް ބަލަނީ ކާށިދޫ ނެރު ފައިކަށްޓަށް ތެޔޮ ބާޖެއް އުރުމާ ގުޅިގެން ފަރަށް ލިބުނު ގެއްލުންތައް ބަލަނީ\nކާށިދޫ ނެރު ފައިކަށްޓަށް ތެޔޮ ބާޖެއް އުރުމާ ގުޅިގެން ފަރަށް ލިބުނު ގެއްލުންތައް ބަލަނީ\nކ. ކާށިދޫ ހުޅަނގު ފަރާތު ނެރުކައްޓަށް އުރުނު އެސްޓޯއޯގެ ތެޔޮ ބާޖު / ފޮޓޯ: އެމް.އެން.ޑީ.އެފް\nކ.ކާށިދޫ ހުޅަނގު ފަރާތު ނެރު ފައިކަށްޓަށް ތެޔޮ ބާޖެއް އުރުނު ޙާދިސާއާއި ގުޅިގެން އެ ސަރަޙައްދުގެ ފަރަށް ލިބިފައިވާ ގެއްލުންތައް ބެލުމުގެ މަސައްކަތް މިހާރު ކުރަމުންދާކަމަށް އެންވަޔަރަމަންޓް ޕްރޮޓެކްޝަން އެޖެންސީ، އީ.ޕީ.އޭއިން ވިދާޅުވެއްޖެއެވެ.\nދިގުމިނުގައި 100 ފޫޓު ހުރި ފިއުލް ސަޕްލައިސް މޯލްޑިވްސްގެ މި ތެޔޮ ބާޖު ކާށިދޫ ނެރު ފައިކައްޓަށް އުރުމާ ގުޅިގެން އެމްއެންޑީއެފް ކޯސްޓްގާޑް މެރިޓައިމް ރެސްކިއު ކޯޑިނޭޝަން ސެންޓަރަށް ރިޕޯޓްކޮށްފައިވަނީ މިދިޔަމަހުގެ 29 ވަނަ ދުވަހުއެވެ.\nޕީ.އެސް.އެމް ނިއުސްއަށް މަޢުލޫމާތުދެއްވަމުން އީ.ޕީ.އޭގެ އޮފިޝަލަކު ވިދާޅުވީ، އެސް.ޓީ.އޯގެ ތެޔޮ ބާޖު ކާށިދޫ ފަރަށް އުރުނު ޙާދިސާގައި ކަން ހިނގާދިޔަގޮތުގެ ރިޕޯޓެއް އީ.ޕީ.އޭއަށް ހުށަހެޅުމަށް މިހާރު އަންގާފައިވާކަމަށެވެ. އަދި އެ ސަރަޙައްދުގެ ފަރަށް ލިބިފައިވާ ގެއްލުންތައް އެސެސްކުރުމުގެ މަސައްކަތް އެ އެޖެންސީގެ ޓީމަކުން ކުރަމުންދާކަމަށާއި، މި ޙާދިސާއާއި ގުޅިގެން އެސް.ޓީ.އޯ ޖޫރިމަނާކުރުމާމެދު ވަކި ގޮތެއް ނިންމާނީ ކަން ހިނގާދިޔަގޮތުގެ ރިޕޯޓާއި، އީ.ޕީ.އޭގެ އެސެސްމެންޓްތަކުން ލިބޭ މަޢުލޫމާތުތަކުގެ މައްޗަށް ރިޢާޔަތްކުރުމަށްފަހު ކަމަށްވެސް އޭނާ ވިދާޅުވިއެވެ.\n"މާތޮޅި" ނަމަކަށްކިޔާ މި ތެޔޮ ބާޖުގައި ދަތުރު ފެށިއިރު 27 ހާސް ލީޓަރ ޕެޓްރޯލާއި 180 ހާސް ލީޓަރު ޑީސަލް ބަރުކޮށްފައިވެއެވެ. މި ތެޔޮ ބާޖު ފަރަށް އެރުމާއެކު، ބާޖު ފުންކުރުމުގެ މަސައްކަތް އެމްޕީއެލްގެ ޓަގް ބޯޓެއްގެ އެހީއާއެކު އެމް.އެން.ޑީ.އެފުން ވަނީ ކޮށްފައެވެ. އަދި ޑަބަލް ހަލް ޑިޒަންއަށް ހަދާފައިވާ މި ބޯޓުން ތެޔޮ ލީކްވިކަމުގެ އެއްވެސް ނިޝާނެއް ފެނިފައިނުވާކަމަށްވެސް އެމްއެންޑީއެފުން ބުނެފައިވެއެވެ.\nސްޓެލްކޯއިން ކާށިދޫގައި ހިންގާ އިންޖީނުގެއަށް ބޭނުންވާ ތެޔޮ ހިފައިގެން ދަތުރުކުރި މި ތެޔޮ ބާޖު ނެރުކައްޓަށް އެރުމުގެ ސަބަބުން އެ ބާޖަށާއި، އެބޯޓުގައި ދަތުރުކުރި6ދިވެހިންނަށްވެސް އެއްވެސް ގެއްލުމެއް ލިބިފައެއްނުވެއެވެ.\nއިހުމާލަކުން ނުވަތަ މޫސުން ގޯސްވުމުގެ ސަބަބުންވެސް ހިނގާ މިފަދަ ޙާދިސާތަކުގައި ދިވެހިރާއްޖޭގެ އުޅަނދެއްނަމަ ފުރަތަމަ ފަހަރު ޖޫރިމަނާކުރުމުގެ ބަދަލުގައި އެކަން ތަކުރާރުނުކުރުމަށް އީ.ޕީ.އޭއިން އިންޒާރުދިނުމަށްފަހު ދޫކޮށްލައެވެ. ނަމަވެސް ރާއްޖޭން ބޭރުގެ އުޅަނދެއްނަމަ އިންޒާރުދިނުމަކާ ނުލާވެސް ޖޫރިމަނާކުރެއެވެ. އަދި ޖޫރިމަނާކުރުމުގައި އެ ޙާދިސާއެއްގެ ސަބަބުން ފަރަށް ލިބުނުގެ ގެއްލުމުގެ ކުޑަބޮޑު މިނަށާއި، އެ ސަރަޙައްދެއްގައި އުޅޭ ކަނޑުގެ ދިރުންތަކުގެ ނިސްބަތަށް އީ.ޕީ.އޭއިން ބަލައެވެ.\nކޭލަކުނު ވަގުތީގޮތުން ބަލަހައްޓައިދޭނެ ފަރާތެއް ހޯދަނީ\nދިޔަވަރު ބޮޑުވާނީ ހަވީރު، މިއަދުވެސް އުދައެރުމުގެ ފުރުސަތު ބޮޑު: މެޓް\n4 ރަށެއްގައި އިރުގެ އަލިން ހަކަތަ އުފައްދާ ނިޒާމް ޤާއިމުކުރުމާ ގުޅޭގޮތުން އާންމުންގެ ޚިޔާލު ހޯދަނީ


މާރަންދޫގައި ބާއްވާ “ކޮމިއުނިޓީ ފުޓްސަލް ކަޕް 2020” ގައި ބައިވެރިވުމުގެ ފުރުސަތު ހުޅުވާލައިފި | Sandhaanu\nމާރަންދޫގައި ބާއްވާ “ކޮމިއުނިޓީ ފުޓްސަލް ކަޕް 2020” ގައި ބައިވެރިވުމުގެ ފުރުސަތު ހުޅުވާލައިފި\nނޮވެމްބަރ 30, 2020\nހއ.މާރަންދޫގެ އިޖުތިމާޢީ މަރުކަޒުން އިސްނަގައިގެން ބޭއްވުމަށް ހަމަޖެހިފައިވާ “ކޮމިއުނިޓީ ފުޓްސަލް ކަޕް 2020” ގައި ބައިވެރިވުމުގެ ފުރުސަތު އާއްމުކޮށް ހުޅުވާލައިފިއެވެ. މި މުބާރާތް ބޭއްވުމަށް ހަމަޖެހިފައިވަނީ މާރަންދޫ ކައުންސިލާއި، މާރަންދޫ ޔޫތް ސޮސައިޓީއާއި، ޗެފޭ ސްޕޯޓްސް އެކަޑަމީއާއި، މާރަންދޫ ޒުވާނުންގެ ޖަމިއްޔާ އަދި ބަނޑޭރި ސްޓަރ އެސްސީ ގުޅިގެންނެވެ.\nމިމުބާރާތަކީ ފިރިހެން ބޭފުޅުންނަށް ޚާއްސަ ކުރެވިގެން ބާއްވާ މުބާރާތެކެވެ. މި މުބާރާތުގައި ބައިވެރިވުމުގެ ސުންގަޑިއަކީ ޑިސެންބަރ 1 ވަނަ ދުވަހުގެ ރޭ 22:00 އެވެ. އަދި ޑިސެމްބަރ5ވަނަ ދުވަހުގެ ނިޔަލަށް ޓީމް ލިސްޓް ހުށަހަޅާ ނިންމަން ޖެހެއެވެ.\nމުބާރާތުގެ ޓީމްތަކުގެ މެދުގައި ގުރުލުން، ޑިސެމްބަރ އަށަކަށް ތާވަލް ކުރެވިފައި ވާއިރު، މުބާރާތް ފެށުމަށް ހަމަޖެހިފައިވަނީ ޑިސެމްބަރު 10 ވަނަ ދުވަހުއެވެ.\nމިމުބާރާތުގައި ބައިވެރިވާން އެދޭ ފޯމް އިޖުތިމާޢީ މަރުކަޒުން ލިބެން ހުންނާނެ ކަމަށް އެމަރުކަޒުގެ އިޢުލާނުގައި ވެއެވެ. އަދި އިތުރު މަޢުލޫމާތު ހޯދުމަށް ޔޫތް އެސޯސިއޭޓް އަބްދުއްރަޙްމާން ޙަސަން (7775215) އަށް ގުޅުއްވުމަށް ވެސް އެއިޢުލާނުގައި ވެއެވެ.\nމާރަންދޫއަކީ ކުޅިވަރުގެ ރޫހު ގަދަ، ކުޅަދާނަ ކުޅުންތެރިންތަކެއް އުފެދެމުން އަންނަ ރަށެކެވެ. އެރަށު ޓީމުތަކުން ވަނީ އަތޮޅު ފެންވަރުގެ މުބާރާތްތަކުގައި ރަން ވަނަތައް ހޯދައިފައެވެ.\nހަންގޭރީގެ ކޮންސިއުލޭޓް އޮފީހެއް ރާއްޖޭގައި ހުޅުވައިފި\nރާއްޖެ އާމިނަތު ނުހާ - ސެޕްޓެމްބަރ 16, 2021 0\nޔޫރަޕްގެ ގައުމެއް ކަމަށްވާ ހަންގޭރީގެ ކޮންސިއުލޭޓް އޮފީހެއް ރާއްޖޭގައި ހުޅުވައިފި އެވެ. މި ކޮންސިއުލޭޓް ހުޅުވައި ދެއްވީ މިއަދު ބޭއްވި ރަސްމިއްޔާތެއްގައި ފޮރިން ސެކްރެޓަރީ އަބްދުލް ޣަފޫރު މުހައްމަދާއި ހަންގޭރީ ސަރުކާރުން ރާއްޖެއަށް ކަނޑައެޅުއްވި...\nދެ ކޮރެއާ ދެމެދު އަނެއްކާ ނުތަނަވަސްކަން އިތުރުވަނީ\nދުނިޔެ މަރިޔަމް އަރީން ޢީސާ - ސެޕްޓެމްބަރ 16, 2021 0\nދެކުނު ކޮރެއާ އާއި އުތުރު ކޮރެއާ ދެމެދު ނުތަނަވަސްކަން އިތުރުވެ، ދެ ގައުމުންވެސް ވިދިވިދިގެން ކަހަލަގޮތަކަށް މިސައިލް ޓެސްޓްތަކެއް ކޮށްފިއެވެ. މިޓެސްޓްތަކަކީ ދެ ގައުމުގެ ވާދަވެރިކަން ބޮޑުވެ، ޢަސްކަރީ ޤާބިލުކަން އެއްގައުމުން އަނެއް...\nކޮވިޑް 19: އަދަދު ތައް ދަށަށް!\nރާއްޖެ ޢާއިޝަތު އީލާފް - ސެޕްޓެމްބަރ 16, 2021 0\nއިއްޔެ ކޯވިޑް19 އަށް ފައްސިވެފައިވަނީ 92 މީހުންނެވެ. މީގެ ކުރިން ކޮވިޑް ކޭސްތައް އުޅުނީ 100 އިން މަތީގައެވެ. އިއްޔެ ފެނުނު ކޭސްތަކުގެ ތެރެއިން 51 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި...


SunOnline: Dhaandhoo aai Kamadhoo ban'dharu ge masahkaiy MTCC ah\nދާންދުއާއި ކަމަދޫ ބަނދަރުގެ މަސައްކަތް އެމްޓީސީސީއަށް\nމުހައްމަދު ޔަމީން 21 Jan 2022, 15:00\nބ. ކަމަދޫ ބަނދަރު ހެދުމުގެ މަޝްރޫއުގެ އެއްބަސްވުމުގައި ސޮއި ކުރަނީ --- ފޮޓޯ/ އެމްޓީސީސީ\nގއ. ދާންދޫއާއި ބ. ކަމަދޫ ބަނދަރު ހެދުމުގެ މަސައްކަތް އެމްޓީސީސީއާ ހަވާލުކޮށްފިއެވެ.\nޕްލޭނިން މިނިސްޓްރީގައި އިއްޔެ ބޭއްވި ރަސްމިއްޔާތެއްގައި މި އެއްބަސްވުންތަކުގައި އެމްޓީސީސީގެ ފަރާތުން ސޮއި ކުރެއްވީ އެ ކުންފުނީގެ މެނޭޖިން ޑިރެކްޓަރު އާދަމް އާޒިމެވެ. އަދި މިނިސްޓްރީގެ ފަރާތުން ސޮއި ކުރެއްވީ އެ މިނިސްޓްރީގެ ޕާމަނަންޓް ސެކްރެޓަރީ ޒީނިޔާ އަޙްމަދު ޙަމީދެވެ.\nކަމަދޫ ބަނދަރު ހެދުމުގެ މަޝްރޫއުގެ ދަށުން 21،239 ކޮޑިމީޓަރުގެ ބަނދަރު ފުންކުރުމަށް ވަނީ ހަމަޖެހިފައެވެ. އަދި 4،397 ކޮޑިމީޓަރުގެ ނެރު ފުންކުރުމާއި، 180 މީޓަރުގެ ސަރަހައްދެއްގައި ބޭރުތޮށިލުމާއި، 346 މީޓަރުގެ ސަރަހައްދެއްގައި އެއްގަމުތޮށި ލުމަށް ވެސް ވަނީ ހަމަޖެހިފައެވެ. މީގެ އިތުރުން 628 މީޓަރުގެ ސަރަހައްދެއްގައި ރިވެޓްމެންޓު ޖަހައި، 1،730 އަކަމީޓަރުގެ ސަރަހައްދެއްގައި ދުވާރު ވެސް ހަދާނެއެވެ.\nސާޅީސް މިލިއަން ރުފިޔާގެ މި މަޝްރޫއު ނިންމުމަށް ހަމަޖެހިފައިވަނީ 400 ދުވަހުގެ ތެރޭގައެވެ.\nކަމަދޫގައި މިހާރު އޮންނަ ބަނދަރަކީ އަމިއްލަ ފަރާތަކުން ފަޅުކޮނެދިނުމުން އެ ރަށު ރައްޔިތުން އަމިއްލައަށް ތޮށިލައިގެން ހަދާފައިވާ ބަނދަރެކެވެ.\nބ. ކަމަދޫގައި މިހާރު އޮންނަ ބަނދަރުގެ ސެޓެލައިޓް ފޮޓޯ --- ފޮޓޯ/ ގޫގުލް އާތް\nމީގެ ފަންސަވީހަކަށް އަހަރު ކުރިން ހެދި އެ ބަނދަރަކީ މިހާރު ބޭނުން ކުރުމަށް ނުހަނު އުނދަގޫ ބަނދަރެއް ކަމަށް އެ ރަށު ކައުންސިލުގެ ރައީސް ހަސަން ޒަރީރު "ސަން"އަށް ވިދާޅުވިއެވެ.\n"ހަމަ ކޮންމެ އިރުވައެއްގައި ތިން ހަތަރު ދޯނި ތޮށިމައްޗަށް ނަގާ ޖަހާނެ،" ޒަރީރު ވިދާޅުވިއެވެ.\nއޭނާ ވިދާޅުވީ އާ ބަނދަރާއެކު މި މައްސަލަތަކަށް ހައްލެއް ލިބޭނެ ކަމަށެވެ. އެގޮތުން ކަޑިންމަ އެހެން ދިމާލަކަށް ބަދަލުކޮށް ރަނގަޅު ބޭރުތޮއްޓެއް ލެވުމަކީ މިހާރު ހުރި ގިނަ މައްސަލަތަކެއްގެ ހައްލު ކަމަށް ވެސް ކައުންސިލުގެ ރައީސް ވިދާޅުވިއެވެ.\nގއ. ދާންދޫ ބަނދަރު ހެދުމުގެ މަޝްރޫއުގެ ދަށުން 52،099 ކޮޑިމީޓަރުގެ ބަނދަރު ފުންކުރުމަށާއި، 4،953 ކޮޑިމީޓަރުގެ ނެރު ފުންކުރުމަށާއި، 30 މީޓަރުގެ ގްރޮއިންސް ޖެހުމަށް ވަނީ ހަމަޖެހިފައެވެ. އަދި، 333 މީޓަރުގެ ސަރަހައްދެއްގައި ބޭރުތޮށިލުމަށާއި، 529 މީޓަރުގެ ސަރަހައްދެއްގައި އެއްގަމުތޮށި ލުމަށާއި، 170 މީޓަރުގެ ސަރަހައްދެއްގައި ރިވެޓްމެންޓު ޖެހުމަށް ވެސް ހަމަޖެހިފައިވެއެވެ.\nގއ. ދާންދޫ ބަނދަރު ހެދުމުގެ މަޝްރޫއުގެ އެއްބަސްވުމުގައި ސޮއި ކުރަނީ --- ފޮޓޯ/ އެމްޓީސީސީ\nމިއީ 70 މިލިއަން ރުފިޔާގެ މަޝްރޫއެކެވެ. މި މަޝްރޫއު ނިންމުމަށް ހަމަޖެހިފައިވަނީ 485 ދުވަހުގެ ތެރޭގައެވެ.\nދާންދޫގައި ހަދާ އާ ބަނދަރު ހެދުމަށް ހަމަޖެހިފައިވަނީ މިހާރު އޮންނަ ބަނދަރާ ވަކިން އޭގެ އުތުރުގައެވެ. މި ބަނދަރާއެކު ޖާގައިގެ ދަތިކަން ހައްލުވާނެ ކަމަށް އެރަށު ކައުންސިލުގެ ނާއިބު ރައީސް އިބްރާހިމް މުހައްމަދު ވިދާޅުވިއެވެ.\n"އަޅުގަނޑުމެން އެދިފަ ހުރި ހުރިހާ ގޮތަކަށް ބަދަލުކޮށްގެން މި މަޝްރޫއު މި ހިންގެނީ، އަޅުގަނޑުމެން ވަރަށް ހިތްހަމަޖެހިގެން މިތިބީ،" އޭނާ ވިދާޅުވިއެވެ.\nބ. ކަމަދޫގައި މިހާރު އޮންނަ ބަނދަރުގެ ސެޓެލައިޓް ފޮޓޯ: އާ ބަނދަރު ހަދަނީ އުތުރުން ފުންކުރެވިފައިވާ ސަރަހައްދުގައި --- ފޮޓޯ/ ގޫގުލް އާތް\nސުނާމީގައި ބޮޑެތި ގެއްލުންތަކެއް ލިބުނު ދާންދޫގައި 2007 ވަނަ އަހަރު ހެދި ބަނދަރަށް ފަހު، ބަނދަރުގެ މަޝްރޫއެއް ހިންގީ 2010 ވަނަ އަހަރުއެވެ. މި ބަނދަރަކީ މަސްވެރި ގިނަ އޮޑިފަހަރާއި، މާލެ ދަތުރުކުރާ ބޮޑެތި ބޯޓުފަހަރު ވަންނަ ބަނދަރަކަށް ވާތީ، ޖާގައިގެ ދަތިކަން އިންތިހާއަށް ވަނީ ކުރިމަތިވެފައެވެ.


ބާސެލޯނާ އުނދަގުލުން ސަލާމަތްވިއިރު، މެސީ އަށް ރެކޯޑެއް | Jazeera\tބާސެލޯނާ އުނދަގުލުން ސަލާމަތްވިއިރު، މެސީ އަށް ރެކޯޑެއް - Jazeera\nބާސެލޯނާ އުނދަގުލުން ސަލާމަތްވިއިރު، މެސީ އަށް ރެކޯޑެއް\nމުޙައްމަދު ޤާސިމް October 24, 2019 92 views0\nޔުއެފާ ޗެމްޕިއަންސް ލީގުގައި ރޭ ކުޅުނު މެޗުގައި ރަށުން ބޭރުގައި ޗެކް ރިޕަބްލިކްގެ ސްލަވިއާ ޕްރާގް އަތުން 2-1 އިން ބާސެލޯނާ މޮޅުވިއިރު، އެ ޓީމުގެ ކެޕްޓަން ލިއޮނަލް މެސީ މުބާރާތުގައި ރެކޯޑެއް ގާއިމްކޮށްފިއެވެ.\nރޭގެ މެޗުގައި ޖެހި ގޯލާއެކު ބާސެލޯނާގެ ތަރި މެސީ ވަނީ ވިދިވިދިގެން 15 ސީޒަނުގައި އެ މުބާރާތުގައި ލަނޑުޖެހި ފުރަތަމަ ކުޅުންތެރިޔާގެ ޝަރަފު ހޯދާފައެވެ.\nސްލަވިއާގެ ދަނޑުގައި ރޭ ކުޅުނު މެޗު ފެށިގެން ތިންވަނަ މިނެޓުގައި ބާސެލޯނާ އަށް ލީޑްނަގައިދިނީ އާތުރް ދިން ބޯޅައަކުން މެސީ އެވެ. މި ގޯލާއެކު މެސީ ވެފައިވަނީ ރެއާލް މެޑްރިޑްގެ ކުރީގެ ފޯވާޑް ރައުލް ގޮންޒާލޭޒް އަށްފަހު މެޗުގެ ފުރަތަމަ ތިން މިނެޓުގެ ތެރޭގައި އެންމެ ގިނަ ގޯލްޖެހި ދެވަނަ ކުޅުންތެރިޔާއަށެވެ. މި ދެ ކުޅުންތެރިންވެސް ވަނީ މެޗުގެ ފުރަތަމަ ތިން މިނެޓުގެ ތެރޭގައި ތިން ފަހަރެއްގެ މަތީން ލަނޑުޖަހާފައެވެ.\nއޭގެފަހުން، މެޗުގެ ނަތީޖާ އެއްވަރުކުރުމަށް ސްލަވިއާގެ ކުޅުންތެރިން ފޮނުވާލި ގިނަ ހަމަލާތަކެއް ބާސެލޯނާގެ ކީޕަރު މާކް އަންދްރެ ޓަ ސްޓެގަން މަތަކުރިއިރު، ބާސެލޯނާގެ ލީޑް ފުޅާކުރުމަށް ޖެރަޑް ޕީކޭ އާއި ލުއިސް ސުއަރޭޒްގެ އިތުރުން ފްރެންކީ ޑި ޔޮން އަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ.\nސްލަވިއާ އިން ދެވަނަ ހާފު ފެށީ ބަދަލަކާއެކުއެވެ. އޭގެ ނަތީޖާއެއްގެ ގޮތުން، މި ހާފު ފެށިތާ ފަސްވަރަކަށް މިނެޓުގެ ތެރޭގައި ޔަން ބޮރިލް ވަނީ އެ ޓީމަށް އެއްވަރުކޮށްދީފައެވެ. ނަމަވެސް، މެޗުގެ 57 ވަނަ މިނެޓުގައި ސްލަވިއާގެ ޕީޓަ އޮލަޔިންކާ އަތުން ބައިކޮޅަށް ވަން ގޯލަކުން ބާސެލޯނާ ވަނީ ދެވަނަ ފަހަރަށް ލީޑްނަގައި، މެޗުން ތިން ޕޮއިންޓް ކަށަވަރުކޮށްފައެވެ.\nމި ގްރޫޕުގައި ހިމެނޭ، ބޮރޫޝިއާ ޑޯޓްމަންޑްއާ ދެކޮޅަށް އިންޓަ މިލާން ކުޅުނު މެޗުގައި އަމިއްލަ ދަނޑުގައި ވަނީ 2-0 އިން މޮޅުވެފައެވެ. އެ ޓީމުގެ ލަނޑުތައް ޖަހައިދިނީ ލޮޓާރޯ މާޓިނޭޒް އާއި އެންޓޯނިއޯ ކަންޑްރޭވާ އެވެ. ރޭގެ މެޗުތަކަށްފަހު މި ގްރޫޕުގެ އެއްވަނައިގައި އުޅޭ ބާސެލޯނާ އަށް ހަތް ޕޮއިންޓް ލިބިފައިވާއިރު، ދެވަނައިގައި އޮތް އިންޓަ އާއި ޑޯޓްމަންޑަށް ލިބިފައިވަނީ ހަތަރު ޕޮއިންޓެވެ. ހެޑްޓުހެޑް ރެކޯޑުން ކުރިލިބެނީ އިންޓަ އަށެވެ. އެންމެ ފުލުގައި އޮތް ސްލަވިއާ އަށް ލިބިފައިވަނީ އެއް ޕޮއިންޓެވެ.\nމި މުބާރާތުގައި ރޭ ކުޅުނު އެހެން މެޗުތަކަށް ބަލާއިރު، ގްރޫޕް އީ ގައި ހިމެނޭ ގެންކް އަތުން 4-1 ގެ ނަތީޖާއަކުން އެންމެ ފަހުގެ ޗެމްޕިއަން ލިވަޕޫލް މޮޅުވިއިރު، ނަޕޯލީ ވަނީ ސަލްޒްބާގް އަތުން 3-2 އިން ބަލިކޮށްފައެވެ. ރޭގެ މެޗުގައި ލިވަޕޫލުން ޖެހި ހަތަރުލަނޑުގެ ތެރެއިން، ދެ ގޯލް ކާމިޔާބުކޮށްދިނީ އަލެކްސް އޮކްސްލޭޑް ޗަމްބަލެއިން އެވެ. އަނެއް ދެލަނޑުޖަހައިދިނީ ސަޑިއޯ މާނޭ އާއި މުހައްމަދު ސަލާހު އެވެ.\nމި ގްރޫޕުގެ އެއްވަނައިގައި އުޅޭ ނަޕޯލީއާ ދެކޮޅަށް ކުޅުނު މެޗުގައި ސަލްޒްބާގްގެ ދެ ލަނޑުވެސް ޖެހީ ޒުވާން ފޯވާޑް އާލިން ހާލަންޑް އެވެ. ނަޕޯލީގެ ތިން ގޯލްގެ ތެރެއިން ދެލަނޑު، ޑްރީސް މާޓެންސް ކާމިޔާބުކުރިއިރު އަނެއް ލަނޑުޖަހައިދިނީ ލޮރެންޒޯ އިންސީނިއޭ އެވެ. ރޭގެ ނަތީޖާތަކަށްފަހު، ނަޕޯލީ އަށް މިހާތަނަށް ހަތް ޕޮއިންޓް ލިބިފައިވާއިރު، އޭގެ އެއް ޕޮއިންޓް ފަހަތުން ދެވަނައިގައި އޮތީ ލިވަޕޫލެވެ. ތިން ޕޮއިންޓާއެކު ސަލްޒްބާގް ތިންވަނައިގައި އޮތްއިރު، ގެންކް އަށް ލިބިފައިވަނީ އެންމެ ޕޮއިންޓެކެވެ.


Zuvaan Aiman Maafannu Medhu dhaairaa ge MDP Primary gai vaadhakurahvanee\nޒުވާން އައިމަން މާފަންނު މެދު ދާއިރާގެ އެމްޑީޕީގެ ޕްރައިމަރީގައި ވާދަކުރަނީ\nއައިމަން ބައްދަލުވުމެއްގައި: މަޖިލީހުގެ މާފަންނު މެދު ދާއިރާގެ އެމްޑީޕީގެ ޕްރައިމަރީގައި ވާދަކުރައްވާނެ.\nމުޙައްމަދު އައިމަން އާދަމް މަޖިލީހުގެ މާފަންނު މެދު ދާއިރާގެ އެމްޑީޕީގެ ޕްރައިމަރީގައި ވާދަކުރަން ނިންމަވައިފި އެވެ.\nއައިމަން އަކީ ކޯޕަރޭޓް ދާއިރާގައި މަސައްކަތް ކުރަމުން އަންނަ ތަޖުރިބާކާރު ޒުވާނެކެވެ. އެގޮތުން ދިރާގާއި އޭސް ހާޑްވެއާގައި އޭނާ ވަނީ ހިދުމަތް ކުރައްވައި، މީޑިއާތަކާ ވެސް ރަނގަޅު ގުޅުމެއް އުފައްދައިފަ އެވެ. އެގޮތުން 2015 ވަނަ އަހަރުން ފެށިގެން މިހާހިސާބަށް އޭނާ ވަޒީފާ އަދާކުރަމުން ދަނީ އޭސް ހާޑްވެއާގެ ހެޑް އޮފް ސޭލްސްގެ މަގާމެވެ.\nއައިމަން ވިދާޅުވީ މަސައްކަތުގެ ދާއިރާ އާއި ސީދާގޮތުން ގުޅިފައި ނެތް ނަމަވެސް ސިޔާސީ ގޮތުން ބަދަލުވަމުން އައި ސިޔާސީ މަސްރަހު އޭނާ އަށް ވެސް ވަނީ ވަރަށް ކައިރިން ތަޖުރިބާކުރެވިފަ އެވެ. އައިމަން ވިދާޅުވި ގޮތުގައި ޑިމޮކްރަސީގެ އުސޫލްތަކާ އެއްގޮތަށް ފުރިހަމަ އަށް ރާއްޖޭގެ ކަންކަން ބައްޓަން ކުރުމަށް ރައްޔިތުންގެ މަޖިލީހުގައި އެކި ދާއިރާތަކުގެ ތަޖުރިބާ ހުރި ފަރާތްތަކަށް ފުރުސަތު ލިބެން ޖެހެ އެވެ. އަދި ސިޔާސީ ނުފޫޒަށް ދީލާ ނުލާނެ، ހަރުދަނާ ޒުވާނުންގެ ދައުރު ގައުމުގެ ރައްޔިތުންގެ މަޖިލީހުން ފެނުމަކީ ޒުވާނެއްގެ ހައިސިއްޔަތުން އޭނާ ފަހުރުވެރިވާނެ ކަމެއް ކަމަށް ވިދާޅުވި އެވެ.\n"ހަތް އަހަރު އަޅުގަނޑަށް މަސައްކަތުގެ ދާއިރާގައި ލިބުނު ތަޖުރިބާގެ އަލީގައި ބަވަނަ ވަމުންދާ މި ދުނިޔޭގައި، ރާއްޖެ ފައި ހަމަކުރުމަށް މަޖިލީހުގެ ތެރެއިން މަސައްކަތް ކުރުމުގެ ޝައުގުވެރިކަން އަޅުގަނޑުގެ މި ހުރީ. ދާއިރާގައި ކަޑަތު ކުރަން ޖެހޭ ދަތިކަމައި، ތަހައްމަލް ކުރަން ޖެހޭ އުނދަނގޫތައް ވަރަށް ކައިރިން އެނގޭ މީހެއްގެ ހައިސިއްޔަތުން، ދިވެހި އިގްތިސާދުގެ އޮނިގަނޑު ހަރުދަނާކުރުމުގައި އަޅުގަނޑަށް މަޖިލީހުގެ ތެރެއިން މަސައްކަތް ކުރެވޭނެ،" އައިމަން ވިދާޅުވި އެވެ.\nމީގެ އިތުރުން އައިމަން ވިދާޅުވީ މާލެ އުފަންވެ، ކުޑައިރުއްސުރެ މާލޭގައި އުޅޭ މީހެއްގެ ހައިސިއްޔަތުން މާލެއަށް ދިމާވެފައިވާ މައްސަލަތައް އޭނާއަށް ވަނީ ވަރަށް ރަނގަޅަށް ތަސައްވަރު ކުރެވިފަ އެވެ. އައިމަން ވިދާޅުވި ގޮތުގައި ގެދޮރުގެ ތާށިކަމާއި، ކާރު ބާރު ބޮޑު މާލޭގެ ޓްރެފިކް މައްސަލައާއި، ދިރިއުޅުމުގެ ހަރަދު ބަރަދު ބޮޑުވުން ފަދަ ރައްޔިތު މީހާގެ އާންމު ޝަކުވާ އޭނާއަށް ވަނީ އަޑުއިވިފަ އެވެ.\nއެފަދަ ކަންކަން ހައްލު ކުރެވޭނީ ކިލަނބުވެފައި ނެތް ސާފު މަޖިލީހެއް އޮވެގެން. އަޅުގަނޑުގެ މި ހުރި ތަޖުރިބާގެ އަލީގައި ޖޯޝާއި އެކު މަސައްކަތް ކޮށްގެން މައްސަލަތަކަށް ހައްލު ހޯދޭނެ. ރައްޔިތުންގެ އަޑު އުފުލާނެ ލަޔާގަތާއި ގާބިލްކަން އަޅުގަނޑުގެ އެބަ ހުރި. އެހެންވެ އަޅުގަނޑު މި ނުކުތީ މި ދާއިރާއަށް. އަޅުގަނޑަށް ފުރުސަތު ލިބިއްޖެ ނަމަ ހަގީގީ މާނައިގައި ރައްޔިތުންގެ މީހަކަށް އަޅުގަނޑު ވާނަން. ރައްޔިތުންގެ އަޑު އިއްވާނަން،" އައިމަން ވިދާޅުވި އެވެ.


މިސްކިތުގެ ބައެއް މަރާމާތުތައް ކޮށްދޭނެ ފަރާތެއް ބޭނުންވެއްޖެ -2- R. Fainu Council\nމިސްކިތުގެ ބައެއް މަރާމާތުތައް ކޮށްދޭނެ ފަރާތެއް ބޭނުންވެއްޖެ - 2\nއިބްރާހީމް ފަހީމް 10:08 PM އިޢުލާން\nމިއިދާރާއިންދޭ މަޢުލޫމާތާއި އެއްގޮތަށް އަމިއްލަ ތަކެތީގައި މިރަށު ހުކުރު މިސްކިތް މަސްޖިދުލް ފަލާޙްގެ ބައެއް މަރާމާތު ކޮށްދޭނެ ފަރާތެއް ހޯދުމަށް ކުރި ނަންބަރު (IUL)311/311/2020/51 (9 އޯގަސްޓް 2020) ގެ އިޢުލާނާއި ގުޅިގެން އެއްވެސް ފަރާތަކުން އަންދާސީ ހިސާބު ހުށަހަޅާފައިނުވާތީ އެއިޢުލާން ބާޠިލުކޮށް އަލުން އެފުރުޞަތު ހުޅުވާލަމެވެ.\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 17 ސެޕްޓެމްބަރ 2020 ވާ ބުރާސްފަތި ދުވަހުގެ މެންދުރު 13:00 ގައި މިއިދާރާގައެވެ. އަދި އަންދާސީ ހިސާބުތައް ކެނޑުން އޮންނާނީ 24 ސެޕްޓެމްބަރ 2020 ވާ ބުރާސްފަތި ދުވަހުގެ މެންދުރު 13:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014) ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 21 މުޙައްރަމް 1442 ތާރީޚް މ:9ސެޕްޓެމްބަރ 2020\nމިސްކިތުގެ ބައެއް މަރާމާތުތައް ކޮށްދޭނެ ފަރާތެއް ބޭނުންވެއްޖެ -2Reviewed by އިބްރާހީމް ފަހީމް on 10:08 PM Rating: 5


MQA huh'dha dheefaivaa usoolaai khilaafah hingaa Academic Program thakuge huh'dha baathilu kuranee MQA huh'dha dheefaivaa usoolaai khilaafah hingaa Academic Program thakuge huh'dha baathilu kuranee\nއެމް.ކިއު.އޭއިން ހުއްދަ ދީފައިވާ އުސޫލާ ޚިލާފަށް ހިންގާ އެކަޑަމިކް ޕްރޮގްރާމުތަކުގެ ހުއްދަ ބާޠިލުކުރަނީ\nތަޢުލީމީ ދާއިރާއިން ހުރި ފުރުޞަތުތަކާއި ގުޅޭގޮތުން ބޭއްވި އެކްސްޕޯއެއް ތެރެއިން / ފައިލް ފޮޓޯ: ޕީއެސްއެމް ނިއުސް\nމޯލްޑިވްސް ކޮލިފިކޭޝަން އޮތޯރިޓީން ހުއްދަ ދީފައިވާ އުސޫލާ ޚިލާފަށް ހިންގާ އެކަޑަމިކް ޕްރޮގްރާމުތަކުގެ ހުއްދަ ބާޠިލްކުރާނެކަމުގެ އިންޒާރު އެ އޮތޯރިޓީން ދީފިއެވެ.\nމޯލްޑިވްސް ކޮލިފިކޭޝަން އޮތޯރިޓީ، އެމް.ކިއު.އޭއިން ނެރެފައިވާ ސަރކިއުލަރއެއްގައި ބުނެފައިވަނީ އެ އޮތޯރިޓީން ހުއްދަދޭގޮތާ ޚިލާފަށް ތަޢުލީމުދޭ ބައެއް މަރުކަޒުތަކުން ޕްރޮގްރާމްތައް ހިންގާ އިޝްތިހާރުކުރާކަމުގެ ޝަކުވާތައް ލިބެމުންދާކަމަށެވެ. އެ އޮތޯރިޓީން ވިދާޅުވީ، މިގޮތަށް އަމަލުކުރަން ޖެހެނީ ތަޢުލީމީ ޕްރޮގްރާމްތަކުގެ ފެންވަރު ހިފަހައްޓައި، ދަރިވަރުންގެ ހައްޤުތައް ރައްކާތެރި ކުރުމަށް ކަމަށެވެ.\nއެމް.ކިއު.އޭއިން ވަނީ އެ އޮތޯރިޓީން ހުއްދަދޭ މިންގަނޑުތަކާ ޚިލާފަށް މަތީ ތަޢުލީމުގެ ޕްރޮގްރާމްތައް ނުހިންގުމަށް ރާއްޖޭގެ މަތީ ތަޢުލީމުދޭ ހުރިހާ ޔުނިވަރސިޓީތަކާއި، ކޮލެޖްތަކާއި، ޓަރޝަރީ އިންސްޓިޓިއުޓްތަކަށް އަންގާފައެވެ.\nއެމް.ކިއު.އޭއިން ވިދާޅުވީ ރާއްޖޭގައި ޤައުމީ ސަނަދުތަކުގެ އޮނިގަނޑަށް ފެތޭގޮތަށް މަތީ ތަޢުލީމުދޭ މަރުކަޒުތަކުން ހިންގާ ޕްރޮގްރާމްތަކަށް ހުއްދަދީ އެކަމާ ގުޅުންހުރި ކަންކަން ރާވައި ހިންގުމަކީ އެ އޮތޯރިޓީގެ ޒިންމާއެއް ކަމަށެވެ. އަދި ކޯސްތައް ހިންގުމުގެ ހުއްދަ ދިނުމަށްފަހު އެ ކޯސްތައް ހިންގަނީ ހުއްދަދީފައިވާ ފެންވަރަށްތޯ ބަލައި ކަށަވަރު ކުރުމަކީވެސް އެ އޮތޯރިޓީގެ ޒިންމާއެއް ކަމަށެވެ.\nމޯލްޑިވްސް ކޮލިފިކޭޝަން އޮތޯރިޓީން އެކަޑަމިކް ޕްރޮގްރާމްތަކަށް ހުއްދަ ދެމުންދަނީ އެ އޮތޯރިޓީން ކަނޑައަޅާފައިވާ މިންގަނޑުތަކަށް ފެތޭގޮތަށް ފަރުމާކޮށްފައިވާ ޕްރޮގްރާމްތަކަށް އެކަންޏެވެ.


Covid-19: Male' GeCase Thakaa Gulhun Huri 200 Ah Vure Gina Meehun Hoadhaifi - Vaguthu\nމާލޭގެ ކޭސްތަކާ ގުޅުން ހުރި 200 އަށް ވުރެ ގިނަ މީހުން ހޯދައިފި\nހެލްތު މިނިސްޓަރު އަބްދުﷲ އަމީން ވާހަކަ ދައްކަވަނީ. --- ވަގުތު އިމޭޖަސް: މުހައްމަދު އަފްޒަލް\nމާލެ އިން ކޮވިޑް-19 ޖެހުނު މީހުންނާ ގުޅުން ހުރި 200 އަށް ވުރެ ގިނަ މީހުން ދެނެގެންފައިވާ ކަމަށް ހެލްތު މިނިސްޓަރު އަބްދުﷲ އަމީން މިއަދު ވިދާޅުވެއްޖެއެވެ.\nޕީއެސްއެމް ނިއުސް އަށް ދެއްވި ފޯން އިންޓަވިއުއެއްގައި އަމީން ވިދާޅުވީ ރޭ ފަތިހާ ހަމައަށް ބަލި ޖެހިފައިވާ މީހުންނާ އެކި ގޮތް ގޮތުން ދިމާވި މީހުން ދެނެގަތުމަށް ކުރެވުނު މަސައްކަތުގެ ތެރެއިން 200 އަށް ވުރެ ގިނަ މީހުން ހޯދާފައިވާ ކަމަށެވެ. އަދި އިއްޔެ އިން ފެށިގެން މާލޭގެ ސަރަހައްދު ފުރަބަންދު ކުރަން ނިންމީ އެކަށީގެންވާ ގޮތެއްގައި ކޮންޓެކްޓް ޓްރޭސިން ހެދުމުގެ ބޭނުމުގައި ކަމަށް ވެސް އަމީން ވިދާޅުވިއެވެ.\nކޮވިޑް-19: މާލޭގެ ފުރަތަމަ ތިން ކޭސްވެސް އެއް އާއިލާއަކުން\nމި މީހުންގެ ތެރެއިން އަލާމާތްތައް ހުރީ 11 މީހުންގެ ކަމަށާއި އެ އެންމެންގެ ޓެސްޓްތަކުން އެކަކު ބައްޔަށް ފައްސިވެފައިވާ ކަމަށް އަމީން ވިދާޅުވިއެވެ.\nރާއްޖެ އިން މިހާތަނަށް ކޮވިޑް-19 ފެނުނީ 23 މީހެއްގެ ގައިންނެވެ. ވެރިރަށް މާލެ އިން ތިން މީހެއްގެ ގައިން މިހާތަނަށް ވަނީ ބަލި ފެނިފައެވެ.\nކޮވިޑް-19: އަލާމާތްތައް ހުރި 14 މީހަކު މާލެ ސަރަހައްދުން ފެނިއްޖެ\nމާލެ އިން ތިން މީހެއްގެ ގައިން ބަލި ފެނިފައިވާތީ ކޮންޓެކްޓް ޓްރޭސިން މަސައްކަތް އިތުރަށް ފުޅާ ކުރަން ޖެހިފައިވާ ކަމަށް މިނިސްޓަރު ވިދާޅުވިއެވެ. އަދި އެ މަސައްކަތް ސިއްހީ މަސައްކަތްތެރިން ވަރަށް ހަލުވިކަމާ އެކު ކުރަމުން އަންނަ ކަމަށް ވެސް އަމީން ވިދާޅުވިއެވެ.\nއަމީން ވިދާޅުވީ ފުރަބަންދުގެ މުއްދަތާ ގުޅޭ ގޮތުން އަދި މިހާތަނަށް ވަކި ގޮތެއް ނިންމާފައި ނުވާ ކަމަށެވެ.\n"އާންމުންނަށް ދަތިކަމެއް އެބަހުރި ލޮކްޑައުން އަކަށް ދާންވީމަ. އެކަމަކު މި ހަމަޖައްސަނީ ފިހާރައިން ތަކެތި ގަތުމާއި އާންމު ހިދުމަތްތައް،" އަމީން ވިދާޅުވިއެވެ.\nމިވަގުތު އެއްވެސް ވަރަކަށް ބޭރަށް ނުނިކުތުމަށާއި، ގޭގައި ތިބޭއިރު ސިއްހީ ގޮތުން ދުޅަހެޔޮކޮށް ތިބުމަށާއި ގިނަގިނައިން ސާފުތާހިރުވުމަށް އަތް ދޮވުމަށް ސިއްހީ ދާއިރާގަައި މަސައްކަތް ކުރަމުން އަންނަ ފަރާތްތަކާއި ސަރުކާރުން ދަނީ ކެނޑިނޭޅި ގޮވާލަމުންނެވެ.\nއޭޕްރީލް 16, 2020 12:48\nކޮންމެ ގެއަކުން ވެސް އާންމުކޮއް ބޭނުން ކުރާ ތަކެތިކޮންމެ ވެސް ވަރަކައް ގަނެފާ ރައްކާކޮއްފަ ބަހައްޓާ. ޕލޒ. އަދި ވީހާ މަދުން ބޭނުން ކުރޭ. ޕޮލިހުންނާ ސިފައިންނައް ވެސް ތަންކޮޅެއް މަސައްކަަތް ކުޑަވާނެ އޭރުން ހާލަތު ގޯސް ވެއްޖެއްޔާ. ޚާއްސަކޮއް ކުޑަކުދިން ގެންގުޅޭ ފަރާތްތަކުން.\nމިހާރު އެނގޭނެ އަލީވަހީދު ، އަންނި މެން ބުނި ބަސް އެހީމަ ވީގޮތް. ލޮކްއެއް ނުކުރެ އެންނު\nއޭޕްރީލް 16, 2020 12:53\nކީއްވެތޯ އަބަދު އަމީން ތިތަނަށް ބެކާރު ވާހަކަ ދައްކަން އަރަނީ މިދަނޑިވަޅު؟ ތިތަނަށް އަރަން ޖެހޭނީ ކަމާބެހޭ ޑޮކްޓަރުންނާއި ނަރުހުންނާއި މެޑިކަލް ޕްރޮފެޝަނަލްސް ދޯ. އަނެއްކާ އިއްޔެ ރައީސް ދެއްކެވި ވަަހަކަ ރިޕީޓްކުރެއްވީ އަމިއްލަ ނަމުގައި...ﷲއަށްޓަކައި ކަމުގެ މާހިރުންނަށް ފުރުޞަތުދެއްވާ...\nއޭޕްރީލް 16, 2020 13:06\nމ. އަމީން ވަރެއް ނެތް. ހަޖަމު ކުރޭ. ރައްޔިތުންނައް ދޮގުހަދާ މިނިސްޓަރުންނައް ބަވާބަލަ ..\nއޭޕްރީލް 16, 2020 13:10\nބަލަ އެއީ ހެލްތް މިނިސްޓަރ. ހަނދުމަ ނެތުނީތީ މި ބުނެލަ ދިނީ..\nއޭޕްރީލް 16, 2020 13:40\nކަމުގެ މާހިރަކީ ރަބަރު ހަނމެއްހެން ކޯހަދަމުން ދަބަރުޖަހާފާނެ ކަމަށް އެެއުޅޭ ބުއްޅަ ހޮއްކޮތަ\nހާފިޒް އަބުދުލް ގަނީ\nއޭޕްރީލް 16, 2020 14:12\nކީއްވެތޯ ބުނަން ނުކެރިގެން މިއުޅެނީ ތިމަންނަމެންނައް ހެދުނުގޯހަކުން ކަން މިހެންވާންޖެހުނީ\nމާޗް ފަންސަވީހުގަ މާލެ އައި މީހުންގެ ތެރެއިން ޓެސްޓްކޮފަ ގެޔައްފޮނުވި މަޖިލިސް މެންބަރުންގެ އާއިލާ މިނިސްޓަރުންގެ ދަރިން ވިޔަފާރިވެރިންގެ ދަރިން ގޭގަތިބީ ރޯޔަލްގަ ފަސްކުދިން ތިބިކޮތަރިވެސް ތިބި މަބުރޫކުބުނި ދެމީހުން ތިބި ފަސްކޮޓަރިޔޭ މައުލޫމާތް ހޯދާގެން ވާހަކަ ދެއްކުން ރަގަޅުވާނީ ދޮގުހަދަން މަޖިލީސް އެއޮތީ ހޮވާފަ ރައިޔަތުން........\nއޭޕްރީލް 16, 2020 14:38\nފޮނިނުކަންޑާ އަދިވެސް ކަމެއްކުރަންޏާ ރަންގަޅު ނިޒާމެއްގެ ތެރެއިން މުޅިގައުމު ފުރަބަންދުކުރޭ.ކޮއްމެހެން ނުޖެހޭ މަޖިލީސް ރައިސްގެ ވާހަކައަކީ ތެދަކަށް ވާކަށް\nއޭޕްރީލް 16, 2020 16:01\nމިއީ ޒާތީވާ ވީ ވަގުތެއްނޫ އަހަރެން ނަކީ ޕީޕީއެމް ވ ސަޕޯޓު ކުރާމީހެއް މިހާރު ވަރަށް ސާފުވެއްޖެ ޕީޕީއެމް އަކީ ރައްޔަތުން ނަން ފައިދާ އަށް އުޅޭބައެއްނޫ އަމިއްލަފައީދާ އަށް އުޅޭ ބައެއް މިފަދަ ނާޒުކުދަދިވަޅެއްގައި ޣައުމުގެ މަސްހަލަތު އިސްނުކޮށް ޕާޓީ އިސްކޮށް ޔާމީނު ކުރިއަށް ނެރެ ތިއި /////؟؟؟؟؟؟؟؟؟؟؟


recipe : Raspberry jelly cakes recipe : Raspberry jelly cakes\nރެސިޕީ : ރާސްބެރީ ޖެލީ ކޭކް\nފޮނި ކާތަކެތި ކަމުދާ މީހަކަށްވެއްޖެނަމަ މިއީ ރަހަ ބަލާލަން ރަގަނޅު އެއްޗެކެވެ. ތައްޔާރުކުރަކަވެސް އުދަނގުލެއް ނުވާނެއެވެ.\n85ގ ގެ ރާސްބެރީ ޖެލީ ކްރިސްޓަލްސް (ޖެލީ ހަދާ ޕެކެޓު)\n1 ހޫނު ފެން ޖޯޑު\n125ހ ބަޓަރ (މަޑުކޮށްފައި)\n1 ސައިސަމުސާ ވެނީލާ އެކްސްޓްރެކްޓް\n1 ¼ ސެލްފް ރައިޒިން ފްލާ\n¼ ޖޯޑު ކިރު\n2 ޖޯޑު ހުނި (ހިއްކާފަހުރި)\n300މލ ތިކަންޑް ކްރީމް\n1 ސައިސަމުސާ އައިސިން ޝުގަރ\nފުރަތަމަ އަވަން 160 ޑިގްރީއަށް ޖައްސާށެވެ. ދެން ބާރަ މަފިން ހެދޭވަރުގެ ތައްނުލަވާ ޓްރޭއެއްގައި ބަޓަރ ކާތާލާށެވެ.\nބޯތައްޓެގައި ހޫނުކޮށްފައި ހުރި ފެނާ، ޖެލީ ކްރިސްޓަލްސް އަޅާށެވެ. އަދި ހުރިހާ އެއްޗެއް ގިރެންދެން އެއްކުރާށެވެ. ދެން މީގެތެރެއަށް 200މލ ފިނި ފެންއަޅާށެވެ. އަދި މަތިޖެހުމަށްފަހު އެކުގައި ޖެލީއަށް ނުވާހާއިރު، އެކަމަކުވެސް ކުޑަކޮށް ހަރުވެލަންދެން ފްރިޖަށްލާ ފިނިކުރާށެވެ.\nއަނެއްކޮޅުން ކޭކް މިކްސަރއެއް ބޭނުންކޮށްގެން ބަޓަރ، ކާސްޓަރ ޝުގަރ، ވެނީލާ6ވަރަކަށް މިނެޓު އެއްކުރާށެވެ. ދެން ވަކި ވަކިން ބިސްއަޅާށެވެ. ކޮންމެ ބިހެއް އަޅާފައި 1 މިނެޓު މިކްސްކުރައްޗެވެ. ދެން މިކްސަރުން އެއްކުރި އެއްޗެތި ތެރެއަށް ފުއް ފުރާނާފައި އަޅާށެވެ. އަދި ކިރުވެސް އަޅާލާށެވެ. ހުރިހާ އެއްޗެއް އެކުގައި މިކްސަރުން މަޑުމަޑުން އެއްކުރާށެވެ. އަދި މިކްސްކޮށްނިމުމުން މަފިން ޓްރޭތަކަށް ކޭކު ފުއްގަނޑު ވަކިވަކިން އަޅާށެވެ. އަދި އަވަނަށްލާ 15 މިނެޓެއްހާއިރު ފިހެލާށެވެ. ކޭކު ފިހެވުމުން ނަގާ ހިހޫވެލަންދެން ވަހައްޓާށެވެ.\nދެން ކޭކުތައް ހިހޫވުމުން ކުރިން ހެދި ޖެލީ އެއްޗަށްލާ ޑިޕްކުރާށެވެ. އެއަށްފަހު ޑްރައިކޮށްފައިހުރި ހުނިތައް ކޮންމެ ކަޕްކޭކެއްގެ ވަށައިގެންލާފަ ޓްރޭއެއްގައި އަތުރާށެވެ. ހުރިހާ ކޭކެއް މިހެން ހަދާފައި ފްރިޖަށްލާ 1 ގަޑިއިރު ފިނިކުރާށެވެ.\nއަނެއްކޮޅުން އެލެކްޓްރިކް މިކްސަރއެއްގައި ކްރީމް، އައިސިން ޝުގަރ އޮލަވެލަންދެން މިކްސްކުރާށެވެ. އަދި ކުރިން ފިނި ކުރި ކޭކުތައް ނަގާ މަޑުމަޑުން ވަޅިއަކުން ދެފަޅިކޮށްފައި މެދުގައި މިހެދި ކްރީމް އުގުޅުމަށްފަހު ދެބައި ގުޅުވަލާށެވެ.\nއިތުރު ލިޔުންތައް ރޯދަ ޚާއްޞަ ކާނާ ކާނާ


ކޯވިޑް-19 : ބާރަށުން އިތުރު4މީހަކު ޕޮޒިޓިވް ވެއްޖެ ކޯވިޑް-19 : ބާރަށުން އިތުރު4މީހަކު ޕޮޒިޓިވް ވެއްޖެ\nހއ.ބާރަށުން އިތުރު4މީހަަކު ކޮވިޑް-19އަށް ޕޮޒިޓިވް ވެއްޖެއެވެ.\nމި4މީހުންގެ ސާމްޕަލް ޕޮޒިޓިވުވެފައިވަނީ ބާރަށުގައި ކަރަންޓީނުގައިހުރި މީހަކު ކޯވިޑް-19އަށް ޕޮޒިޓިވްވެ އޭނާއާ ބައްދަލުވި6މީހެއްގެ ސާމްޕަލް ތަކުގެ ތެރެއިން4މީހުންގެ ސާންޕަލް ޕޮޒިޓިވްވެގެންނެވެ.\nބާރަށު ކައުންސިލުން ވިދާޅުވީ މިއަދު ޕޮޒިޓިވްވި،4މީހުންނަކީވެސް އެއް ގެއެއްގައި ދިރިއުޅެމުންއައި4މީހުން ކަމަށެވެ. އެމީހުން މިހާރު ތިބީ ވަކިން ކޮޓަރިއެއްގައި އެކަހެރި ކޮށްފައެވެ.\nބާރަށުގައި ހޯމް ކަރަންޓީނު ފުރިހަމަކުރި9މީހަކު ކޯވިޑް-19އަށް ޕޮޒިޓިވްވެފައިވެއެވެ. އެމީހުންނާ އެރަށުގެ ބައެއް މީހުންނާ ކޮންޓެކްޓްވެފައިވާކަމަށް އެ ރަށު ކައުންސިލުގެ ނައިބު ރައީސް އަލީ ޝަމީމް ވަނީ ވިދާޅުވެފައެވެ.\nޝަމީމް ވިދާޅުވީ މިއަދު ޕޮޒިޓިވްވި4މީހުންނާއެކު ޖުމްލަ 13 މީހުން މިހާރު އެރަށުގައި ކޯވިޑް-19އަށް ޕޮޒިޓިވުވެފައިވާކަމަށެވެ. އަދި އަލަށް ޕޮޒިޓިވްވި4މީހުންނާއި ކޮންޓެކްޓުވި މީހުންގެ ސާމްޕަލް ނެގުމުގެ މަސައްކަތް މިހާރު ކުރަމުން އަންނަ ކަމަށްވެސް ޝަމީމް ވަނީ ވިދާޅުވެފައެވެ.\nއިއްޔެ އެރަށުން ޕޮޒިޓިވްވި9މީހުންގެ ތެރޭގައި ހައިރިސްކު މީހެއް ހިމެނޭ ކަމަށް އެއަތޮޅު ހޮސްޕިޓަލުންވަނީ ވިދާޅުވެފައެވެ. އެމީހާ މިހާރު ށ.އަތޮޅު ފުނަދޫގައި ހުންނަ ކޯވިޑް ފެސިލިޓީއަށް ބަދަލު ކޮށްފައިވާކަމަށް އެހޮސްޕިޓަލުން ވަނީ ވިދާޅުވެފައެވެ.\nބާރަށުން ފެނުނު މި ޕޮޒިޓިވް ކޭސްތަކާއެކު ހެލްތު ޕްރޮޓެކްޝަން އެޖެންސީ (އެޗްޕީއޭ)އިން ވަނީ އެރަށަށް އަރައި ފޭބުން މަނާކޮށްފައެވެ.


Au Health Minister akaa eku Modi ge cabinet ah bodethi badhalu thakeh gennavaifi - vNews.mv\nއައު ހެލްތު މިނިސްޓަރަކާއެކު މޯދީގެ ކެބިނެޓަށް ބޮޑެތި ބަދަލުތަކެއް ގެންނަވައިފި\nސައިފް އަޒްހަރު 08 July 2021, 20:01\nއިންޑިއާގެ ބޮޑުވަޒީރު ނަރެންދުރަ މޯދީ އޭނާގެ ސަރުކާރުގެ ކެބިނެޓަށް ބޮޑެތި ބަދަލުތަކެއް ގެންނަވައިފިއެވެ.\nބޮޑުވަޒީރު މޯދީ ކެބިނެޓަށް ބަދަލު މިގެންނެވީ، ކޮވިޑްބަލީގެ ހާލަތާ ކުރިމަތިލުމުގައި ސަރުކާރުން ގެންގުޅެމުން އަންނަ ސިޔާސަތުތަކަށް ބޮޑެތި ފާޑުކިއުންތައް އަމާޒުވެފައި ވުމުންނާއި، ސަރުކާރުގެ ތަސައްވުރު ރީތި ކުރެއްވުމުގެ ގޮތުންކަމަށް ވެއެވެ.\nމައި ސަރުކާރުގެ ކެބިނެޓަށް ގެނައި ބަދަލުގައި ހެލްތު މިނިސްޓަރު ކަމަށާއި، އައިޓީ މިނިސްޓަރުކަމަށާއި، ތެލާބެހޭ މިނިސްޓަރުކަމަށް އައު ބޭފުޅުން އައްޔަން ކުރައްވާފައި ވެއެވެ.\nހަރްޝް ވަރްދާންއަކީ ކޮވިޑް ބައްޔާ ދެކޮޅަށް އިންޑިއާއިން ކުރަމުންދާ ހަނގުރާމައިގެ މޫނުމައްޗެވެ.\nހަރްޝް ވަރްދާންއަށް އިސްތިއުފާ ދެއްވަން ޖެހިވަޑައިގެންނެވީ އިންޑިއާ މިހާރު ތަހައްމަލް ކުރަމުންދާ ކޮވިޑްބަލީގެ ދެވަނަ ރާޅުގެ ސިޔާސީ އަގެއްގެގޮތުން ކަމަށް ބައެއް ފަރާތްތަކުން ބުނެއެވެ.\nއިންޑިއާ ސަރުކާރުން ކުރިއަށްގެންދާ ވެކްސިން ޕްރޮގްރާމް އެކަށީގެންވާ ގޮތެއްގައި ކުރިއަށް ނުގެންދެވޭ ކަމަށާއި، ކޮވިޑްބަލީގެ ދެވަނަ ރާޅު ގޯސް ހާލަތަކަށް ވެއްޓިގެން ދިޔައީ އޭގެ ސަބަބުން ކަމަށް ބުނެ، ސަރުކާރަށް ބޮޑެތި ފާޑުކިއުންތައް އަމާޒުވެފައި ވެއެވެ.\nކޮވިޑްބަލީގެ ދެވަނަ ރާޅުގައި އެތައްބަޔަކު މަރުވިއިރު، މިބަލީގައި އިންޑިއާއިން މަރުވި މީހުންގެ ރަސްމީ އަދަދު މިދިޔަ ހަފްތާގައިވަނީ ހަތަރު ލައްކައަށް އަރައިގެން ގޮސްފައެވެ. މީގެ ތެރެއިން ދެބައިކުޅަ އެއްބަޔަށްވުރެ ގިނަމީހުން މަރުވެފައިވަނީ ވޭތުވެދިޔަ ދެމަސްދުވަހުގެ ތެރޭގައެވެ.\nސަރުކާރުގެ ތަސައްވުރު ރީތިކުރުމަށް ބޮޑުވަޒީރު މޯދީ ކެބިނެޓަށް ގެންނެވި ބަދަލުގެ ތެރެއިން 15 މިނިސްޓަރުންނާއި، 28 ޖޫނިއަރ މިނިސްޓަރުން އިންޑިއާގެ ރައީސް ރާމް ނާތު ކޯވިންދުގެ ކުރިފުޅުމަތީގައި މިއަދު މަގާމުގެ ހުވާ ކުރައްވާފައި ވެއެވެ.\nމޯދީގެ ވެރިކަމުގެ ފުރަތަމަ ދައުރު ނިންމަވައި، ކެބިނެޓުން ވަކިކުރެއްވި 12 ބޭފުޅަކު އަލުން ކެބިނެޓަށް ގެންނެވިއިރު، 8 ޖޫނިއަރ މިނިސްޓަރުން ކެބިނެޓް ރޭންކަށް ބަދަލުކުރައްވާފައި ވެއެވެ.\nކެބިނެޓަށް ބަދަލު ގެންނެވި ނަމަވެސް، މޯދީވަނީ، ހޯމް މިނިސްޓަރ އަމިތު ޝާހްއާއި، ޑިފެންސް މިނިސްޓަރ ރާޖްނާތު ސިންގާއި، ފައިނޭންސް މިނިސްޓަރ ނިރްމަލާ ސިތާރަމަންއާއި، ފޮރިން މިނިސްޓަރ ސުބްރަމާނިޔަމް ޖައިޝަންކަރު މަގާމުގައި ބައިތިއްބަވާފައެވެ.\nއިންޑިޔާ ނަރެންދުރަ މޯދީ ދުނިޔެ


Keumugai konmmehen ves himananvee Kiwi!\nކެއުމުގައި ކޮންމެހެން ވެސް ހިމަނަންވީ ކިވީ!\nކިވީ ދިވެހިންގެ ތެރޭގައި މާ މަގުބޫލެއް ނޫނެވެ. އެކަމަކު ބީރައްޓެއްސެެއްވެސް ނޫނެވެ. ބާޒާރުން ފަސޭހައިން ލިބެން ވެސް ހުރެ އެވެ. ބޮޑެތި ސުޕަމާޓުތަކުން ފެށިގެން ކަންމަތީ ފިހާރަތަކުން ވެސް ކިވީ ލިބެން ހުރެ އެވެ. ސައިޒުން ކިތަންމެ ކުޑަޔަސް އެއިން ލިބޭ ފައިދާ އަކީ ބޮޑު ކަރައަކުން ފައިދާ ލިބޭ މިންވަރަށެވެ. އަދި އެއެއް ނޫނެވެ. ޑޮކްޓަރުން މިދޭ ބޭސްތަކުގައި ވެސް ކިވީ ބޭނުންކޮށްފައި ހުރެ އެވެ.\nކިވީ އަކީ ސެރަޓޮނިން އޭ މިކިޔާ ހޯމޯން ހަށިގަނޑުގައި އިތުރު ކޮށްދޭ މޭވާއެކެވެ. މި ހޯމޯނަކީ ޑައިޖެސްޓިވް އަދި ކާޑިއޯވެސްކިއުލާގެ މަސައްކަތް ހަލުވި ކޮށްދޭ ހޯމޯނެކެވެ. އަދި މިއީ ދަސްކުރުމާއި، ހަނދާން ގަދަކޮށްދިނުން އަދި މޫޑު ރަނގަޅު ކޮށްދިނުމަށް ވެސް އެވަރެއް ނެތް މޭވާ އެކެވެ. އަދި މީގައި އިތުރު ހާއްސަކަމެއް އެބައޮތެވެ. އެއީ ނިދަން އުނދަގޫ މީހުންނަށް ވެސް ހާއްސަ މޭވާ އެކެވެ.\nއެމެރިކާގެ ލަންގު އެސޯސިއޭޝަނުން ބުނާގޮތުގައި އިންސާނަކު ދުވާލަކު 20،000 ފަހަރު ނޭވާ ލަ އެވެ. އަދި ބައެއް ދިރާސާތަކުން ދައްކާގޮތުގައި ކިވީ އަކީ ނޭވާލާން ފަސޭހަކޮށްދީ ރެސްޕިރޭޓަރީ ސިސްޓަމްގެ މަސައްކަތަށް އެހީތެރުވެދޭ މޭވާ އެކެވެ. އެހެންވީމަ ކިވީ އަކީ ނޭވާ ހިއްލާ މީހުން ކާން ވަރަށް ރަނގަޅު މޭވާ އެކެވެ. ގުގުރި ދެމުމާއި ރޭގަނޑަށް ތި ކެއްސާ ކެއްސުމަށް ވެސް ކިވީ އަކީ އެންމެ ރަނގަޅު ފަރުވާ އެވެ.\nލޮލުގެ މައްސަލަ ހުންނަ މީހުންވެސް ގަވާއިދުން ބޭނުންކުރަންވީ އެއް މޭވާ އަކީ ކިވީ އެވެ. ލޮލުގެ ފެނުން ދަށްވަމުންދާކަން އިހުސާސްވާނަމަ އަވަހަށް ކިވީ އާ ދިމާއަށް ދާށެވެ. ކިވީ އަކީ ފްރީ ރެޑިކަލް ޑެމޭޖްތަކުން ލޯ ރައްކާތެރިކޮށްދޭ މޭވާ އެކެވެ.\nކިވީއިން ލިބޭ ފައިދާގެ ވާހަކަ ދައްކާއިރު އެއިން ލިބޭ ފައިދާއަށް ބަލައިލަން ޖެހޭނެ އެވެ. އަދި ލޭގައި ހަކުރު ހުންނަ މިންވަރި އިތުރު މީހުންވެސް ކޮންމެހެންވެސް ކިވީ ބޭނުންކުރުން މުހންމެވެ. ހިތުގެ ދުޅަހެޔޮކަމަށްވެސް އެންމެ ރަނގަޅު އެކައްޗަކީ ހަމަ ކިވީ އެވެ.\nކިވީގެ ތޮޅި މަށާލައިގެން ހުހަށް ކެއުމުގެ އިތުރުން ފްރެޝް ސެލެޑްތަކުގައިވެސް ބޭނުންކުރެވިދާނެ އެވެ. އަދި ޔޯގަޓާއެކު ނުވަތަ އެހެން ފުރުޓު ޓާޓްތަކުގައި ކިވީ ހިމަނައިގެން ބޭނުންކުރެވިދާނެ އެވެ.


ތިޔަ ލޯބީގެ ހައްޤުގައި (10) – Esfiya\nލޯތްބަކީ ކޮންފަދަ ޖަޒުބާތެއް ހެއްޔެވެ؟ އެއްބަޔަކަށް ދުނިޔެމަތީގައި އުފާހޯދައިދެމުން ދާއިރު އަނެއްބައެއްގެ ދިރިއުޅުން އަންދައި އަޅިއަށް ހަދައިލަނީއެވެ. އެއްބައެއްގެ ހަޔާތް އުފާވެރިކަމުން ފުރައިލާއިރު އަނެއްބަޔަކު އެލޯބީގެ ހައްގުގައި ދެލޮލުން ކަރުނަ އޮއްސާހާލު ގުރުބާންވަނީއެވެ.\nމިއުޝީނަށް އެރޭ ނިދުނީ ވަރަށް ލަސްވިފަހުންނެވެ. ޝަޔާންގެ ހަނދާންތައް އޭނާއަށް ނިދީގައިވެސް އުނދަގޫކުރަމުން ދިޔައެވެ. އިޒާނާގެ އެތައް ނަސޭހަތަކާއި ހިތްވަރަކުން އޭނާ ހަމައަށް އެޅުނުނަމަވެސް އެހިތުން އެކަންތައްތައް ފިލައިގެނެއް ނުދިޔައެވެ.\nޖެހިގެންއައި ދުވަހު އޮފީހަށް ދިޔައިއިރުވެސް މީހާ މުޅިން އެއްކޮށް ހަމައެއްނުޖެހެއެވެ. މަޑުހިނގުމެއްގައި ގޮސް ކެބިންއަށް ވަތްއިރު އަދި ނިކްޔަލް ނާދެއެވެ. ފުންނޭވާއެއްލަމުން ނިކްޔަލްގެ މޭޒުމަތި ރީތިކޮށްލައި އޭނާގެ މަސައްކަތާއިވެގެން މިއުޝީން އުޅެގަތެވެ. ކޮމްޕިއުޓަރުން އެއްޗެއް ޓައިޕްކުރަން އިން މިއުޝީން ބަލައިލީ ދޮރުހުޅުވައިފައި ވަތް ނިކްޔަލް އަަށެވެ. އެމޫނުމަތީގައި އެއްވެސް ދިރުމެއް ނެތެވެ. ދެލޯރަތްވެ ދުޅަވެފައިހުރިއިރު އެރީތި ތުންފަތްވެސްވަނީ ހިކިފައެވެ.\nނިކްޔަލްއަށް ވެފައި އެހުރީ ކިހިނެއްހެއްޔެވެ؟ މިއުޝީން ވަރަށް ހައިރާންވިއެވެ. އަބަދު ހެވިފައިހުންނަ ނިކްޔަލްގެ ތުންފަތްމަތީގައި މިއަދު ހިނިތުންވުމެއްގެ އަސަރެއްވެސް ނެތެވެ.\n“ނިކް. އާރ ޔޫ އޯކޭ؟” މިއުޝީން އެތަނުގައި އިންކަންވެސް ނިކްޔަލްއަށް އެނގުނީ އޭނާ ވާހަކަދެއްކީމައެވެ. ސިހިފައި މިއުޝީންގެ މޫނަށް ހިތްދަތިގޮތަކަަށް ބަލައިލި ނިކްޔަލްގެ އިސްޖެހުނެވެ.\n“ނޫން. ރޭގަ މާލަހުން ނިދުނީ. އެހެންވެ ކުޑަކޮށް ބޮލުގަ ރިއްސާތީ މިއުޅެނީ.” ނިތްކުރީގައި އަތުން ފިރުމައިލަމުން ނިކްޔަލް އެހެންބުނުމުން މިއުޝީން އިންތަނުން ތެދުވެގެން އައިސް އޭނާ ކުރިމަތީގައި މަޑުކޮށްލިއެވެ.\n“ދެން މިއަދު އަރާމުކޮށްލަން ގޭގައި މަޑުކޮށްލިނަމަ. ބޭސް ގެންނަންތަ؟” ނިކްޔަލްގެ މޫނަށް ނަޒަރު ހިންގައިލަމުން މިއުޝީން އެހެންބުނުމުން މަޑުމަޑުން ބޯޖަހައިލިއެވެ.\n“މިއު މިހާރު އޯކޭތަ؟” ހިނގައިގަތް މިއުޝީން މަޑުޖެހިލީ ނިކްޔަލް ވާހަކަދައްކަން ފެށުމުންނެވެ. “ހޫމް. ދެން އޯކޭ.” އިސްޖަހައިލަމުން މިއުޝީން އެހެންބުނިއިރުވެސް އޭނާ ރަނގަޅުނޫންކަން ނިކްޔަލް އަަށް އެނގުނެވެ. “ދެން އެކަމާ ނުވިސްނާ. ދޭ ބޭސްހިފައިގެން އަންނަން. ވަރަށް މުހިންމު ވާހަކައެއްވެސް ދައްކަންވެފައި އެބައޮތް.” އޭނާގެ ގޮނޑީގައި އިނށީދެލަމުން ނިކްޔަލް އެހެން ބުނުމުން އަވަސް އަވަހަަށް މިއުޝީން ގޮސް ބޭސްގުޅައަކާއި ފެންތައްޓެއް ހިފައިގެން އައެެވެ.\nކުރިމަތީގައި އިން ގޮނޑީގައި އިނށީނަން ބުނުމުން މިއުޝީން ހަމަޖެހިލަމުން އެތަނުގައި އިނށީދެ ނިކްޔަލްގެ މޫނަށް ބަލައިލީ ކޮންވާހަކައެއްހޭ އަހައިލާފަދަ ގޮތަކަށެވެ.\nބޭސްކެއުމަށްފަހު ފެންތަށި މޭޒުމަތީގައި ބަހައްޓައިލަމުން ނިކްޔަލް ދެއަތް ދެއަތާ މޮޑެލިއެވެ. “އަންނަ ހަފްތާގަ އެބަޖެހޭ ސިންގަޕޫރަށް ދާން. ބިޒްނަސް ކަމަކު. އަހަރެން މިވިސްނަނީ މިއު ވެސް ގޮވައިގެން ދާން. ތީ އަހަރެންގެ ޕީއޭ ވީމަ. އަހަރެންނަށްވެސް ތަންކޮޅެއް ފަސޭހަވާނެ މިއު ދިޔައީމަ. އެއްމަސްދުވަސް ވާނެ އެކޮޅުގަ.” ނިކްޔަލް ހުރިހައި ވާހަކައެއް ދެއްކުމަށްފަހު އިނީ މިއުޝީންގެ ޖަވާބެއްގެ އިންތިޒާރުގައެވެ.\nއިރުކޮޅަކު ވިސްނަންއިނުމަށްފަހު މިއުޝީން ބޯޖަހައިލީ އޭނާވެސް މާހައުލު ބަދަލުކޮށްލަން ބޭނުންވެފައި ހުރިވަރުންނެވެ. “އަހަރެން ދާނަން.” ހިނިތުންވެލަމުން މިއުޝީން އެހެންބުނުމުން ނިކްޔަލްގެ ހިތަށް ބަޔާންކުރަންދަތި ހަމަޖެހުމެއް ލިބުނެވެ. އޭނާ އެނބުރި އަންނާނީ އޭނާާގެ ޕްލޭން ކާމިޔާާބުކޮށްފައެވެ.\nއެނދުގައި އޮވެ ބާރަށް ކެއްސަމުންދިޔަ ހަރީރާގެ ދެލޮލުން ހޯސްލައިފައި ކަރުނަ ފައިބަމުންދިޔައެވެ. ހުންއައިސްގެންގޮސް މުޅިމީހާ ކުކުރަމުންދިޔައިރު އޭނާ ލޯބިން ބަލައި ބޮޑުކުރި ކުދިން ކޮބައިހެއްޔެވެ؟ އެކަނިމައި އެކަނި އެހެން އުޅެންވުމުން މިއަދު އެހިތުގައި ހާދައި ވޭނެއް އަޅައެވެ. އެހާލުގައިވެސް ގޭތެރޭގެ ހުރިހައި ކަމެއް ކުރަންޖެހެނީ އޭނާއަަށެވެ. ބޮޑުވެފައިހުރި އަންހެންކުއްޖެއްހުރި ނަމަވެސް ހަމަހިލާ އޭނާ ރުހުމުގެ ލޮލަކުން މިހާރަކު ހަރީރާއާއި ދިމާއަކަށް ބަލައެއް ނުލައެވެ. ހިތުގައިޖެހުނަސް މިއަދު ކުރާނީ ވަކިކީއްހެއްޔެވެ؟ އައިމިނަ ބުނިދުވަހައި މިއަދު މިވަނީ ކުރިމަތިލާން ޖެހިފައެވެ. ހަރީރާއަށް ބޮލުގައި ހިފަހައްޓައިލެވުނެވެ. ބޭސްކެއުމުންވެސް ހުންގަނޑު މަޑުވާގޮތެއް ނުވެއެވެ.\nރޮމުން ގިސްލަމުން ދިޔަ ހަރީރާ ދެލޯ ހުޅުވައިލީ ލީޒްގެ ހަޅޭކުގެ އަޑަށެވެ. “ކިހައި ދެރަކަމެއްތަ ދެންމީ؟ އަދިވެސް ނިދަން އޮތީދޯ. ބަލަ މިއަދު ސައިވެސް ނުހަދަނީތަ؟ މަންމަވެސް ދެން ބަލިވިޔަސް ތީދެން ބޮޑުވަރު. ހީވަނީ ތުއްތު ކުއްޖެއްހެންވިއްޔަ؟” އުނަގަނޑުގައި ދެއަތްވިއްދައިގެންހުރި ލީޒް އަޑުގެ ނެތްތަނަށް ހަޅޭލަވައިގަތެވެ.\n“ދަ.. ދަ.. ދަރިފުޅާ. މަން.. މަންމަ މިހާލުގަ ކިހިނެއް؟” ހަރީރާއަަށް ޖުމްލަފުރިހަމަ ނުކުރެވުނީ އޭނާގެ އަޑު ބެދުމުންނެވެ. އެއްވެސް ހިފެހެއްޓުމެއްނެތި އެެެދެލޮލުން ކަރުނަ ފައިބަމުން ދިޔައެވެ. މިއީހަމަ އޭނާ އެންމެ ލޯބިން ބަލައިބޮޑުކުރި ކުއްޖާހެއްޔެވެ؟\n“ހޫން. ދެން އޮންނާނީ އަބަދުވެސް ބަލިވެފަ. އެހެެންނޫނީ ކޮންމެވެސް ތަނެއްގަ ރިއްސާފަ. ވަރަށް ފޫހިވޭ. އަހަރެންނަށް ހެޔޮ ކޮންމެ ގޮތަކުންވިޔަސް. އަހަރެން ބޭރުން އަންނަންވާއިރަށް ސައި ހުންނަންޖެހޭނީ ހެދިފަ.” ތުންއަނބުރައިލަމުން ލީޒް އެތަނުން ނުކުމެގެން ދިޔައެވެ.\nހަރީރާގެ މަޑު ގިސްލުމުގެ އަޑުން ކޮޓަރި ގުގުމަގުން ދިޔައިރު މިއަދު އެކަރުނަތައް ދެކޭނޭ ހަމައެކަކުވެސް ނެތެވެ. އޭނާވެސް މިހާލު މިއުޝީނަށް ޖެއްސިއެވެ. އެދެލޮލުންވެސް ހުއްޓުމެއްނެތި ކަރުނަ ފޭބި ދުވަހެއް ދިޔައެވެ. އޭނާގެ ލޯތްބާއި އަޅައިލުމަަށްއެދި އެކުއްޖާ ކިހައި އާދޭހެއް ކުރިހެއްޔެވެ؟ ނަމަވެސް އެއިން ކޮންމެ ކަމަކަށް އެދުވަހު ހަރީރާ ދިނީ ބީރުކަންފަތެކެވެ. އަދު އޭނާ އެންމެ ލޯބިވާ ދަރިން އޭނާއާއި މެދުގައި އެކަންތައްކުރަނީ އެހެންނެވެ. އެދުވަހު މިއުޝީންގެ ހިތަށްކުރާނެ އަސަރު މިއަދު ހަރީރާއަށް ކިތަންމެ ރަނގަޅަކަަށްވެސް އިހުސާސުވެއްޖެއެވެ. އެހެނަސް ދެން ކުރާނެކަމެއްނެތެވެ. އޭނާއަށް އެވިސްނުނީ ވަގުތުފާއިތުވީ ފަހުންނެވެ. އެދަރިފުޅު މިހާރު ވީތަނެއްވެސް ހަރީރާއަށް އެނގެނީއެއްނޫނެވެ. އުޅޭ ހާލެއްވެސް މޮޅަށް ދެނެވޮޑިގެންވަނީ ހެއްދެވި ފަރާތެވެ.\nގިސްލަމުންދިޔަ ހާލު ބޯއަޅައިގެންއޮތް ބާލީހުގެ ދަށަށް އަތްލުމަށްފަހު ހަރީރާ ނެގި ފޮޓޮއަށް ހިތްދަތިގޮތަކަށް ބަލަމުންދިޔައެވެ. ހެވިފައިހުރި މިއުޝީންގެ މައުސޫމް މޫނަށް ބަލަމުން ހަރީރާ އެފޮޓޯގައި ފިރުމައިލިއެވެ. އެއީ މިއުޝީން ތުއްތުއިރުގެ ފޮޓޮއެކެވެ. ލޯބިގޮތަކަށް ދެލޯބޮޑުކޮށްލައިގެން އޮއްވައި ނެގިފައިވާ ގަނޑެކެވެ.\n“މަންމަގެ ދަރިފުޅާ. މިމަންމައަަށް މައާާފުވެސް ނުކޮށްދޭނަންތަ؟ ހެޔޮނުވާނެ. މަންމަ ގާތަށް އަަދޭ. ހެޔޮނުވާނެ ދަރިފުޅާ. މަންމައަށް މައާާފު.” ގިސްލައިރޮމުންދިޔަހާލު ހަރީރާ އެފޮޓޯގައި ލޯބިން ފިރުމަމުން ދިޔައެވެ. އެދުވަސްއަލުން އަނބުރައި އަންނާނޭ ނަމައެވެ. އެއިރުން އޭނާ މިއުޝީންގެ ހިތް ލޯބިން ފުރައިލަދޭނެއެވެ. އެހެނަސް…\nއިޒާނާ އާއި ފާތުންނާ ސަލާމް ކުރުމަށްފަހު މިއުޝީން ނިކްޔަލްއާއި އެއްކޮށް ލާންޗަށް އެރިއެވެ. އެއާއެކު ލާންޗް ހުޅުލެއާާދިމާއަށް މިސްރާބުޖެހިއެވެ.\nޗެކިން ނިންމައިލުމަށްފަހު ދެމީހުން އެތަނުގައި އުފާވެރި ވަގުތުކޮޅެއް ހޭދަކޮށްލިއެވެ. ފްލައިޓްއަށްއަރާާ ވަގުތު ޖެހުމުން ނިކްޔަލް މިއުޝީން ގޮވައިގެން ހިނގައިގަތެވެ. ހިތްބަިރުގެންފައިހުރި މިއުޝީންވެސް ހިނގައިގަތީ ނިކްޔަލް އޭނާއަށް ދެރަގޮތެއްވިޔަ ނުދޭނޭކަން އެނގޭތީއެވެ.\nސިންގަޕޫރުގެ އެއަރޕޯޓްގައި ފްލައިޓް ޖެއްސުމާއެކު ދެމީހުން އޭގެއިން ފައިބައި ހިނގައިގަތެވެ. ލަގެޖްތައް ހިފައިގެން ދެމީހުން ނުކުތްއިރު އެމީހުން ބަލައި ފިރިހެނަކު އައިސް ހުއްޓެވެ. އަވަހަށް ކާރަށް އެރުމަށްބުނެ އޭނާ ދޮރުހުޅުވައިލުމަށްފަހު ގޮސް ލަގެޖްތައް ކާރުގެ ޑިކީއަށް ލިއެވެ.\nކާރު ދުއްވައިލުމާއެކު މިއުޝީން ސިންގަޕޫރުގެ ރީތި މަގުތަކަށް ނަޒަރު ހުއްޓައިލިއެވެ. ތެމިފައިވާ ރީތި މައުގަސްތަކާއި މަގުމަތި ފެނުމުން އެތަނަށް ވާރޭވެހިފައި އެހުއްޓީ ހަމަދެންމެކަން އެނގުނެވެ. އޭރުވެސް އުޑުމަތި ވަނީ އެއްކޮށް ބޯކަޅުވިލާތަކުން ބައްދައިލެވިފައެވެ.\nކާރުގޮސް މަޑުކޮށްލީ ބޮޑު ދަގަނޑު ގޭޓެއް ލައިފައިވާ ގެއެއްގެ ކުރިމައްޗަށެވެ. އެތަނުގައި ގޮނޑިއެއްގައިއިން ވޮޗަރު އަވަސްއަރުވައިލައިފައި ގޭޓު ދެފަރާތަށް ހުޅުވައިލުމާއެކު ގެއާ ހަމައަށްދާން އޮތް ހިމަމަގުން ލައިފައި ކާރު ދުއްވައިލިއެވެ. ގޭގެ ޕޯޓިކޯއަށް ކާރު މަޑުކޮށްލުމުން ހައިރާންވެފައިއިން މިއުޝީން ދޮރުހުޅުވައިލަމުން ކާާރުން ފޭބިއެވެ.\n“ވާއު. ހާދަ ރީތި ގެއެކޭ. މިއީ ކޮންތަނެއް؟” މުޅިއެސަރަހައްދަށް ނަޒަރު ހިންގަމުންދިޔަ މިއުޝީން ނިކްޔަލްއާާއި ދިމާއަށް ބަލައިލަމުން އަހައިލިއެވެ.\n“މިއީ އަހަރެންގެ ބައްޕަ މިކޮޅުން ގަނެފައި ހުރި ގެ.” މިއުޝީން އުޅެމުންދިޔަގޮތްފެނި ހެވިފައިހުރި ނިކްޔަލް ބުނެލިއެވެ. “ހާާދަ ރީއްޗޭ.” މިއުޝީންހުރީ ބުނާނެއެއްޗެއް ނޭނގިފައެވެ.\nދެމީހުން އެކީގައި ގެއަށް ވަތްވަގުތު މުޅި އެހިސާބުން ދުވާލި ކާތަކެތީގެ މީރުވަހުން ކުޅުދިޔާވެގެން ދިޔައެވެ. ބަދިގޭގެ ހުޅުވިފައިހުރި ދޮރު ފެނުމުން ނިކްޔަލް މިއުޝީން ގޮވައިގެން އެދިމާއަށް ހިނގައިގަތެވެ.\nއޭރު އަވަދިނެތި މޭޒުމަތީގައި ތަށިތައް އެތުރުމުގައި ދެބައި އުމުރުގެ އަންހެނަކު ހަރަކާތްތެރިވަމުން ދިޔައެވެ. ނިކްޔަލް ފެނުމާއެކު އުފާވެލައިފައި އެމީހާ އައިސް ނިކްޔަލް ގައިގައި ކުޑަކޮށް ބައްދައިލިއެވެ. މިއުޝީންހުރީ މިވަނީ ކިހިނެއްކަން ނޭނގިފައެވެ.\n“މިއު މިއީ އީރާ. އަހަރެން ކިޔަނީ އީރައްތަ. ހެހެ. މިގޭގައި ކެއްކުމުގެ ހުރިހައިކަމެއްކުރާނީ އީރައްތަ. މަންމަމެން ދުނިޔޭގަތިބިއިރުވެސް މިގޭގަ އުޅޭމީހެއް. އެހެންވެ އީރައްތަ ދެކޭނީ އަހަރެންމީ އޭނާގެ ދަރިއެއްގެ ގޮތުގަ. ވަރަށް ލޯބިވާނެ އަހަރެންދެކެ.” އީރާގެ ގައިގައި ހިފަހަށްޓައިލަމުން ނިކްޔަލް ހިނިތުންވެފައި ބުނެލިއެވެ. މިއުޝީންވެސް ހިނިތުންވެފައި އީރާ އާއި ސަލާމް ކޮށްލިއެވެ.\nއޭގެ އަނެއްދުވަހެވެ. ހެނދުނު ހެނދުނާ ނިކްޔަލް ތައްޔާރުވާން ބުނެފައިވާތީ މިއުޝީން އަވަސްއަރުވައިލައިފައި ތައްޔާރުވެގެން ކޮޓަރިން ނުކުތެވެ. އޭރު ނިކްޔަލްވެސް އޭނާގެ ކޮޓަރިން ނުކުންނަނީއެވެ. މިއުޝީން ފެނުމުން ހިނިތުންވެލަމުން ސިޑިއާއި ދިމާއަށް ހިނގައިގަތުމުން މިއުޝީންވެސް ފަހަތުން ހިނގައިގަތެވެ.\nކާރުގެ ފަހަތު ޝީޓްގައި ދެމީހުން ހަމަޖެހިލުމުން ޑްރައިވަރ ކާރު ދުއްވައިލިއެވެ. މިދަނީ ކޮންތަނަކަށްތޯ ނިކްޔަލް ގާތުގައި ސުވާލުކުރުމުންވެސް އޭނާ ވަކި ޖަވާބެއްނުދިނީ ދިޔައިމައި އެނގޭނެއްނޫންހޭ ބުނަމުންނެވެ. މިއުޝީންވެސް ފަހުން ސުވާލެއްނުކުރީ ނިކްޔަލްގެ ފަރާތުން އެދެވޭ ޖަވާބެއްނުލިބޭނެކަން އެނގުމުންނެވެ.\nކާރު އައިސް މަޑުކޮށްލީ ބޮޑު ހޮސްޕިޓަލެއްގެ ކުރިމައްޗަށެވެ. ހައިރާންވެފައި މިއުޝީން ނިކްޔަލްގެ މޫނަށް ބަލައިލުމުން އަވަހަށް ފައިބަން ބުނެ ނިކްޔަލްވެސް ދޮރު ހުޅުވައިލައިގައި ފޭބިއެވެ.\n“ކީއްކުރަން ހޮސްޕިޓަލަށް ތިއައީ؟” ހައިރާންކަމާއެކު ނިކްޔަލްގެ ފަހަތުން ހޮސްޕިޓަލަށް ވަންނަމުން މިއުޝީން އަހައިލިއެވެ. “މިއު ފައިގެ އޮޕަރޭޝަން ކުރަން.” ދެޖީބަށް އަތްޖަހައިލަމުން ހަމަޖެހިފައި ނިކްޔަލް އެހެންބުނުމުން މިއުޝީންގެ ދެލޯ ބޮޑުވެގެން ދިޔައެވެ. ވަގުތުން ނިކްޔަލްގެ އަތުގައި ހިފައި ހުއްޓުވީ ކީކޭހޭ އަހައިލަމުންނެވެ.\n“ކިހިނެއްވީ؟ ޑޮކްޓަރުން ބުންޏެއްނު އޮޕަރޭޝަން ކުރީމަ ރަނގަޅުވާނޭ. ރަނގަޅުވާކަށް ބޭނުމެއްނޫންތަ؟” މިއުޝީންގެ ފެންކަޅިވެފައިވާ ދެލޮލަށް ލޯތްބާއެކު ބަލައިލަމުން ނިކްޔަލް އަހައިލިއެވެ.\n“ނޫން. އެކަމު ނިކް ނުޖެހޭނެ.” މިއުޝީންގެ ޖުމުލަ ފުރިހަމަކުރިޔަކަ ނިކްޔަލް ނުދިނެވެ. “ރަނގަޅުވާން ބޭނުމެއްނުދޯޯ. އެހެންވީމަ ހިނގާ. ނޯ އެކްސްކިއުޒް. އަހަރެން މިހައިވަރުން ހުރިހައިކަމެއް ހަމަޖެއްސީމަ ދެން ނޫނެކޭ ނުބުނައްޗޭ. އޭރަށް އަހަރެން ވަރަށް ދެރަވާނެ.” މިއުޝީންގެ އަތުގައި ހިފައިގެންހުރެ ހޮސްޕިޓަލް ތެރެއަށް ވަންނަމުން ނިކްޔަލް އެހެންބުނުމުން މިއުޝީނަކަށް ބުނާނެ އެއްޗެއް ނުވިސްނުނެވެ. ނޫނެކޭ ބުނަން ބޭނުންވި ނަމަވެސް އެހިތަށް ކޮށްފައިވާ އަސަރެއްގެ ސަބަބުން ރުއިން ފިޔަވާ އިތުރުކަމެއް އޭނާއަކަށް ނުވިއެވެ.\nނިކްޔަލް މިއީ ކޮންފަދަ މާތް އިންސާނެއް ހެއްޔެވެ؟ މިޒަމާނުގައި އެހެންމީހުންގެ އުފަލަށްޓަކައި މިފަދަކަންކަން ކޮށްދެނީ ކާކު ހެއްޔެވެ؟ ނަމަވެސް ނިކްޔަލް ކިހައި ތަފާތުހެއްޔެވެ؟ އޭނާއަށްޓަކައި އެހުރިހައިކަމެއް އެކޮށްދެނީ ކީއްވެހެއްޔެވެ؟\nމިއުޝީންގެ ހިތަށް ބައިވަރު އެއްޗެހި އަރައި ފައިބަމުންދިޔައެވެ. އެދެލޯ އޭރުވަނީ ފެންކަޅިވެފައެވެ. އެފުސްކަމުގެ ތެރެއިން އޭނާގެ އަތުގައި ހިފަހައްޓައިގެންހުރެ ހިނގަމުންދިޔަ ނިކްޔަލްގެ މޫނަށް މިއުޝީން ބަލައިލީ ޝުކުރުވެރި ނަޒަރަކުންނެވެ.\nSalaam all.. Miothy 10 vana bai.. Hope u guys will like this part too.. Let me knw the mistakes.. N enjoy reading.. Haveagud day.. Nxt part in sha allah tmrw.. Ly all..?❤\nYey me first. V reethi mi part vx nau dhoonyaa… waiting\nYayy.. U first dear.. Thanks awa dhoonyaa..\nhaaaaaaaadhaaaaaaa kureyyyyyyyyyyyyy im waiting fpr next prt vvvvv obi inge… ly??\nbtw me second????\nWow eakam haadha kurey\nyeyy finally ❤❤\nvarah reethi mi part ?\nVv reethi… Thankolheh kuru dho..\nYa dhw.. Btw thanks dear\nwowww. obiness to the maxxx ?????❤ haadha reehcheyyy.. alhey nick kihaa rangalhu dho. anyways, waiting as usual for this lovely story..LY ?????\nAwwn.. Thanks alot my dear.. Ly too??\nWow nau, haadha rychey mibaives.. Hama neyvaa hifahahtaa laigen innan jehuny.. Dhen vaani kihinehbaa mihithah arany.. Mihaaru khonireh mi vaahaka up vi tho balaathaa.. Ehaaves kiyaahithun mihunnany.. Nau v v v molhu.. Masha Allah.. Luv u nau\nAwwn.. Thanksalot shann dear.. Luv u too\nWow v reethi mi part ves ❤❤❤❤i am waiting for the next part☺☺☺☺☺☺☺?\nvarah furihama.. alhey miadhu adhi one part up kohla dheebaa pls\nThanks aki.. V v try kuraanan ingey.. Bt nt sure..\nV reethi miprtves ekam thankolheh kuru ?Alhe nau midhemeehun gulhuvabala waiting for the next prt\nThanks shaa. Lets see dhw vaagotheh..?\nAlheyy… I love you Nik..??\nI want someone like him..?\nHe is sooo loabi..♥♥♥♥\nAnd mi Story adhieah vure loabi…??❤❤❤❤\nVvvvvv sheyy reethee..??\nKon irakun next part up kohdheynee?? ✨✨\nMiadhu ves ethah faharaku check kurevunu up kuri tho..?✨\nHama kiyaa hithun hurevenykee noon..?\nMirey up kohdheveyne tha?\nKeep it up darling…??✨\nLove you so much….?❤✨\nAlhey.. Hehe.. Thanks alot darl.. Will try ingey.. Love u soo much my dear..?❤\nMasha allah vvvvv salhi mi part vess.\nWaiting4next part…..???????????????????????????\nWow vv reethi..alhe miu ah nik dheke loabi veveyne nama ❤ ❤..Hehe\nThanks chim.. Lets see wats gonna hppn dhn dhw.. ❤❤\nVv loabi mi part ves\nvvvv reethi nau?????????\nHeevanee hama series eh beley hen.. meyah gotheh vegen dhiyaehospital ah aissa operation ge vaahaka buneema miu kairee.. haadha molhey ingeu twist thah gennan.. varah touching story eh mi..\nAwwwnn.. Thank u soooo much maree dear..\nV vvvvvv rythi story. Mirey neytha parteh kiyaalan libeykah.\nAww nik kihaa ragalhu hama miu dheke vaa loehbey ge bodhu kamun dho and hareera ge haal huri gothun i feel so bad for her varah dheravi ebai kee iru?? ekam miu ah ves eyna evaru kuri vihyaa hehe waiting\nfor the upcoming part ?❤\nYa dhw.. Hehe.. Thanks dear❤\nKureh noon, hama best, varah reethi mi vaahaka??\nHey guys.. Sry ibgey tday havyru n nyt vx v bxy koh dhiyaee.. Ehnve nxt part adhi write nukurevey.. Bt in sha allah maadhan mrnin ga upkoh dheynan ingey.. Sry all..\nMa Sha allah! Mi haadhaha touching story ekey… Hareera ah vamun dha goi sifa v ma varah dhera v… Hama ehaame ufaavi miu ah kanthah v gothun.. mikahala firihenun dhuniyeyga mihaaru varah madhuvaane… Varah reethi vaahaka …\nYa dhw deae.. Hehe.. Thanks❤\nލޯބި June 14, 2019\nހަޤީޤީ ހިތާމަ ކުރުވާހަކަ އެހެނިހެން June 18, 2018\nހިތާމަ ލޯބި August 23, 2020\nލޯބި April 26, 2015\nލޯބި February 17, 2016


Ehfaharaa3Firihenunnaa Loabeege Gothun Gulhigen Ulhunu Dhivesseh Ge Vaahaka! - Vaguthu\nކޮވިޑް-19: އަދަދުތައް މަޑުޖެހުމެއްނެތި މައްޗަށް -2ގަޑިއިރު ކުރިން\n5 މަސް ކުރިން ( ސެޕްޓެމްބަރު 25, 2020 )\nމިއީ ދެކުނު އަތޮޅެއްގެ ރިސޯޓެއްގައި މަސައްކަތް ކުރަމުން ދިޔަ އަންހެނެއްގެ ވާހަކަ އެވެ. މި ހާދިސާ ގެނެސްދީފައި މި ވަނީ، އެ އަންހެން މީހާ އާއި އެއް ރިސޯޓެއްގައި މަސައްކަތް ކުރި މީހަކު "ވަގުތު" އަށް ދީފައިވާ މައުލޫމާތުގެ މައްޗަށް ބިނާކޮށެވެ. ނަމަވެސް މި ލިޔުމުގައި އަސްލު ނަންތައް ބޭނުންކޮށްފައި ނުވާނެއެވެ.\nއެއީ މީގެ ފަސް ވަރަކަށް އަހަރު ކުރިއެވެ. މަރީނާ (އަސްލު ނަމެއް ނޫން) މަސައްކަތް ކުރަމުން ދިޔައީ ދެކުނުގެ އަތޮޅެއްގެ ރިސޯޓެއްގައެވެ. ދިވެހިންގެ ތެރޭގައި އަންހެނުން ރިސޯޓުތަކުގައި މަސައްކަތް ކުރުން އޭރު އާންމު ކަމަކަށް ނުވުމުން އެ ރިސޯޓުގައި މަސައްކަތް ކުރަމުން ދިޔައީ އޭނާ އާއި އިތުރު ހަތަރު ދިވެހި އަންހެނެކެވެ.\nނަން ހާމަ ނުކުރުމަށް އެދި މައުލޫމާތުދިން މީހާ ބުނިގޮތުގައި މަރީނާ އަކީ މަސައްކަތަށް ފަރުވާތެރި އެންމެންނާއިވެސް ވަރަށް ގުޅޭ ރަހުމަތްތެރިއެކެވެ. އޭނާގެ ޑިއުޓީ ނިމުމަށްފަހު ރިސޯޓުގެ ސްޓާފް އޭރިއާގައި މުވައްޒަފުން އެއްވެ އިށީންދެ ތިބުމަށް ހާއްސަކޮށް އޮންނަ ޖޯލިފަތިތަކަށް ގޮސް އުޅެއެވެ. މިހެން ގޮސް އުޅުމުގެ ތެރޭގައި ވަރަށް "ފޮނިވާހަކަ ވެސް ދައްކާ" ކަމަށް އޭނާ ބުންޏެވެ.\n"މަރީނާ އެއްދުވަހު ބުނީ އޭނާގެ ހުރެޔޯ ތިން ލޯބިވެރިން. އަހަރެން ފުރަތަމަ ޤަބޫލެއްވެސް ނުކުރަން. އެކަމަކު އޭނާ ވަރަށް ސީރިއަސްކޮށް އެ ވާހަކަ ކިޔާދިން އިތުރަށް. އަހަރެން ހުރީ ބުނާނެ އެއްޗެއް ނޭނގިފަ" މައުލޫމާތު ދިން މީހާ ބުންޏެވެ.\nމަރީނާ ބުނެފައިވާ ގޮތުގައި އޭނާ ފުރަތަމަ ލޯބީގެ ގޮތުން ގުޅިގެން އުޅުނު ފިރިހެން މީހާ އަކީ ރާއްޖެއިން ބޭރު މީހެކެވެ. އޭނާ އާއި ދިމާވީ 10 ވަރަކަށް އަހަރު ކުރިން ލަންކާގައި އާއިލާއާއިއެކު ކިޔަވަން އުޅުމުގެ ތެރޭގައި ކަމަށް އޭނާ ބުންޏެވެ. އެއް އަހަރު ދުވަހު ލޯބީގެ ގޮތުން ގުޅިގެން އުޅުމަށްފަހު އެދެމީހުން ދިރިއުޅުނީވެސް އެކީގައި ކަމަށް މަރީނާ ބުނެފައިވެއެވެ. އޭނާ ބުނިގޮތުގައި މަރީނާ އެދެމީހުން އެކުގައި ނަގާފައިވާ ފޮޓޯވެސް ދައްކާފައެވެ.\nދެން ދެވަނަ އަށް ރައްޓެހިވެގެން އުޅޭ މީހާކަމަށް ބުނާ މީހާއަކީ މާލެ މީހެކެވެ. އެއީ މުއްސަންޖެއް ކަމަށް އޭނާ ބުންޏެވެ. އެހެން ނަމަވެސް އެއީ އުމުރުން ވަރަށް ދުވަސްވީ މީހެއް ކަމަށާއި، އަދި އެއީ ސައިޑް ބިޓެއް ކަމަށް މަރީނާ ކިޔާދިނެވެ. މަރީނާ ކިޔާދިން ގޮތުގައި އެ ފިރިހެން މީހާ އޮންނަނީ މަރީނާއަށް އޭނާގެ މުދަލުގެ ދެބައިކުޅަ އެއްބައި ދޭން ނިންމާފައެވެ. އަދި މާލެދާ ކޮންމެ ފަހަރަކު އެދެމީހުން ދިމާވާ ކަމަށް މަރީނާ ބުނާ ކަމަށް އޭނާ ބުންޏެވެ.\nލޯބީގެ ގޮތުން މަރީނާ ގުޅިގެން އުޅޭ ތިންވަނަ މީހާއަކީ އެއަތޮޅުގެ އެހެން ރިސޯޓެއްގައި މަސައްކަތް ކުރާ، އޭނާގެ ރަށު މީހެކެވެ. މަރީނާ ބުނާގޮތުގައި އެއީ އޭނާ އަސްލު ލޯބިވާ މީހާ ކަމަށް އޭނާ ބުންޏެވެ. އަދި ދެެން ތިބި ދެމީހުންނާއި، "އުޅެން ފަސޭހައަކަށް ގެންގުޅޭ ދެމީހުން" ކަމަށް އޭނާ ބުނެއެވެ.\nމައުލޫމާތުދިން ފަރާތުން ބުނީ މާރީނާ މިގޮތަށް ވާހަކަތައް ކިޔާދިން ފަހުން، އޭނާގެ ހަގީގަތް އޭނާގެ އަސްލު ލޯބިވެރިޔާއަށް ފަޅާ އެރިއެވެ.\nހަގީގަތަކީ އެ އެ ހުރިހާ ދޮގުތަކެއްގެ ސަބަބުން މިއަދު އޭނާއަށް އުފަލެއް ނުލިބުމެވެ.\n"އޭނާ ތިންވަނައަށް ރައްޓެހިވެގެން އުޅޭ މީހާއަކީ އަހަރުމެން ވަރަށް ދަންނަ މީހެއް. އަހަރުމެން ބެލިން އެއީ ތެެދެއްތޯ އާއި އެއްޗެހިވެސް،". އަސްލު މަރީނާގެ ހަގީގަތް އެނގުމުން ދެރަވެ އެ ވާހަކަތައް ކިޔާދިން މީހާ ބުންޏެވެ.\nމަރީނާ އޭނާގެ ރިސޯޓް ރައްޓެހިންނަށް ކިޔާދިން އެ ވާހަަކަތަކާއެކު އޭނާގެ ހަގީގަތް ބަލަން ފެށީ، އޭނާގެ ތިން ވަނަ ލޯބިވެރިޔާ އެވެ. އެއީ މަރީނާގެ ރިސޯޓުގައި އުޅޭ ރަހުމަތްތެރިން އޭނާގެ "އަސްލު ލޯބިވެރިޔާ"އަށް ހަގީގަތް ކިޔާދިނުމުންނެވެ.\nއަސްލު ހަގީގަތް ފަޅާ އެރުން!\nމަރީނާ ރާއްޖެއިން ބޭރުގައި ކިޔަވަން އުޅުމުގެ ތެރޭގައި ދިމާވި އެކަކީ، ލޫކާއެެވެ. ލޫކާއާއި އޭނާއަކީ ބޭރުގައި ކިޔަވަން އުޅުނުއިރު، އެކުގައި ދިރިއުޅެމުންދިޔަ ބައެއްކަން ފަޅާއެރީއެވެ. ފަސް އަހަރު ވަންދެން އުޅުނީ އެކުގައެވެ. ލޫކާ އާއި މަރީނާގެ ލޯބީގެ ގުޅުން ފަހުންވެސް އޮތްކަން ހާމަވެގެން ދިޔައީ، ލޫކާ ރާއްޖެއަށް ޗުއްޓީ ހޭދަ ކުރަން އައިސް ނަގާފައިވާ ފޮޓޯތައް ފެނުމުންނެވެ. މަރީނާ އާއި ދެމީހުން އެކުގައި ވަރަަށް ގައިގޯޅިކޮށް ނަގާފައިވާ ފޮޓޯތަކެއް ލޫކާގެ ފޭސްބުކް އައިޑީން ފެނިފައި ވެއެވެ.\nމަރީނާއަކީ މީސް މީޑިއާއަށް ފޮޓޯލާ މީހަކަށް ނުވުމުން އެއްވެސް މީހަކަށް އޭނާގެ ދިރިއުޅުމުގެ އެތެރެފުށް ނޭނގެއެވެ.\nމިކަން ފަޅާއަރައިގެން، މަރީނާގެ ތިން ވަނަ ލޯބިވެރިޔާއާ މައްސަލަ ޖެހުނީވެސް ކައިވެނި ކުރަން ތައްޔާރުވަމުން ދަނިކޮށެވެ. އެ މީހުންގެ ކައިވެނިވެސް ނިމުމަކަށް އައީ އޭނާގެ ދެވަނަ ލޯބިވެރިޔާގެ ހަގީގަތް ހާމަނުވަނީސް އެވެ.\nމަރީނާގެ އެކުވެރިޔާ ކިޔާދިން ގޮތުގައި، އޭނާގެ އެ ކަންތައް ފަޅާއެރުމުން، އެ މީހުންނާއި ވަރަށް މައްސަލަ ޖެހުނެވެ. އަދި މަރީނާ ރިސޯޓްގައި އަމިއްލައަށް މަރުވާންވެސް އުޅުނެވެ. އަދި އޭނާގެ އަސްލު ލޯބިވެރިޔާ ރަށު ތެރޭގައި އޭނާ ފަލީހަތް ކޮށްލާފައިވުމުން، އޭނާއަށް ރަށަށް ދާންވެސް ވަނީ ނުކެރިފައެވެ.\nމަރީނާގެ ދެވަނަ ލޯބިވެރިޔާ، އަސްލެއްތަ؟\nމަރީނާގެ ދެވަނަ ލޯބިވެރިޔާއަކީ ފައިސާ ވެރިއެއްކަން މަރީނާ އޭނާގެ ރަހުމަތްތެރިންނަށް ކިޔާދިން ނަމަވެސް، އޭގެ ހަގީގަތް އެއްވެސް މީހަކަށް ނޭނގުނެވެ. މަރީނާ އެ ރިސޯޓުން ވަކިވެ ރާއްޖެއިން ބޭރަށް ބަދަލުވީވެސް، ރިސޯޓް ތެރޭގައި އާއި ރަށު ތެރޭގައި އޭނާއާ ގުޅޭގޮތުން ދައްކަމުންދިޔަ ވާހަކަތަކެއްގެ ސަބަބުންނެވެ.\nމަރީނާގެ ދެވަނަ ލޯބިވެރިޔާއަކީ ހިޔާލީ ވާހަކައަކަށްވުން ގާތީ، އޭނާގެ އާއިލާ މީހަކަށްވެސް އެކަމުގެ ހަގީގަތް ނޭނގޭތީއެވެ.\nއާއިލާއާވެސް ގުޅުން ކެނޑި އޭނާއަށް ލޫކާވެސް ގެއްލުނީ، ކުރެވުނު މޮޔަ ކަންތައްތަކުންނެވެ. އޭނާއަށް އެ ވާހަަކަތައް ދެއްކުނީ މާ ރަނގަޅު ބައެއް ކައިރީގައިކަން ނުވުމާއި، އޭނާގެ ގޯސް އުޅުމުގެ ވާހަކަތައް އެހެން މީހުންނަށް ދެއްކުނީއެވެ.\nމަރީނާ މުޅި ރަށު ތެރެއަށް ފަލީހަތްވެ، އޭނާއަކީ އިންނަން ރަނގަޅު މީހެއް ނޫންކަމަށް ގިނަބަޔަކު ސިފަކުރަން ފެށިއެވެ.\nމަރީނާއަށް މިކަމުން ލިބުނު ފިލާވަޅަކީ މިއީއެވެ. އެއްވެސް މީހަކަށް ދެރައެއް ދީފައި އޭނާއަށްވެސް އުފަލުގައި ނޫޅެވޭނެެ ކަމެވެ. އަދި އޮޅުވާލައިގެން މާގިނަ ދުވަހަކު ނޫޅެވޭނެ ކަމާއި، ރަހުމަތްތެރިންގެ ފެންވަރުވެސް އޭނާއަށް ހާމަވީ އެވެ.\nމިއަދު މަރީނާ ރާއްޖެއިން ބޭރުގައި އުޅެމުން ދަނީ އުފާވެރި ދިރިއުޅުމެއްގައި ނޫން ކަމަަށް، އޭނާއާއެކު ރިސޯޓްގައި މަސައްކަތް ކުރި މީހަކު ބުންޏެވެ. އެގޮތުން އޭނާގެ އުމުރުން މިހާރު 30 އަށްވުރެ މައްޗަށް ގޮސްފައިވާއިރު، މީހަކާއި ކައިވެނި ނުކުރާކަަމަށް ވެެެއެވެ.\nހަގީގީ ހާދިސާ: ހުން ރަނގަޅުވީ ކުޑަ ކުއްޖަކު ހެދި ފަންޑިތައިން\nސެޕްޓެމްބަރު 25, 2020 17:53\nވަރަށް އިބުރަތްތެރި ވާހަކައެއް.\nސެޕްޓެމްބަރު 25, 2020 18:23\nވަޓް އަ ހޯ.\nސެޕްޓެމްބަރު 25, 2020 18:30\nކައިވެނިކޮއްގެންތަ ތިޔަމީހުން ގަންނަ ގަނޑެއްގަންނަނީ...؟؟؟\nސެޕްޓެމްބަރު 25, 2020 19:17\nފިރިހެނުން އުޅޭ ގޮތުގެ ވާހަކަ ވެސް ދައްކަބަލަ.އެކަކާއެކީ އުޅޭ ފިރިހެނަކު ވެސް ނޫޅޭނެ،\nސެޕްޓެމްބަރު 25, 2020 23:05\nޑިސްލައިކްކޮއްފަ އޮތްވަރުންވެސް އެނގޭ އޭގެ މީހުން ގިނަކަން.\nސެޕްޓެމްބަރު 26, 2020 01:26\nފިރިހެނުންނައް3ހުއްދަ އޭގެނާނައަކީ ހަމަހަމަ ވާންޖެހޭނެ އެކަން ކުރަން އޮންނަގޮތައް އެކަންކުރަންވާނީ\nސެޕްޓެމްބަރު 25, 2020 20:52\nތީ ޙިޔާލީ ވާހަކައަކާ ބޮޑަށް ވައްތަރީ... ހިހިހި\nސެޕްޓެމްބަރު 25, 2020 21:50\nއެހެންވީމަ އަސްލު އޭނަ ފަޟީޙަތްވުން ދޯ މީގަ މައްސަލައަކީ، ކޮންމެގޮތަކަށް އުޅުނަސް ފަޟީޙަތްނުވިނަމަ އިންނަންވެސް ރަނގަޅުވީސް.. މޯރޑިސް\nސެޕްޓެމްބަރު 25, 2020 22:07\nހައިރާނެއް ނުވޭ ތި މަންޖެ3މީހުން ގެންގުޅެގެން. ތިވައްރަށް އުޅޭ ފިރިހެނުން މުޅިންވެސް އުޅެނީ. އަހަރެން 30 އިން މައްޗައް ދާއިރު އިންނަން ކައިރިވެލާނެ މީހަކުވެސް ނުފެނިގެން މި އުޅެނީ.\nސެޕްޓެމްބަރު 25, 2020 22:21\nތިކަހަލަ މަރީނާތައް ރާއްޖޭގައި ފަހަކައްއައިސް ވަނީ ގިނަވެފައި.. އަންހެނުން ތަރައްގީކުރަށޭ ކިޔާފަ ކުރާ ކަންކަމަކީ ހަގީގަތުގައި ތިޔަ މަރީނާފަދަ އަންހެނުން އުފެއްދުން.. އަންހެނުންނައް ދޭންޖެހޭ ހެޔޮ ތަރުބިއްޔަތާއި އަދަބުވެރިކަން ދަސްކޮއްދެކައް އެކަކުވެސް ގައުމީފެންވަރުގައި ނޫޅޭ.. ނަތީޖާއަކީ އަންހެނުންތައް އަދަބު އަޚުލާގާއި ހެޔޮ ވިސްނުމުން ދުރުވެ ތިޔަ މަރީނާ ކަހަލަ ފާފަވެރި ދިރިއުޅުންތަކާއި ދިމާލައްގޮސް ހަލާކުވުން. ދެން މިފަދަ މީހުންނައް ލިބޭ ދަރީންނައްވާނީ ކިހިނެތްތޯ.؟\nސެޕްޓެމްބަރު 26, 2020 00:05\nބުނި ބުންޏޭ ކިޔައިގެންވެސް ތިމީހުން ހަމަ ލިޔެލަނީދޯ؟ އަންތަރީސް!\nސެޕްޓެމްބަރު 26, 2020 00:58\nހަގީގަތުގަ ގިނަބިޓުން ވަގަށް ގެންގުޅެ މީހު އްނަން އޮޅުވާލުމަކީ ހުނަރެ އް، މިކަމުގަ މަރީނާ ޔަށް ގުޅަ އި އޭނަ މީހުންނަށް އޮޅުވާލާގޮތް ދަސްކުރަންވީ، ހަގީގަތު މަރީނާ މީހު އްނަށް ލަަނޑު ދެނީ ހެޔޮނިޔަތުގަ، އަހަރުމެން އެ އްމެންވެސް ގަބޫލް ކުރަންވާނެ ހެޔޮނިޔަތުގަ ކުރާކަމެށް ގޯހެ އްނުވާނެކަން، އެހެންވީމަ އެއ އްމެން މަރީނާ ޔަށް ސާބަސްދޭންވީ.\nސެޕްޓެމްބަރު 26, 2020 01:16\nމަ ރައްޓެހިވެގެން އުޅުނިން6ކުދިންނާ ފަޅާ ނާރާ\nސެޕްޓެމްބަރު 26, 2020 09:53\nމީހުންނަށް ކުރެވޭ ގޯސް ކަންތައްތައް ފަޅާ އަރުވާ މީހުން ބޭޒާރުކުރުމަކީ އިސްްލާމްދީން ހުއްދަ ކުރާ ކަމެއް ނޫން! މީހުން ތައުބާވެފަ ހުންނަ ފަހުން އެކަންކަމުގެ ވާހަކަ ދައްކާ މީހަޔަށް އެފަދަ ކަމެއް ނުޖެހި ނުދާނެކަމަށް އޮވޭ. މީހަަކަށް ގޯސް ކަމެއް ކުރެވުމުން ދޭންވީ ނަޞޭޙަތް ދޯ! އިތުބާރުކުރާތީ ކިޔާދިނުމުން ނަޞޭޙަތް ނުދީ ބޭޒާރު ނުކުރޭ.\nކޮންމެ މީހަކަށްވެސް ފާފަ ކުރެވޭނެ. އަބަދުވެސް މީހާކަށް ދެރައެއް ދެވޭތޯ ކޮންމެ މީހަކުވެސް ބަލަނީ.. ރިވެތި އަޚުލާޤާ ނުލާ ފުރިހަމަ މުސްލިމަކަށް ވޭތަ؟ މި ބުނަނީ އެކުއްޖާ ކުރީ ރަނގަޅު ކަމެކޭ ނުން. ވިސްނާ ފިކުރު ކޮށްބަލަ ހެޔޮ ނުވާނެ !\nސެޕްޓެމްބަރު 26, 2020 10:42\nއަންހެނެއްގެ ވާހަކަ ވީމަ ވަރަށް ގޯސް ދޯ. ފިރިހެނުންނަށް ހަތަރު އަނބިން ހައްގޭ ކިޔާފަ ނުދައްކާ ވާހަަކައެއް. ހަމަ ހެވެނީ.\nސެޕްޓެމްބަރު 26, 2020 21:10\nފިރިހެނުންނައް4އަނބީން ހުއްދަ. އަންހެނުންނައް ހުއްދައީ ފަހަރަކު ފިރިއެއް. މިއީ ނިކަން ނިންމަވާފައިވާގޮތް.. މިއަކައް ބަދަލެއް ނާންނާނެ މިކަމާއި ހިތްހަމަނުޖެހިގެން ބަޔަކު އެފުއް މިފުށައް ޖެހި އަދި ޖަނަވާރުންނާއި ކައިވެނި ކުރިޔަސް ނުވަތަ އެއްޖިންސުން ކައިވެނި ކުރިޔަސް. ވެރިފަރާތަކީ މާތްﷲ އަދި އެވެރިފަރާތައް ކޮންމެ މީހަކުވެސް ރުޖޫއަކުރެވޭނެ އަދި ހިނގާނީ ހަމައެކަނި އެކަލާނގެ ނިންމަވާފައިވާ ގާނޫން. ދުނިޔެމަތީ އުރެދޭނެވަރަކައް އުރެދުނަސް ހަމަ ނިމިގެން ދާންޖެހޭނީ އެކަލާނގެ ހަޒްރަތައް.\nސެޕްޓެމްބަރު 29, 2020 13:27\n"މަރީނާ އެއްދުވަހު ބުނީ އޭނާގެ ހުރެޔޯ ތިން ލޯބިވެރިން. އަހަރެން ފުރަތަމަ ޤަބޫލެއްވެސް ނުކުރަން. އެކަމަކު އޭނާ ވަރަށް ސީރިއަސްކޮށް އެ ވާހަކަ ކިޔާދިން އިތުރަށް. އަހަރެން ހުރީ ބުނާނެ އެއްޗެއް ނޭނގިފަ"\nއޮކްޓޯބަރ 1, 2020 01:30\nއަހަރެން ގެންގުޅެން2އަންހެން ކުދިން2މީހުންްގެ އެއްވެސް މައްސަލައެއްނެތް\nއޮކްޓޯބަރ 1, 2020 06:38\nދަންނަ ގޮތްއެގޭ ފިރިހެނުންގެ ތެރެއިން %90 ފިރިހެނުންނަކީ ހިލޭ އަންހެނުން ގެންގުޅޭބައެއް\nއޮކްޓޯބަރ 1, 2020 08:15\nމިދެން ކޯއްޗެއް...މޫދުގައި އުޅޭ ރޮޑެއްގެ ވާހަކަ ކިޔައިދިންނަމަ މާރީތިވާނެ...\nއޮކްޓޯބަރ 1, 2020 11:56\nއަދިވެސް ގާސިމަށް ފާޑުކިޔާތި...\nޑިސެމްބަރު 11, 2020 17:10\nދިރިއުޅުން އުފާވެރިކަން ނުވަތަ ނޫންކަން މިނާ މިންގަނޑަކީ ކައިވެނި ތަ؟


SunOnline: Feature: Hoholhaigai thaashivi kudhin salaamai kuri bathalunnah dhuniyeyge thaureefu!\nތައިލޭންޑުގެ ހޮހޮޅައިގައި އެންމެ ފަހުން ތިބި ނޭވީ ސިފައިންވެސް މިހާރު ވަނީ ހޮހޮޅައިން ނުކުމެފައި -- ފޮޓޯ: ތައި ނޭވީ ސީލްސް\nހޮހޮޅައިގައި ތާށިވި ކުދިން ސަލާމަތް ކުރި ބަތަލުންނަށް ދުނިޔޭގެ ތައުރީފު!\n1 ހަފްތާ 21 ގަޑި ކުރިން - 11 ޖުލައި 2018 4\nތައިލޭންޑުގެ ތަމް ލުއަންގް ހޮހޮޅައިގައި ތާށިވި ކުދިންނާއި އެކުދިން ނިސްބަތްވާ ފުޓުބޯޅަ ޓީމުގެ ކޯޗު ސަލާމަތް ކުރުމަށް ކުރިއަށްގެންދިޔަ އޮޕަރޭޝަނަށް މުޅި ދުނިޔޭގެ ސަމާލުކަން ލިބިގެންދިޔައެވެ. ހަމައެހެންމެ އެއޮޕަރޭޝަނަށް އަމަލީ ގޮތުން ތަފާތު ގައުމުތަކުގެ ޑައިވަރުންގެ އެހީވެސް ލިބިގެން ދިޔައެވެ.\nމިދިޔަ ހަފްތާގެ ހޯމަ ދުވަހު އެ 12 ކުދިން ހޮހޮޅައިން ފުރަތަމަ ހޯދީ އިނގިރޭސިވިލާތުގެ ދެ ޑައިވަރުންނެވެ. އަދި އެކުދިންނަށް ހޮހޮޅައިން ނެރުމަށް ކުރިއަށް ގެންދިޔަ އޮޕަރޭޝަނުގައި ތައިލޭންޑުގެ އިތުރުން މަދުވެގެން ފަސް ގައުމެއްގެ ޑައިވަރުން ބައިވެރިވި ކަމަށް ރިޕޯޓުތަކުގައިވެއެވެ.\nނަމަވެސް އެ ރެސްކިއު އޮޕަރޭޝަނުގައި ބައިވެރިވި ފަރާތްތަކާ ބެހޭ ގޮތުން ތައިލޭންޑުން މާގިނަ މައުލޫމާތެއް ހިއްސާ ނުކުރެއެވެ. އަދި އެފަރާތްތަކުންވެސް މީޑިއާއާ މާބޮޑަށް ވާހަކަ ދައްކާފައެއްވެސް ނުވެއެވެ.\nއެހެންނަމަވެސް ދުނިޔޭގެ ގިނަ އަދަދެއްގެ މީހުން ވަނީ އެ ޑައިވަރުންނަށް ބަތަލުންގެ ލަގަބު ދީފައެވެ. އަދި އެ ޑައިވަރުންނަށް ދަނީ ސޯޝަލް މީޑިއާގައި ހުއްޓުމެއްނެތި ތައުރީފު އޮހެމުންނެވެ.\nރެސްކިއު އޮޕަރޭޝަނުގައި ބައިވެރިވިކަން މިހާތަނަށް ޔަގީންވެފައިވާ ޑައިވަރުންގެ ތެރޭގައި:\nޖޯން ވޮލަންތެން އާއި ރިޗާޑް ސްޓޭންޓަން\nޖޯން ވޮލަންތެން އާއި ރިޗާޑް ސްޓޭންޓަން އަކީ ހޮހޮޅައިން އެ12 ކުދިން ފުރަތަމަ ހޯދި އިނގިރޭސި ދެ ޑައިވަރުންނެވެ. ތައިލޭންޑުގެ އެދުމުގެމަތިން އެ ދެޑައިވަރުން އެގައުމަށް ދިޔައީ އެކުދިން ގެއްލުނުތާ ތިން ދުވަސް ފަހުންނެވެ.\nއައިޓީ ކޮންސަލްޓެންޓެއް ކަމަށްވާ ވޮލަންތެން އާއި ކުރީގެ ފަޔާފައިޓަރެއް ކަމަށްވާ ސްޓޭންޓަން ވަނީ މީގެ ކުރިންވެސް ކޭވް ރެސްކިއު އޮޕަރޭޝަންތަކުގައި ބައިވެރިވެފައެވެ.\nއޮސްޓްރޭލިއާގެ ޑޮކްޓަރެއް ކަމަށްވާ ރިޗާޑް ހެރިސްއަކީ ތަޖުރިބާކާރު ޑައިވަރެކެވެ. އޭނާ ވަނީ ހޮހޮޅަ ތެރެއަށް ވަދެ، އެކުދިންގެ ހާލު ބަލާފައެވެ. އަދި އެކުދިން ހޮހޮޅައިން ނެރުމަށް 'ގްރީން ލައިޓް' ދިނީ ޑރ. ހެރިސް އެވެ.\nމީޑިއާ ރިޕޯޓުތަކުގައިވާ ގޮތުން ޑރ. ހެރިސް ވަނީ މީގެ ކުރިން އޮސްޓްރޭލިއާ، ޗައިނާ، ކްރިސްމަސް އައިލެންޑްސް އަދި ނިއު ޒީލޭންޑުގެ ކޭވް ޑައިވިން އެކްސްޕްލޮރޭޝަންތަކުގައި ބައިވެރިވެފައެވެ. އަދި މީގެ ކުރިން ހޭނައްތާ ޑޮކްޓަރެއްގެ ގޮތުގައި ތަމްރީނުވި ޑރ. ހެރިސް ދަނީ 'އެކްސްޕެޑިޝަން މެޑިސިން' އާއި ރިޓްރީވަލް އޮޕަރޭޝަންތަކުގައި ސްޕެޝަލައިޒް ވަމުންނެވެ.\nއުމުރުން 38 އަހަރުގެ ސަމަން ގުނަން އަކީ ހޮހޮޅައިގައި ތިބި ކުދިން ސަލާމަތް ކުރުމަށް އަމިއްލައަށް އިސްނަގައިގެން ބައިވެރިވި، ރިޓަޔާޑް ތައި ނޭވީ ޑައިވަރެކެވެ.\nނަމަވެސް މިދިޔަ ހުކުރު ދުވަހު ހޮހޮޅައިގައި ހަރަކާތްތެރިވި ޑައިވަރުންނަށް އެއާ ޓޭންކުތައް ފޯރުކޮށްދެނިކޮށް އޭނާ ހޭނެތުނެވެ. އަދި އޭނާ ހޭއަރުވަން އެހެން ޑައިވަރަކު މަސައްކަތް ކުރި ނަމަވެސް އެކަން ކާމިޔާބެއް ނުވިއެވެ.\nތައިލޭންޑުގެ ހޮހޮޅައިން ކުދިން ސަލާމަތް ކުރުމަށް އެހީތެރިވުމުގެ ތެރޭގައި މަރުވި ރިޓަޔާޑް ނޭވީ ޑައިވަރު ސަމަން ގުނާން -- ފޮޓޯ: ފޭސްބުކް\nގުނާންގެ މަރާއެކު އެ12 ކުދިންގެ އާއިލާތަކުގެ އިތުރުން ދުނިޔޭގެ ގިނަ އަދަދެއްގެ މީހުން ވަނީ ހިތާމަ ފާޅުކޮށްފައެވެ. އަދި އެކުދިންނާއި ކޯޗު ހޮހޮޅައިން ސަލާމަތް ކުރުމުން އުފާ ފާޅު ކުރި ނަމަވެސް، އެންމެންވެސް ދަނީ ގުނާންގެ ހަނދާން ކުރަމުންނެވެ.\n"އޭނާއަށް ބަތަލެއްގެ ގޮތުގައި ތައުރީފު ކުރަމުން ދަނީ އޭނާގެ މިޒާޖުގެ ސަބަބުން. އޭނާ އެހެން މީހުންނަށް އެހީވުމަށާއި ހިލޭ ސާބަހަށް މަސައްކަތްކޮށްދިނުމާއި މަސައްކަތްތައް ކުރުމަށް ލޯބި ކުރި،" ގުނާންގެ އަންހެނުން، ވަލީޕޯން ގުނާން ބުންޏެވެ.\nބެލްޖިއަމްގެ ރައްޔިތެއް ކަމަށްވާ ބެން ރެމެނެންޓްސް އަކީ ޕުކެޓްގައި ބްލޫ ލޭބަލް ޑައިވިން ކިޔާ ކުންފުންޏެއް ހިންގާ ފަރާތެކެވެ. އަދި ހޮހޮޅައިގައި ތިބި ކުދިން ފުރަތަމަ ހޯދި ގުރޫޕުގައި އޭނާ ހިމެނޭ ކަމަށް ރިޕޯޓުތަކުގައިވެ އެވެ.\nހޮހޮޅައިން ކުދިން ސަލާމަތް ކުރުމުގައި ބައިވެރިވި ބެން ރެމެނެންޓްސް (ވ) ރެސްކިއި އޮޕަރޭޝަނުގައި އިސްކޮށް ހުންނެވި އޮފިސަރާއި (މ) އެހެން ޑައިވަރަކާ އެކު -- ފޮޓޯ: ފޭސްބުކް\nކްލޯސް ރަސްމޫސެން އަކީ ބެން ރެމެނެންޓްސްގެ ކުންފުނީގައި ޑައިވިން އިންސްޓްރަކްޓަރެއްގެ ގޮތުގައި މަސައްކަތް ކުރަމުންދާ ޑެންމާކުގެ ރައްޔިތެކެވެ. ތައިލޭންޑުގައި ދިރިއުޅޭތާ ގިނަ އަހަރުތަކެއްވެފައިވާ ރަސްމޫސެން ވަނީ އޭޝިއާގެ ގިނަ އަދަދެއްގެ ގައުމުތަކުގައި ޑައިވްކޮށްފައެވެ.\nފިންލޭންޑުގެ ރައްޔިތެއް ކަމަށްވާ މައިކޯ ޕާސީއަކީ ތައިލޭންޑުގެ ރަށެއްގައި ޑައިވިން ސެންޓަރެއް ހިންގާ ފަރާތެކެވެ. އޭނާއަކީވެސް ކޭވް ޑައިވިންގެ ތަޖުރިބާކާރެކެވެ.\nމައިކޯގެ އަންހެނުން ބުނި ގޮތުގައި، ތަމް ލުއަންގް ހޮހޮޅައިގައި ތިބި ކުދިން ސަލާމަތް ކުރުމަށްޓަކައި މައިކޯ ޗިއަންގް ރައިއަށް ގޮސްފައި ވަނީ އެމީހުން ކައިވެނި ކުރިތާ އަށް އަހަރު ފުރުނު ދުވަހެވެ. އަދި މައިކޯ އަކީ ހާލުގައި ޖެހިފައިވާ މީހުންނަށް އެހީވުމަށް އެހެން ބައްރަކަށް ދަތުރު ކުރަންވެސް ތައްޔާރަށް ހުންނަ މީހެއް ކަމަށް ކްރިސްޓާ ޕާސީގެ ފޭސްބުކް ޕޯސްޓުގައިވެ އެވެ.\nހޮހޮޅައިން ކުދިން ސަލާމަތް ކުރުމުގައި ބައިވެރިވި މައިކޯ ޕާސީ -- ފޮޓޯ: ފޭސްބުކް\nއިވަން ކަރަޑްޒިކް އަކީ މައިކޯ ޕާސީއާ އެކު ޑައިވިން ސެންޓަރު ހިންގާ ޑެންމާކުގެ ރައްޔިތެކެވެ.\nކަރަޑްޒިކް ބުނި ގޮތުގައި ހޮހޮޅައިގައި ތިބި ކުދިންނަށް މަޖުބޫރުވެފައި ވަނީ މީގެ ކުރިން އެއުމުރުގެ އެއްވެސް ކުއްޖަކު ނުކުރާ ކަމެއް ކުރުމަށެވެ. ނަމަވެސް އެފަދަ ހާލަތެއްގައިވެސް އެކުދިންގެ ހިތްވަރަށް ބަދަލުނާންނާތީ އެއީ ގަބޫލު ކުރަންވެސް ދަތި ކަމެއް ކަމަށް އޭނާ ބުންޏެވެ.\nތައި ނޭވީ ސީލްސް\nތަމް ލުއަންގް ހޮހޮޅައިން އިއްޔެ 12 ކުދިންނާއި އެކުދިންގެ ކޯޗު ނެރުނު ފަހުން، އެހޮހޮޅައިން އެންމެ ފަހުން ނުކުތީ ތައިލޭންޑުގެ ނޭވީއަށް ނިސްބަތްވާ ހަތަރު ސިފައިންނެވެ. އޭގެ ތެރޭގައި ޑޮކްޓަރަކާއި ތިން ޑައިވަރުން ހިމެނުނެވެ.\nމީގެ އިތުރުންވެސް އެގައުމުގެ ގިނަ އަދަދެއްގެ ޑައިވަރުން އެކުދިން ހޯދުމަށް ކުރިއަށްގެންދިޔަ އޮޕަރޭޝަނުގައި އެކި ގޮތްގޮތަށް އެހީތެރިކަން ފޯރުކޮށްދީފައިވެއެވެ.\nސަމާލުވޭ! ކޭޝްކާޑުގެ މައުލޫމާތު ހޯދަން ބޭންކުން ނުގުޅާނެ!3ދުވަސް 21 ގަޑި ކުރިން\nރެފިއުޖީއަކުން ވޯލްޑް ކަޕްގެ ރަން ބޯޅައަށް މޮޑްރިޗް ކުރި ދަތުރު!3ދުވަސް 22 ގަޑި ކުރިން\nއޭރު ކެޕްޓަން، މިހާރު ކޯޗު، ޑިޝޯމްޕްސް ތާރީހުގެ ތެރެއަށް!3ދުވަސް 23 ގަޑި ކުރިން\nކްރޮއޭޝިއާއިން ހުވަފެނީ ފައިނަލަކަށް، ތާރީހު ފްރާންސް އަތުގައި4ދުވަސް 24 ގަޑި ކުރިން


ރައްޔިތުންގެ މަޖިލިހަށް ދައުލަތުގެ ބަޖެޓު ހުށަހެޅުމަށް ޤާނޫނުގައި ލާޒިމުކުރާ ތާރީޚް ފަހަނައަޅައި ދިޔައިރުވެސް ސަރުކާރުން ބަޖެޓު ހުށަހަޅާފައިނުވާތީ އެކަން ކުށްވެރިކުރުން – Maldivian Democratic Party\n02 ނޮވެމްބަރު 2015\nރައްޔިތުންގެ މަޖިލިހަށް ދައުލަތުގެ ބަޖެޓު ހުށަހެޅުމަށް ޤާނޫނުގައި ލާޒިމުކުރާ ތާރީޚް ފަހަނައަޅައި ދިޔައިރުވެސް ސަރުކާރުން ބަޖެޓު ހުށަހަޅާފައިނުވާތީ އެކަން ކުށްވެރިކުރުން\nކުރިއަށް އޮތް އަހަަރަށް ލަފާކުރާ ދައުލަތުގެ ބަޖެޓު ރައްޔިތުންގެ މަޖިލިހަށް ހުށަހެޅުމަށް ޤާނޫޫނުން ލާޒިމުކުރާ ތާރީޚު ފަހަނައަޅައި ދިޔައިރުވެސް ސަރުކާރުން ބަޖެޓު ހުށަހަޅާފައިނުވާތީ ދިވެހިރައްޔިތުންގެ ޑިމޮކްރަޓިކް ޕާޓީ (އެމް.ޑީ.ޕީ) އިން އެކަން އެންމެ ހަރު އަޑުން ކުށްވެރިކުރަމެވެ.\nރައްޔިތުންގެ މަޖިލިހަށް ހުށަހެޅުމަށްޓަކައި ކޮންމެ މާލީ އަހަރަކަށް އެކުލަވާލެވޭ އެ އަަހަރުގެ ދައުލަތުގެ ބަޖެޓު، ފިނޭންސް މިނިސްޓަރ ތައްޔާރު ކުރައްވައި، ބަޖެޓު އެކުލަވާލެވޭ މާލީ އަހަރު ފެށުމުގެ އެންމެ ލަސްވެގެން 1 މަސް ދުވަސް ކުރިން ރައްޔިތުންގެ މަޖިލީހަށް ހުށަހަޅުއްވަން ވާނޭކަމަށް ދައުލަތުގެ މާލިއްޔަތުގެ ޤާނޫނުގެ 32 ވަނަ މާއްދާގެ (ހ) ގައި ލާޒިމުކޮށްފައިވެއެވެ. މިގޮތުން އެންމެ ލަސްވެގެން 31 އޮކްޓޯބަރގެ ނިޔަލަށް ރައްޔިތުންގެ މަޖިލީހަށް ދައުލަތުގެ ބަޖެޓު ޤާނޫނީ ގޮތުން ހުށަހަޅުއްވަން ޖެހިވަޑައިގަންނަވައެވެ. ނަމަވެސް އޮކްޓޯބަރ މަސް ނިމި ނޮވެމްބަރ މަހުގެ މިހާތަނަށް އައި އިރުވެސް ޤާނޫނުގައި ލާޒިމުކޮށްފައިވާ ފަދައިން ދައުލަތުގެ ބަޖެޓު ފިނޭންސް މިނިސްޓަރ ހުށަހަޅުއްވާފައި ނުވާކަން ކަންބޮޑުވުމާއެކު ފާހަގަކުރަމެވެ.\nހަމައެފަދައިން މީގެ ކުރީ އަހަރުވެސް ޤާނޫނުގައި ލާޒިމުކޮށްފައިވާ ތާރީޚަށް ސަރުކާރުން ދައުލަތުގެ ބަޖެޓު މަޖިލިހަށް ހުށަހަޅުއްވާފައި ނުވެއެވެ. މިކަމުންވެސް އެނގެނީ ރައީސް ޢަބްދުﷲ ޔާމީން ޢަބްދުލް ޤައްޔޫމްގެ މި ސަރުކާރަކީ ޤާނޫނުގައި ސާފުކޮށް ބަޔާންކޮށްފައިވާ ކަންކަމަށްވެސް ޢަމަލުކުރައްވާ ސަރުކާރެއް ނޫންކަމެވެ. އަދި ސަރުކާރުގެ ސާފު އަޣްލަބިއްޔަތު މަޖިލިހުގައި އޮވެމެ، ޤާނޫނު ހެދުމަށްފަހު އެގޮތުން ހަދާ ޤާނޫނުތަކަށް މި ސަރުކާރުން ޢަމަލު ނުކުރައްވާކަމެވެ. އަދި އެގޮތުން ޤާނޫނަށް ޢަމަލުނުކުރެއްވުމުން ވެސް ސަރުކާރުގެ އަޣްލަބިއްޔަތު އޮންނަ ރައްޔިތުންގެ މަޖިލީހުގެ އެއްވެސް ފަރުވާލެއް ނެތް ކަމެވެ. މިއީ ޤާނޫނުގެ ވެރިކަމެއް ހިނގާ ދައުލަތެއްގައި ޢަމަލުކުރެވިގެންވާނޭ ގޮތެއް ނޫންކަމަށް ދެކެމެވެ. އަދި މިކަމަކީ އެމް.ޑީ.ޕީން އިންތިހާއަށް ކަންބޮޑުވާ ކަމެކެވެ.\nތާރީޚް:2ނޮވެމްބަރ 2015


Alhunnah vumuge kurin PPM ge hurihaa memberun isthiufaa dheyn govaalaifi | Mihaaru\n"އަޅުންނަށް"ވުމުގެ ކުރިން ޕީޕީއެމްގެ ހުރިހާ މެމްބަރުން އިސްތިއުފާ ދޭން ގޮވާލައިފި\nޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުގެ ބައްދަލުވުމުގައި މެމްބަރުންތަކެއް ބައިވެރިވެވަޑައިގަންނަވަނީ. - ފޮޓޯ: ނިޝާން އަލީ/ މިހާރު\nރައްޔިތުންގެ މަޖިލީހަށް ނިސްބަތްވެވަޑައިގަންނަވާ ޕީޕީއެމްގެ މެމްބަރުން ޕާޓީން އިސްތިއުފާ ދެއްވަން ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފް މިއަދު ގޮވާލައްވައިފި އެވެ.\nޕީޕީއެމްގެ މެމްބަރެއްގެ ގޮތުގައި ކުރިން ހުންނެވި މަހްލޫފް ކުރެއްވި ޓުވީޓެއްގައި އެދިވަޑައިގަތީ "އަޅެއްގެ ގޮތަށް މަސައްކަތް ކުރަން މަޖުބޫރު ކުރުވާ ހުކުމެއް ކުރުމުގެ ކުރިން، އިސްލާހަށް އެދޭ ޕީޕީއެމްގެ މަޖިލިސް މެމްބަރުން ޕާޓީން ވަކިވުމަށެ"ވެ.\nމަހްލޫފް އެ އިޝާރާތް ކުރެއްވީ، ޕާޓީން އެހެން ޕާޓީއަކަށް ބަދަލުވިޔަސް، ޕާޓީން ވަކިވިޔަސް، ވަކި ކުރިޔަސް އަދި އެހެން ޕާޓީއަކާ ގުޅުނަސް އެ މެންބަރެއްގެ ގޮނޑި ގެއްލޭނެ ކަމަށް ކަނޑައަޅައިދިނުމަށް އެދި ސަރުކާރުން ސުޕްރީމް ކޯޓުން ބަލަމުން އަންނަ ދުސްތޫރީ މައްސަލަ އަށެވެ. އެ މައްސަލާގައި މެމްބަރުންގެ ގޮނޑި ގެއްލޭ ގޮތަށް ހުކުމް އިއްވައިފާނެ ކަމުގެ ބިރަށްޓަކައި ޕީޕީއެމްގެ ބައެއް މެމްބަރުން މިއަދު ވަނީ ޕާޓީން ވަކިވެވަޑައިގެންފަ އެވެ.\nއޭގެ ތެރޭގައި ރައްޔިތުންގެ މަޖިލީހުގެ މައްޗަންގޮޅި ދެކުނު ދާއިރާގެ މެމްބަރު އަބްދުﷲ ޝިނާން އާއި ވިލިގިނގިލީ ދާއިރާގެ މެމްބަރު ސައުދު ހުސެއިން އާއި އިހަވަންދޫ ދާއިރާގެ މެމްބަރު މުހައްމަދު އަބްދުﷲ (މުހަންމާ) އާއި ތިނަދޫ އުތުރު ދާއިރާގެ މެމްބަރު ސައުދުﷲ ހިލްމީ ހިމެނިވަޑައިގަންނަވަ އެވެ. މީގެއިތުރުން ދަނގެތީ ދާއިރާގެ މެމްބަރު އިލްހާމް އަހްމަދާއި ދިއްދޫ ދާއިރާގެ މެމްބަރު އަބްދުއްލަތީފް ވެސް ވަނީ ޕީޕީއެމުން ވަކިވެވަޑައިގެންފަ އެވެ.\nރައްޔިތުންގެ މަޖިލީހުގެ ރައީސް އަބްދުﷲ މަސީހު މަގާމުން ވަކިކުރަން 45 މެމްބަރުންގެ ސޮޔާ އެކު މަޖިލީހަށް ހުށަހެޅި މައްސަލާގައި ސަރުކާރަށް ވަނީ ޕްރެޝަރު ބޮޑުވެފަ އެވެ. އެ މައްސަލާގައި ޕީޕީއެމްގެ 10 މެމްބަރަކު ސޮއިކުރެއްވި އެވެ.\nސިޔާސީ ޕާޓީ ދިވެހި ސަރުކާރު ސުޕްރީމް ކޯޓް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޕީޕީއެމް ޕީޕީއެމްގެ ކޯޅުން\n24 ކޮމެންޓް, 113 ރިއެކްޝަންސް\nސްޕްރީމް ކޯޓުން ކަނޑައެޅުމުގެ ކުރިން ޕާޓީން ވަކިވޭ ،އަމަލުކުރެވޭނީ ކަނޑައަޅާ ފަހުން ހިގާކަންކަމާމެދު އެކަނި ،ގާނޫނުއަސާސީގަ ބުނަނީ ގާނޫނަކުން ނުވަތަ ގާނޫނުއަސާސން ކުށެއް ކަމަށް ކަނޑަ އެޅިފައިނުވާ އިސްލާމްދީނާ ހިލާފް ނޫންކަމެއް ނަމަ އެއީ ހުއްދަކަމެއް ކަމަށް .ކުރިން ހުއްދަކަމެއް ފަހުންހެދޭ ގާނޫނަކުން މަނާކަމަކަށް ވިޔަސް ކުރި ހިގާފައިވާ ކަންކަމަކަށް އަދަބެއް ނުލިބޭނެ ، ވީމާ އަވަހަށް ޕާޓީ ހުރިހާ މެމްބަރުން އިސްތިއުފާދެއްވާ.\nއަހަރެމެން ވޯޓްދެނީ ޕާޓީއަށް. ހޮވުނީމަ ވައިޖެހޭ ކޮޅަކަށް ތިދުއްވަނީ. އެހެންވީމަ ހުރިހާ އެއްޗެއްވެސް ގެއްލެންވީ. ތި މެމްބަރުން ފުރަތަމަ އިހްލާސްތެރިވާންވީ. .\nޕީޕީ އެމްގެ މެންބަރުން ހޮވުނީ މައުމޫނު ވިއްކައިގެން. ވީ އިރު މައުމޫނު ހުންނަ ފަޅިއެއްގައި ނުހުންނަ ނަމަ ގޮނޑި ގެއްލެން ޖެހޭ. މަ ގަބޫލު ކުރާގޮތް.\n3ބާރުން މަޖިލިސް މެންބަރުންނަށް ފަނޑިޔާރުންނާއި ރައީސް ވަކި ކުރެވޭ. މެންބަރުން ވަކި ނުކުރެވޭ އަނެއް2ބާރަކަށް.. އެކަމަކު3ބާރު ވަކިޔޯ\nޢަހަ މީކޮންވައްތަރުމީހާ ހުންނަނީ ވަކިކޮޅަކައް ބަދަލުވަނީމާ ގޮނޑިގެއްލޭވައްތަރުހުންނަނީމާ ސަކަރާތްވަނީދޯ. ޢަހަރެންމައްސަލަނެތީ އެކަމަކު ކުރަފިސިކުނޑިހުންނަނީމާ އަހަރެން ބުނަނީ މީ ދޫނިރައްޖެއޭ\nމެމްބަރު ހުއްޓައި ޕާޓީ އުވާލައިފިއްޔާ ދެންވާނީ ކިހިނެތްބާ؟؟ ރައްޔިތުންގެ މެދުގައި ހަމަނުޖެހުން އުފައްދަން މަސައްކަތްކުރާ ކަމަށްވެގެން ، ހުށައަޅައިގެން އުޅޭމައްސަލައިގައި ސްޕްރީމް ކޯޓުން ޕީޕީއެމް އުވާލައިފިއްޔާ އެ ހުރިހައި މެންބަރުންނަށްވާނީ! ކިހިނެތް!!!!!!\nރައްޔަތުން ޕާޓީތަކުގެ ޓިކެޓް ގަ މަޖުލީހަށް އައްޔަންކޮށްފަ ތިއްބެވި " ޢިއްޒަތްތެރި" މެމްބަރުން ތިއްބަވަންވާނީ ދައުރުހަމަވަންދެން މަޖުލީހުގެ ގޮނޑިއަށް ވަޑައިގަންނަވަން ރައްޔަތުން ދެއްި ވޯޓަށް ޚިޔާނާތްނުވެ އެގޮތުގަ. ބޮޑުއަގުގަ ގަނެވިއްކޭ މުދާ ގަނޑެއްގެ ގޮތުގައެއްނޫން.\nޕާޓީ ބަދަލުކުރީމަ ގޮނޑި ގެއްލެއްޔާ، ރިޔާސީ އިންތިހާބުގަ ވީ ވަޢުދުތައް ނުފުއްދަންޏާ ވެސް ވެރިކަމުގެ ގޮނޑި ގެއްލެންވާނެ. ޢެވެސް ވާނީ ރައްޔިތުން ދިންވޯޓަށް ހިޔާނާތްޔެރި ވީކަމަށް\nއަޅުވެތިކަމޭ؟ އަހަރުން އެންމެ އަޅުވެތިކަމުގަ އުޅުނީ އެލެކްސް އަހައްމައިދީމެންގެ ދުވަސްވަރު. އަހާބަލަ ކީއްވެތޯ؟ ބިކޯޒް ހީ ގޭވް ގަވަރމެންްޓް އެންޑް ސިޓިޒެންސް ޕްރޮޕަޓީ ޓު އެފް ޓެކް ޕްރައިވެޓް ލިމިޓެޑް. ލަދުން ބޯހަލާކުވާވަރުވޭ\nމަހޭ ރީލޯޑަށް ތާއީދު ކުރާކަމަށް ފާޅުގައި ތިޔަ ގޮވާލީ. ގޮނޑި ގެއްލޭ އުސޫލަށް ތާއީދު ހަމަ


Miee Dhuhthuraaluge Thin Aharu, Isthufaa Dhevva - Maleeh މިއީ ދުއްތުރާލުގެ3އަހަރު، އިސްތިއުފާ ދެއްވާ – މަލީހް – Huvadhoo News Miee Dhuhthuraaluge Thin Aharu, Isthufaa Dhevva - Maleeh Huvadhoo News\nމިއީ ދުއްތުރާލުގެ3އަހަރު، އިސްތިއުފާ ދެއްވާ – މަލީހް\nމިސަރުކާރަށް3އަހަރު ފުރިގެން ދިޔައިރު، އެއްވެސް ކަމެއް އިސްލާހުނުވާ ކަމަށާއި، މިސަރުކާރުން އެއްވެސް ކަމެއް ހުއްޓުވިފައިނެތް ކަމަށް ކުރީގެ ކޮމިއުނިކޭޝަން މިނިސްޓަރ މުހައްމަދު މަލީހް ޖަމާލް ވިދާޅުވެއްޖެއެވެ.\nމަލީހް ކުރެއްވި ޓުވީޓެއްގައި ވިދާޅުވީ، މިސަރުކާރަށް3އަހަރު ގުނަމުންދާއިރު، މީހުން މެރުން ނުހުއްޓުވޭ ކަމަށާއި، ރަހީނުކުރުން ނުހުއްޓުވޭ ކަމަށެވެ. އަދި ވައްކަން ކުރުން ހުއްޓުވިފައިނުވާ ކަމަށާއި، މަސްތުވާތަކެތި ހުއްޓުވިފައި ނުވާ ކަމަށެވެ.\n3 އަހަރު ގުނަމުންދާއިރު. މީހުން މެރުން ނުހުއްޓުވޭ, ރަހީނުކުރުން ނުހުއްޓުވޭ, ވައްކަން ނުހުއްޓުވޭ, ފޭރުން ނުހުއްޓުވޭ, މަސްތުވާތަކެތި ނުހުއްޓުވޭ, ތޮއްޖެހުން ނުހުއްޓުވޭ, ބޭސް ސިޓީއަށް ސަލާންޖެހުން ނުހުއްޓުވޭ, ސިޔާސީ ދައުވާ ނުހުއްޓުވޭ. މިއީ ދުއްތުރާލުގެ3އަހަރު. އިސްތިއުފާ ދެއްވާ.\n— Mohamed Maleeh Jamal (@maleehjamal) November 18, 2021\nއޭގެ އިތުރުން މަލީހް ބުނެފައިވަނީ، މިސަރުކާރުން ރައްޔިތުންނަށް ބޯހިޔާވަހިކަން ފޯރުކޮށްދެވިފައިނުވާ ކަމަށާއި ތޮއްޖެހުން ހުއްޓުވިފައިނުވާ ކަމަށެވެ. އަދި ބޭސް ސިޓީއަށް ސަލާންޖެހުން ހުއްޓުވިފައިނުވާއިރު، ސިޔާސީ ދައުވާކުރުން ވެސް ހުއްޓުވިފައިނުވާ ކަމަށެވެ.\nމަލީހް މިހެން ވިދާޅުވެފައިވާއިރު، އިއްޔެ އަކީ ރައީސް އިބްރާހިމް މުހައްމަދު ސޯލިހު ދިވެހިރާއްޖޭގެ ވެރިކަމާ ހަވާލުވެވަޑައިގެންނެވި ފަހުން3އަހަރު ފުރުނު ދުވަހެެވެ.


Aharee fee aai joorimanaa ge 197 million rufiyaa nulibey: MIRA | Mihaaru\nމޯލްޑިވްސް އިންލޭންޑް ރެވެނިއު އޮތޯރިޓީގައި ޓެކްސް ދައްކާ ކައުންޓަރުތައް\nއަހަރީ ފީ އާއި ޖޫރިމަނާގެ 197 މިލިއަން ރުފިޔާ ނުލިބޭ: މީރާ\n18 ޖެނުއަރީ 2019 - 20:023comments\nއެ އިދާރާ އިން ބުނީ މިދިޔަ އަހަރުގެ ނިޔަލަށް 7،089 ކުންފުންޏަކުން އަހަރީ ފީ އާއި ޖޫރިމަނާ ދައްކާފައި ނުވާ ކަމަށެވެ.\nމީގެ ތެރޭގައި މިދިޔަ އަހަރު ރަޖިސްޓްރާ އޮފް ކޮމްޕެނީސް އިން އުވައިލުމަށް ނިންމާފައިވާ 5،772 ކުންފުންޏެއް ހިމެނެ އެވެ. އެ ކުންފުނިތަކުން ދައްކަންޖެހޭ 189.6 މިލިއަން ރުފިޔާ ހިމެނޭ ކަމަށް މީރާ އިން ބުނެ އެވެ. އަދި އުވައިލުމަށް ނިންމާފައި ނުވާ 1،317 ކުންފުންޏަކުން ދައްކަންޖެހޭ 8.2 މިލިއަން ރުފިޔާ ވެސް ނުލިބޭ ކަމަށް ޓެކްސް އިދާރާ އިން ބުންޏެވެ.\nކުންފުނީގެ އަހަރީ ފީގެ އިތުރުން، ވިޔަފާރީގެ ފައިދާ އިން ޓެކްސް ނެގުމުގެ ގާނޫނުގައި ވާ ގޮތުން، ކުންފުނިތަކުން އެއްވެސް ވިޔަފާރިއެއް ނުކުރި ނަމަވެސް ގާނޫނުގައި ބުނާ ޓެކްސް ބަޔާން ހުށަހަޅަން ޖެހެ އެވެ. އެކަން ނުކޮށްފި ނަމަ ގާނޫނުގެ ދަށުން ޖޫރިމަނާ ކުރާނެ އެވެ.\nޓެކްސް ނެގުމާ ބެހޭ އިދާރީ ގާނޫނުގައި ވާ ގޮތުން، ޓެކްސް ދައްކާ ފަރާތްތަކުގެ ރަޖިސްޓަރީން ކުންފުންޏެއް އުނި ކުރެވޭނީ ކުންފުނިތަކާ ބެހޭ ރަޖިސްޓްރާ އެ ކުންފުންޏެއް އުވައިލުމުންނެވެ.\nވިޔަފާރި ނުކުރާ، އުވައިލަން ބޭނުންވާ ކުންފުނިތައް، ކުންފުންޏާ ބެހޭ ގާނޫނުގައި ކަނޑައަޅައިފައިވާ އުސޫލުގެ މަތިން ރަޖިސްޓްރާ އޮފް ކޮންޕެނީޒަށް ހުށަހަޅައިގެން އެ ކަންކަން ކުރިއަށް ގެންދިއުމަށް މީރާ އިން އިލްތިމާސް ކުރެ އެވެ.\nއަމިއްލަ ފަރުދުން މީރާ ގައި ރަޖިސްޓަރީ ކުރުމާއި ޓެކްސް ބަޔާން ހުށަހެޅުމާ ގުޅޭގޮތުން މިދިޔަ އަހަރު އެ އިދާރާ އިން ވަނީ ލުއިތަކެއް ދީފަ އެވެ. ނަމަވެސް، ޓެކްސްއާ ގުޅޭ ގާނޫނުގައި ވަކި ގޮތަކަށް ކަނޑައަޅާފައި ވާތީ، މި ލުއިތައް އެންމެ ފުރިހަމަ ގޮތުގައި ނުދެވެ އެވެ.\nއެކަމަކު، ކުދި ވިޔަފާރިތަކުން ހިސާބުތައް ތައްޔާރު ކުރުމާއި އޮޑިޓް ކުރުމާ ގުޅޭގޮތުން ދީފައިވާ ލުއިތަކަކީ ކުންފުނިތަކަށް ވެސް ރައްދުވާ ލުއިތަކެއް ކަމަށް މީރާ އިން ބުނެފައިވެ އެވެ.\nމި ސަރުކާރުން ވަނީ ކުރިއަށް އޮތްތަނުގައި ކުދި އަދި މެދު ފަންތީގެ ވިޔަފާރިތަކަށް ޓެކްސް ދެއްކުމުގައި އެކަށީގެންވާ ލުއިތަކެއް ހަމަޖައްސާނެ ކަމަށް ވައުދުވެފަ އެވެ. ކުންފުނީގެ އަހަރީ ފީ ނުދައްކައި ގިނަ ކުންފުނިތަކެއް ހިމެނޭ އިރު އިކޮނޮމިކް މިނިސްޓަރު ފައްޔާޒް އިސްމާއިލް އަންނަނީ ފާޅުގައި މީރާ އަށް ފާޑު ވިދާޅުވަމުންނެވެ.\nއިކޮނޮމިކް މިނިސްޓަ ފައްޔާޒު އިސްމާިލް ކުރައްވާފައިވާ ޓްވީޓް\nއެގޮތުން، ޓެކްސް ދެއްކުމަށް ރަޖިސްޓަރީ ކުރަން ނުޖެހޭ ތަންތަން ރަޖިސްޓަރީ ކޮށްފައިވަނީ މީރާ އިން އަމިއްލަ އަށް އެ ތަންތަނަށް ގޮސް އެފަދަ ފަރާތްތަކަށް ނުރަނގަޅު ތަސައްވުރެއް ދައްކައިގެން ކަމަށް ފައްޔާޒް ވިދާޅުވެފައި ވެ އެވެ. މީގެ އިތުރުން، ވިޔަފާރިތަކަށް އޮތް އެންމެ ބޮޑު ގެއްލުމަކީ މީރާ ކަމަށް ވެސް އޭނާ ވިދާޅުވެފައި ވެ އެވެ.\nޓެކްސް ނިޒާމު ހަރުދަނާ ކުރުމަށްޓަކައި ސަރުކާރުގެ އިސްވެރިންނާއި އަމިއްލަ ފަރާތްތަކާއި ގާނޫނީ ވަކީލުންގެ އިތުރުން އޮޑިޓަރުން ހިމެނޭ ކޮމިޓީއެއް އިކޮނޮމިކް މިނިސްޓްރީން މިހާރު ވަނީ އެކުލަވައިލައިފަ އެވެ.\nއިތުރު ލިޔުންތައް މީރާ ޓެކްސް އިކޮނޮމިކް މިނިސްޓްރީ ފައްޔާޒް އިސްމާއިލް، އިކޮނޮމިކް މިނިސްޓަރު ރެޖިސްޓްރާ އޮފް ކޮމްޕެނީސް ޕްރައިވެޓް ކުންފުނިތައް\nއުވައިލަންޖެހޭ ކުންފުނިތަކުގެ އަދަދު 7،000އަށް އަރާ


ބަނޑުހިކުން - ވިކިޕީޑިއާ\nބަނޑުހިކުން ނުވަތަ ބަނޑުހަރުވުން (އިނގިރޭސި ބަހުން: Constipation) މާނަކުރަނީ އެކިމީހުން އެކިގޮތަށެވެ. ގިނަބަޔަކު ދެކޭ ގޮތުގައި ބަނޑުހަރުވުމަކީ ކޮންމެދުވަހަކު ބޮޑުކަމުފާހާނާކުރަން ނުޖެހުމެވެ. އަނެއްބަޔަކު ދެކޭގޮތުގައި ބަނޑުހަރުވުމަކީ ބޮޑުކަމުނަޖިސް ހަރުކޮންހުރުން، އުނދަގުލުން ބޮޑުކަމުދާންޖެހުން ނުވަތަ ބޮޑުކަމުފާހާނާ ކޮށްނިމުމަށްފަހު އެއްކޮންހުސްނުވެހުރުމެވެ.ތަފާތު ގޮތްގޮތަށް ބަނޑުހަރުވުން މާނަ ކުރެވެނީ ބަނޑުހަރުވާން މެދުވެރިވާ ސަބަބު ތަފާތުވީމާކަމަށްބެލެވިދާނެއެވެ. ހަމައެފަދައިން ބަނޑުހިކުމުން އަޅަންޖެހޭ ފިޔަވަޅުތައްވެސް ތަފާތެވެ. ބަނޑުހަރުވާން ދިމާވާ ގޮތަކީ ގިނައިރު ނުވަތަ އިތުރު އެހެން ސަބަބަކާހުރެ ބޮޑުކަމުނުގޮސްހުރުމުން ބޮޑުކަމުނަޖިސް ފުރަގަސްފަރާތު ގޮހޮރުގައި ޖަމާވެ ނަޖިހުގެތަތްކަން ބޮޑުވުމަށްފަހު ނުވަތަ ހަރުވުމަށްފަހު ބޮޑުކަމުފާހާނާކުރާވަގުތުގައި ނަޖިސް ބޭރުނުކޮށްދިނުމެވެ.\nބަނޑުހިކުން މިބަސް ބުނެވެނީ އާންމުކޮށް ދެވޭ ވަރަށްވުރެ މަދުން ބޮޑުކަމުދެވުން، ނުވަތަ ބޮޑު ކަމުދާ ތަކެތި ހަރުކޮށް ހުރުމުގެ ސަބަބުން ބޮޑުކަމުދާން އުދަގޫވެ، ދެވޭ މިންވަރު މަދުވުމަށް ނިސްބަތްކޮށެވެ. ދެދުވަހުން 1 ފަހަރު ނަމަވެސް އެއްވެސް އުދަގުލެއްނެތި ފަސޭހަ ކަމާއެކު ބޮޑުކަމުދެވޭނަމަ އެއީ ބަނޑުހިކުން ކަމުގައި ނުބެލެވޭނެއެވެ.\nއުމުރުންދުވަސްވާރަކުން ގޮހޮރުގެ ހަރަކާތްތައް %95 މީހުންގެ މަދުވެ ބޮޑުކަމުފާހާނާކުރަން ޖެހެނީ ހަފްތާއަކު ތިންފަހަރު ނުވަތަ ދެފަހަރުއެވެ. އާދައިގެ މަތިން ބޮޑުކަމުފާހާނާކޮށް އުޅެނީ ރެއާދުވާލު އެއްފަހަރު އެވެ. އަދި %50 އަށްވުރެވެސް މަދުބަޔަކަށް އެއްދުވަހު ދެފަހަރު ބޮޑުކަމުފާހާނާ ކުރެވިއްޖެއްޔާ ޖެހިގެން އަންނަދުވަހު ހަމަ އެއަދަދަށް ފާހާނާކޮށްލުމަކީ ދަތިކަމެކެވެ.\nޑޮކްޓަރީގޮތުން، ބަނޑުހަރުވެފައިވާކަމަށް ނިންމަނީ ހަފްތާއަކު މަދުވެގެން ތިންފަހަރު ބޮޑުކަމުނުދެވޭނަމައެވެ. ވަރަށްބޮޑަށް ކޮންސްޓިޕޭޓް ވުމަކީ ހަފްތާއަކު އެއްފަހަރު ބޮޑުކަމުދާންޖެހުމެވެ. ދެދުވަސް ނުވަތަ ތިންދުވަސް ވަންދެން ބޮޑުކަމުނުގޮސް ހުރުމުން އެމީހަކަށް މާބޮޑުއުނދަގޫތަކެއް ނުކޮށްފާނެއެވެ. އެހެންނަމަވެސް ނަފްސާނީގޮތުން ކޮންމެވެސްވަރެއްގެ ބަދަލެއްއައުމަކީ ވަރަށްއެކަށީގެންވާ ކަމެކެވެ.\nކުއްލިއަކަށް ބަނޑުހަރުވުމުން ނުވަތަ ބަނޑުހަރުވާން ފެށިތާ ގިނަދުވަސް ތަކެއް ނުވާނަމަ ވީހާވެސް އަވަހަކަށް ބަނޑުހަރުވާން މެދުވެރި ސަބަބު ހޯދަންވާނެއެވެ. އެއީ ބޮޑުގޮހޮރުގައި ޓިއުމަރެއްފަދަ އެއްޗެއްއުފެދުމުގެ ސަބަބުން ބަނޑު ހަރުވުމުގެ ފުރުސަތުބޮޑުވީމައެވެ.އަދި ބަނޑުހަރުވުމާއި ވިދިގެން ފުރަގަސްފަރާތުން ލޭ އައިސް ބަނޑުގައި ރިއްސާފަ މޭނުބައިކޮށް ހޮޑުލެވި ބަރުދަންލުއިވާ ކަމަށްވާނަމަވެސް ވަރަށް އަވަހަށް ބަނޑުހަރުވާން މެދުވެރިވި ސަބަބު ހޯދާ އެކަމަށް ހައްލެއްލިބޭތޯ އުޅެންވާނެއެވެ. ދާއިމީކޮށް ބަނޑުހަރުވަނީނަމަ އާދައިގެމަތިން ޓެސްޓްތައްހަދައިގެން ކުރިއަށް ގެންދެވިދާނެއެވެ. އެހެންނަމަވެސް މާބޮޑަށް ބަނޑުހަރުވުމުން އަވަސް ނުވަތަ ވަގުތީ ފަރުވާ އެއް ދޭންޖެހިދާނެއެވެ.\n1 ބަނޑު ހިކުން މެދުވެރިވާ ސަބަބުތައް\n1.1 އެހެން ބައެއް ސަބަބުތައް\n2 ކުޑަކުދިންނާއި ބަނޑުހިކުން\n3 އުމުރުން ދުވަސްވުމާއި ބަނޑުހިކުން\n4 މާބަނޑުވުމާއި ބަނޑުހިކުން\n5 ބަނޑުހިކުން މެދުވެރިވުމުން ފެނިދާނެ އަލާމާތްތައް\n6 ބަނޑުހިކުން ދެނެގަތުން\n7 ބަނޑުހިކުމުން ރައްކާތެރިވުން\n7.1 ބަނޑުހިކުމުން ރައްކާތެރިވެދާނެ ބައެއް ކަންތައްތައް\nބަނޑު ހިކުން މެދުވެރިވާ ސަބަބުތައްEdit\nބަނޑުހަރުވާން މެދުވެރިވާ މައިގަނޑު ސަބަބަކީ ކެއުމަށްފަހު ބަނޑުތެރޭގައި(ސްޓޮމަކްތެރޭގައި) ހަޖަމްވާ ކާނާ ނުވަތަ ނަޖިސް ގޮހޮރުގެ ތެރޭގައި ދަތުރުކުރުން ލަސްވުމެވެ. މިގޮތުން ގޮހޮރުގެ ކޮންމެ ހިސާބެއްގައިވެސް ނަޖިސް ދަތުރުކުރުން ލަސްވާގޮތް މެދުވެރިވެދާނެއެވެ. %95 އަށްވުރެ ގިނަފަހަރު ލަސްވަނީ ކޯލޯން ނުވަތަ ބޮޑުގޮހޮރުގެތެރޭގައެވެ.\nގިނަފަހަރު ބަނޑުހަރުވާނީ ކެވޭ ބޭހެއްގެ ސަބަބުންނެވެ. ހާއްސަކޮށް ތަދުކަނޑުވަން ހުންނަ ނާރކޮޓިކް އެކުލެވޭ ބޭސް(މިސާލަކަށް:-ކޮޑެއިން،އޮކްސީކޮޑޯން،ހައިޑްރޮމޯރފޯން)، ޑިޕްރެޝަން އަށް އުފައްދާފައިވާ ބޭސް(އެމިޓރިޕްޓިލީން،އިމިޕްރަމިން) ،ނިފިޑިޕިން ފަދަ ކެލްސިއަމްޗެނެލް ބްލޮކަރސް އާއި ދަގަނޑުގެބައި އެކުލެވޭ ބޭސްތައް ހިމެނެއެވެ. މިފަދަ ބޭސްތައްބޭނުންކުރަން ޖެހިއްޖެ ހިނދެއްގައި ބަނޑުހަރުވިނަމަވެސް ބޭސް ބޭނުންކުރުން މެދުކެނޑިގެންނުވާނެއެވެ. މާބޮޑަށް ބަނޑުހަރުވުމުގެ ކުރިން ވަގުތީފަރުވާއެއް ނުވަތަ ކެއުމަށްބަދަލުގެނެސްގެން އެމައްސަލަ ހައްލުވޭތޯ ބަލާށެވެ. އެއަށްފަހުގައިވެސް މާބޮޑުއުނދަގޫތަކެއް ވާނަމަ ބޭހަށް ބަދަލުގެނެވިދާނެއެވެ.މިސާލަކަށް ތަދުކަނޑުވަންބޭނުންކުރާ ބޭހެއްކަމުގައިވާ ބްރޫފަންގެ ބަދަލުގައި ތަދުކަނޑުވަން ކޮޑެއިން އެކުލެވޭބޭހެއްބޭނުންކުރެވިދާނެއެވެ.\nބޮޑުކަމުފާހާނާ ކުރަން އިހްސާސް އައުމަށްފަހު ގިނަފަހަރު ފާހާނާ ނުކޮށް ހިފެހެއްޓުން ނުވަތަ ލަސްކުރުން އާދަޔަކަށްވެއްޖެ ނަމަވެސް ބަނޑުހަރުވެއެވެ. އެއީ ބޮޑުކަމުފާހާނާ ކުރުމަކީ ސިއްޙަތުރަގަޅަށް ހުންނަމީހެއްގެ އަމިއްލަ އިޙްތިޔާރުގައިވާ ކަމެކެވެ. ބޮޑުކަމުފާހާނާ ކުރަންޖެހޭވަގުތު ފާހާނާ ނުލިބުމުގެ ސަބަބުން ވަރަށްގިނަ މީހުން އެކަންކުރުން ލަސްކޮށްހަދައެވެ. އެގޮތަށްކަންތައް ކުރުމުން ބަނޑުހިކޭނެއެވެ.\nބަނޑުހަރުވުމާއިވަރަށް ބޮޑަށް ގުޅިފައިވާ އަނެއްކަމަކީ ކެއުންބުއިން ބައްޓަންކުރެވިފައިވާ ގޮތް ނުވަތަ ޑައަޓް ކުރުމާއެވެ. ފައިބަރ އެކުލެވޭ ކާނާ ގިނައިން ބޭނުންކުރުމުން ބޮޑުކަމުނަޖިސް މަޑުވެ ނަޖިސްހުންނަންޖެހޭ އެންމެ ރަގަޅު ގޮތުގައި ބަހައްޓައިދެއެވެ. ފައިބަރ މަދުން އެކުލެވޭ ކާނާބޭނުން ކުރާނަމަ ބަނޑުހަރުވުމުގެ ފުރުސަތު ބޮޑުވާނެއެވެ. ގުދުރަތީގޮތުން އެންމެ ގިނައިން ފައިބަރ އެކުލެވޭ ތަކެއްޗަކީ ތަރުކާރީ،މޭވާ އަދި ގޮދަނުގެ ބާވަތްތަކެވެ.\nވަކިވަރަކަށްވުރެ ދިގުމުއްދަތަކަށް ބަނޑުދިޔާކުރާބޭސް ނުވަތަ ޖުއްލާބު ބޭނުންކުރުމުންވެސް ބަނޑުހަރުވާގޮތް މެދުވެރިވެއެވެ. މިސާލަކަށް:- ސެނާ، ކަސްޓަރ ތެޔޮ ނުވަތަ އެކިބާވަތް ބާވަތުގެ ފަތްޕިލާވެލި ހިމެނެއެވެ. ހަށިގަނޑުގައި ވާ ބައެއް ހޯރމޯންތަކަށް އަންނަ ބަދަލެއްގެ ސަބަބުންވެސް ބަނޑުހަރުވެއެވެ. ތައިރޮއިޑް ގްލޭންޑުން އުފައްދައިދޭ ހޯރމޯން ވަރަށްމަދުނަމަ ނުވަތަ ޕެރަތައިރޮއިޑް ގްލޭންޑުން އުފައްދައިދޭ ހޯރމޯން ވަރަށް ގިނަނަމަ ބަނޑުހަރުވެދާނެއެވެ. މައްސަރު ދުވަސްކޮޅު ގައާއި ބަނޑުބޮޑުދުވަސްކޮޅުގައި އިސްޓްރޮޖަން އާއި ޕްރޮގެސްޓެރޯން ލޭގެތެރޭގައި ހުންނަ މިންވަރު މައްޗަށްދިއުމުން ބަނޑުހިކެއެވެ. ޖެހިފައިވާ ބައްޔެއްގެ ސަބަބުން ގޮހޮރަށް އަސަރުކޮށް ގޮހޮރުގެ މަސައްކަތަށް ބުރޫއަރައި ބަނޑުހަރުވާން މެދުވެރިވެދާނެއެވެ. މިސާލަކަށް:- ހަކުރުބަލި ، ގޮހޮރުގައި ކެންސަރު ނުވަތަ ސްޓްރިކްޗަރ ފަދަ ބައްޔެއްހުރުން ހިމެނެއެވެ. އަދި މައިބަދަޔަށް އަނިޔާއެއްލިބުމުންނާއި އަތްފައި ތުރުތުރުއަޅާ ބަލި ނުވަތަ ޕާރކިންސަނިޒްމް ފަދަ ކަމެއް ސިކުނޑިއާއި ނާރުތަކުގެނިޒާމުގައިވާނަމަ އެކަމެއްގެ ސަބަބުން ބަނޑުހަރުވާނެއެވެ. ހަމައެހެންމެ ބޮޑުގޮހޮރަށް އަންނަ ބަދަލެއްކަމުގައިވާ ކޮލޯނިކް އިނާރޝިއާ ގެ ސަބަބުން (ގޮހޮރުގެ ނާރުތަކަށާއި މަސްތަކަށް ވަރަށްބޮޑުބަދަލެއް އައިސް ގޮހޮރުގެމަސައްކަތައްބުރޫ އެރުމުގެ ސަބަބުން) ބޮޑުކަމުނަޖިސް އެންމެ ފުރިހަމަ ގޮތުގައި ބޭރުކޮށްދިނުމަށް ހުރަސް އަޅައެވެ. ކަށިވަތުގެ ނުވަތަ އުނަގަނޑާއި ފުރަގަސްފަރާތުދޮރު ވަށައިގެންވާ މަސްތަކަށް އަންނަބަދަލެއްގެ ސަބަބުން ބޮޑުކަމުދިއުމަށް ދަތިވާމީހުން ވެސްމަދެއްނޫނެވެ.\nއެހެން ބައެއް ސަބަބުތައްEdit\nބޮޑުކަމުދާން ޖެހޭހިނދު ނުގޮސް ހިފަހައްޓައިގެން ހުރުން: މިގޮތަށް ހުރުމުން ނަޖިސް ބޮޑު ގޮހޮރު ގައި ޖަމާވެ، ހަރުލައި އެއިން ފެން ހަށިގަނޑަށް ދެމި ނަޖިސް ހަރުވެ ބޭރުކުރަން އުދަގޫވެއެވެ\nބޮޑު ގޮހޮރުގެ ހަރަކާތް ހިނގުން ލަސްވުން: ގޮހޮރުގެ ހަރަކާތް ހިނގުން ލަސްވުން މެދުވެރި ވާ ސަބަބުތަކުގެ ތެރޭގައި ފައިބަރު އެކުލެވޭ ކާނާ ބޭނުންކުރުން މަދުވުން، ޕްރޮޓީން އެކުލެވޭ ކާނާ ބޭނުންކުރުން ގިނަވުން، އަދި ދިޔާތަކެތި ބުއިން މަދުވުން ފަދަ ކަންތައް ތައް ހިމެނެއެވެ.\nއެހެނިހެން ސަބަބުތަކުގެ ތެރޭގައި ހާސްވެ ފިކުރު ބޮޑުވުން، ހެލިފެލިވެ އުޅުން މަދުވުން، މާބަނޑުވުން، ބަރާބަރަށް ނުކެއުން އަދި ބައެއް ބާވަތުގެ ބޭސް ބޭނުން ކުރުން ފަދަ ކަންތައްތައް ހިމެނެއެވެ.\nބަނޑުހަރުވެ ބޮޑުކަމުދިއުމަށް ދަތިވުމަކީ ކުޑަކުދިންނާއި ބޮޑެތި މީހުންނަށް ވަރަށް ގިނައިން ދިމާވާ މައްސަލަ އެކެވެ. އަދި ކުޑަކުދިން އެންމެ ގިނައިން ޑޮކްޓަރަށް ދައްކަން ޖެހެނީ ވެސް އެމައްސަލާގައެވެ. ދިރާސާތަކުން ދައްކާގޮތުގައި ކުޑަކުދިންގެ ތެރެއިން 10 އިންސައްތަ ކުދިން ބަނޑުހަރުވުމުގެ ވޭނާއި ތަދު އިހްސާސް ކުރަން ޖެހެއެވެ. މީގެތެރެއިން ޑޮކްޓަރެއްގެ އިރުޝާދާއި އެކު ފަރުވާ ލިބިގަންނަނީ3އިންސައްތަ ކުދިންނެވެ.\nބަނޑުހަރުވުމަކީ ބޮޑުކަމުދިއުން މަދުވުމާއެކު ބޮޑުކަމުދާ ނަޖިހުގައި އެކުލެވޭ ފެނުގެ ބައި މަދުވެ ހިކިފައި އަދި ހަރުކޮށް ހުރުމެވެ. އެކި ކުދިން ބޮޑު ކަމުދިއުމުގައި ތަފާތު ތަކެއް ހުންނާނެ އެވެ. ކޮންމެ ދުވަހަކު ދެފަހަރު ނުވަތަ3ފަހަރު ދާކުދިން ތިބޭއިރު އަނެއްބައި ކުދިން ދެދުވަހުން 1 ދުވަހު ނުވަތަ3ދުވަހުން 1 ދުވަހު ވެސް ބޮޑުކަމުދެއެވެ. ނަމަވެސް އެއީ އެކުދިން އާދަކޮށް ބޮޑުކަމުދާގޮތްނަމަ އެއީ ބަނޑުހަރުވުމެކޭ ނުބުނެވޭނެ އެވެ.\nކުއްޖާގެ އުމުރުން3ނުވަތަ4އަހަރު ވަރުވަންދެން ވަކި ތަރުތީބެއް ނުވަތަ ވަކި އާދަތަކެއް ނުހުރެޔޭ ބުނެވިދާނެ އެވެ. ވިހެއީއްސުރެ މިއުމުރާ ޖެހެންދެން އެކި ކުދިންގެ ބޮޑު ކަމުދިއުމަށް ބަދަލުތަކެއް އާދެއެވެ. ކުޑަކުދިން ބަނޑުހަރުވުމަކީ އާންމު ގޮތެއްގައި ހަށިގަނޑުގައި ހުންނަ ބޮޑު ބައްޔަކުން ވާކަމެއް ނޫނެވެ. ނަމަވެސް އެކަން މެދުވެރިކުރުވާ ސަބަބުތައް ވަރަށް ގިނައެވެ.\nއުމުރުން 18 އަހަރުން މަތީގެ ކުދިން ބޮޑުކަމުދިއުމަށް އިށީނުމަށް ދެކޮޅު ހަދަނީ އެއުމުރުގައި ކުޅުމައިގެން އަވަދިނެތި މާބޮޑަށް އުޅެން ހަދައިގެންނެވެ. ކުޅުން ހުއްޓާލުމަށްފަހު ބޮޑުކަމުދިއުމަށް އެމީހުން ނުރުހެއެވެ. ވުމާއެކު މިއީ އެއުމުރުގެ ކުދިން ބޮޑުކަމު ދިއުމަށް ދިމާވާ އެންމެ ބޮޑު އެއް މައްސަލަ އެވެ.\nސުކޫލަށް ދާކުދިން ބަނޑުހަރުވުމަށް ދިމާވާ މައްސަލަ ތަކުގެ ތެރޭގައި ސުކޫލްގެ ފާޚާނާ އަށް ބޮޑުކަމުދާން ބޭނުން ނުވުން ހިމެނެއެވެ. ސަބަބަކީ ސުކޫލްގެ ފާޚާނާގެ ސާފުތާހިރުކަމާމެދު ޝައްކުވުމާއި، އަދި އަމިއްލަވަންތަކަން އިހްސާސް ނުކުރެވޭތީ އެވެ.\nމިލިޔުމުގައި ކުޑަކުދިންނާއި ބަނޑުހިކުން މިބައިގައި 18 އޮގަސްޓް 2009ވީ އަންގާރަ ދުވަހު ހަވީރު ނޫހުގައި ޑރ ޢަބުދުﷲ ޢުބައިދު ލިޔެ ޝާއިޢުކުރެވިފައިވާ ލިޔުމެއްގެ ބައެއް ހިމެނެއެވެ.\nކުޑަކުދިން ފާޚާނާއަށް ދާން ބިރުގަންނަ ކަހަލަ ކަމެއް ކުރިން ދިމާވެފައިވާނަމަ ބޮޑުކަމުދިއުމުގެ އިހްސާސް ކުރެވުނަސް އެކަން ހިފަހައްޓައި ކޮންޓްރޯލްކުރަން މަސައްކަތްކުރެއެވެ. ނަތީޖާއެއްގެ ގޮތުން ފުރަގަސް ފަރާތު ހޮޅިން ސިކުނޑިއަށް ފޮނުވާ މިއިހްސާސް ތަކަށް ބީރުކަންފަތެއް ދިނުމަށް ސިކުނޑިއަށް އާދަވެއެވެ. ވުމާއެކު ބޮޑުކަމުދާ އެއްޗެހި ފުރަގަސް ފަރާތު ހޮޅީގެ ތެރޭގައި ހުރެ، އޭގައިވާ ފެނުގެ ބައި މަދުވުމާއެކު ނަޖިސް ހަރުވެ ހިކެން ދިމާވާނެއެވެ. މިހެންވުމުން ކުޑަކުއްޖާއަށް މިތަކެތި ބޭރުކުރުމަކީ މާއުދަގޫ ައަދި ތަދު އިހްސާސް ކުރަންޖެހޭ ކަމަކަށް ވެއެވެ. އޭގެ ސަބަބުން ބޮޑުކަމު ނުގޮސް ހުރުމަށް މާބޮޑަށް މަސައްކަތް ކުރެއެވެ.\nކާއެއްޗެހި ބަދަލުވުން ނުވަތަ ކާމިންވަރު ބަދަލުވުމަކީ ބޮޑުކަމުދިއުމަށް އަސަރު ކުރާ ކަމެކެވެ. ނަރު ހުންނަ ކާނާގެ ބާވަތްތައް ކެއުމަކީ ބޮޑެތި މީހުންނަށް ބޮޑުކަމުދިއުމަށް ފަސޭހަކޮށްދޭ ކަމަކަށް ވިޔަސް، އެއީ ކުޑަކުދިންގެ ބަނޑު ރަގަޅުކޮށްދޭ ކަމެއްކަމަށް ދިރާސާތަކުން ނުދައްކައެވެ. ނަމަވެސް ހަށިގަނޑަށް ބޭނުންވާ ކާނާގެ ހުރިހާ ބައިތަކެއް ހިމެނޭ ހަމަހަމަ ކާނާ އެއް ބޭނުންކުރުމަކީ ބަނޑުހަރުވެ ބޮޑޫކަމުދިއުމުގެ މައްސަލަތައް ދިމާނުވާ ކަމެއްކަމަށް ފާހަގަ ކުރެވިފައި ވެއެވެ.\nގާތުންކިރުދޭ ކުދިންނަށް ބޮޑުކަމުދިއުމުގައި ދިމާވާ މައްސަލަތައް ފޯމިއުލާ ކިރުދޭކުދިންނާ އަޅާބަލާއިރު މަދުކަމަށް ފާހަގަ ކުރެވެއެވެ. ގާތުންކިރުދޭކުދިން ހަފްތާއަކު 40-5 ފަހަރާއި ދެމެދުގެ އަދަދަކަށް ބޮޑުކަމުދާއިރު، ފޯމިއުލާ ކިރު ދޭކުދިން ބޮޑުކަމުދަނީ ހަފްތާއަކު 28-5 ފަހަރާއި ދެމެދުގެ އަދަދަކަށެވެ. އަދި ފޯމިއުލާ ކިރުގެ ވައްތަރުތައް ބަދަލު ކުރުމުން ވެސް ބައެއް ފަހަރު ތުއްތު ކުދިންނަށް ބަނޑުހަރުވެ މައްސަލަތައް ދިމާވެއެވެ.\nކުޑަކުދިންނާއި އަދި ޅަކުދިން ގިނައިން ފޮނި ކާތަކެތި ކެއުމުގެ ސަބަބުން ވެސް ބަނޑުހަރުވާ ގޮތް ވެއެވެ.\nކުޑަކުއްޖާ ބަލިވުމުގެ ސަބަބުން ނުކެވި، އަދި ހޮސްޕިޓަލްގައި އެދުމަތިކޮށް ދިގުމުއްދަތަކަށް ފަރުވާ ކުރުމަކީ ވެސް ބަނޑުހަރުވުމަށް މެދުވެރިވާ ސަބަބެކެވެ.\nކުޑަކުއްޖާގެ ހަށިގަނޑުގައި ހުންނަ ބައްޔެއްގެ ސަބަބުން ވެސް ބަނޑު ހަރުވެއެވެ. މިގޮތުން ފާޙަގަކޮށްލެވޭ ޙާލަތްތަކުގެ ތެރޭގައި:-\nތައިރޮއިޑް ގްލޭންޑް އިން އުފައްދާ ހޯރމޯން ލޭގެ ތެރޭގައި ހުންނަން ޖެހޭ މިންވަރަށްވުރެ މަދުވުން(އިނގިރޭސި ބަހުން: Hypothyroidism) އިންވެސް ކުޑަކުދިންނަށް ބަނޑުހަރުވުން މެދުވެރި ކުރުވައެވެ.\nހަކުރު ބަލި ހުންނަ ކުދިންނަށް ބަނޑުހަރުވުމަކީ ޢާންމު ކަމެކެވެ.\nސެރެބްރަލް ޕަލްސީ ފަދަ ސިކުނޑީގެ ބަލިތަކާއި، ސްޕައިނަލް ކޯޑްގެ ބަލިތައް ޖެހިފައިވާ ކުދިންނަށް ބަނޑުހަރުވުމަކީ އާންމު މައްސަލަ އެކެވެ.\nހަށިގަނޑުގައި ހިމެނޭ ކެލްސިއަމް އަދި ޕޮޓޭސިއަމްގެ މިންވަރު މަދުވާނަމަވެސް ބަނޑު ހަރުވެދާނެއެވެ.\nކުޑަކުއްޖާ ވިހެއީއްސުރެ ބޮޑުކަމުދާން އުދަގޫވެ ބަނޑުހަރުވާނަމަ އެއީ އުފެދުމުގައި ފުރަގަސް ފަރާތު ހޮޅީގައި އެކުލެވެންޖެހޭ އިހްސާސް އުފުލާ ނާރުތަކެއް އުފެދިފައި ނެތުން(އިނގިރޭސި ބަހުން: Hirs sprung disease) ގެ ސަބަބުން ކަމަށް ވެސް ވެދާނެ އެވެ. އެފަދަ ޙާލަތެއްގައި އެކަން ޔަގީންކޮށް ފަރުވާކުރުން މުހިއްމެވެ.\nތަފާތު ބޭސްތައް ދިނުމަކީ ވެސް ކުޑަކުދިންނަށް ބަނޑުހަރުވުން މެދުވެރިވާ ކަމެކެވެ.\nއުމުރުން ދުވަސްވުމާއި ބަނޑުހިކުންEdit\nއުމުރުން 60 އަހަރުން މަތީ މީހުންގެ މެދުގައި ބަނޑުހިކުން އާންމުކަން ފާހަގަ ކުރެވެއެވެ. އެއީ މިއުމުރުގައި ހެލިފެލިވެއުޅުން މަދުވުން، އަބަދު އެއްތަނެއްގައި އިށީދެ ނުވަތަ އޮށޯވެތިބުން، ތަފާތު ބަލިތަކަށް ބޭސް ބޭނުންކުރާ މިންވަރު މިއުމުރުގައި އިތުރުވުމުގެ ސަބަބުންނެވެ. އުމުރުން ދުވަސްވުމުން ކާތަކެތި ބޭނުންކުރެވެ މިންވަރު މަދުވުމާއި، އަދި ހަޖަމުކުރާ ނިޒާމްގެ ބައިތަކުގައިވާ މަޑުމަސްތަކުގެ މަސައްކަތް ހިނގުން ދަށްވެ، ގޮހޮރު ފަހަނައަޅައި ބޮޑުކަމުދާ ތަކެތި ދިއުން ލަސްވުން ފަދަ ކަންކަމަކީ ވެސް މިއުމުރުގައި ބަނޑުހިކުން މެދުވެރިވުމަށް އެހީތެރިވެދޭނެ ކަންކަމެވެ. އަދި މިއުމުރުގެ މީހުންގެ މެދުގައި ފުރަގަސް ފަރާތުގައި ބޮޑުކަމުދާތަކެތި ތާށިވުން ފަދަ ކަންތައް ކުރިމަތިވުން އާންމުކަން ފާހަގަ ކުރެވެއެވެ.\nމިއީ ބަލިވެއިންނަ %50އިންސައްތަ އަންހެނުން ކުރާ ޝަކުވާއެކެވެ. ބަލިވެއިނުމާއި ވިދިގެން ރަހިމު ބޮޑުވެ، ފުޅާވުމުން ފުރަގަސް ފަރާތް(Rectum)ފިތޭގޮތްވުން، ޕްރޯޖެސްޓަރޯން(Progesterone)ހޯރމޯން އިތުރުވުމާއި ގުޅިގެން ކާތަކެތި ހަޖަމުކުރާ ނިޒާމް(Digestive tract)ގައި ކާތަކެތި ހަރަކާތްކުރުން ދަށްކޮށްލުން، މިއީ ބަނޑުހިކުން މެދުވެރިކުރުވާ ބައެއް ސަބަބުތަކެވެ. އިސްވެދެންނެވުނު ގޮތަށް ހަޖަމުކުރާ ނިޒާމްގައި ކާތަކެތި ހިގުން ނުވަތަ ހަރަކާތްކުރުން ދަށްވުމުން ކާތަކެތި ގޮހޮރުގައި ހުންނަ ވަގުތު އިތުރުވެ، ފެން ހަށިގަނޑަށް ދަމާމިންވަރު ގިނަވެއެވެ. ނަތީޖާއެއްގެ ގޮތުން ގޮހޮރުގައި ހުރި ތަކެތި ހަރުވެ، ބޭރުވާން އުދަގޫވެއެވެ. ބަނޑުހިކުމުގެ މައިގަނޑު ސިއްރަކީ މިއީ އެވެ.\nއަންނަނިވި ކަންތައްތައް ބަނޑުހިކުމުގެ މައްސަލައިން ސަލާމަތްކުރުމުގައި އެހީއަކަށް ވެއެވެ.\nރޯމޭވާ،ތަރުކާރީ،ގްރެއިން ސެރެލްސް،ޕާން ފަދަ ފައިބަރު އެކުލެވޭ ކާނާ ބޭނުންކުރުން\nމިކާތަކެތި ބޭނުންކުރާ އިރު މޭވާ، ނުވަތަ ތަރުކާރީ އެކުލެވޭ ޖޫސް ބޭނުން ކުރެވިދާނެއެވެ. މިގޮތުން ދުވާލަކު 1 ނުވަތަ 2ތަށި ޖޫސް ބޯށެވެ.މިގޮތުން ޕްރޫން ޖޫހަކީ ވަރަށް ފައިދާހުރި އެއްޗެކެވެ.\nކޮންމެ ދުވަހަކު މަދުވެގެން 8 ނުވަތަ 10ތަށި ފެންބުއިމަށް އާދަކުރުން\nކޮފީ،ސައި،ކޯލާ ފަދަ ބުއިންތަކާއި ދުރުހެލިވުން\nކަސްރަތުކުރުން، ކުޅިވަރުކުޅުން،ފެތުން،ބަނޑުހިކުން ކުޑަކޮށްދެއެވެ.\nމާމުއި ފަދަ ތަކެތި ކޮންމެ ދުވަހެއްގެ ކާނާގައި ހިމެނުން\nކޮންމެ ދުވަހަކު މަދުވެގެން ބައިގަޑިއިރު ހިގާލުން\nބަނޑުހިކުން މެދުވެރިވުމުން ފެނިދާނެ އަލާމާތްތައްEdit\nބަނޑުގައި ވައިހެދި ފުފުން\nމާގިނައިން ފުރަގަސްފަރާތުން ވައިބޭރުކުރެވުން\nބޮޑުކަމުދެވެން އުޅޭހެން އިހްސާސް ކުރެވުން\nބޮޑުކަމުދެވުނަސް ގޮހޮރު ހުސްނުވާހެން ހީވުން\nބޮޑުކަމުދިއުމުގެ ތެރޭގައި ފުރަގަސްފަރާތު ދޮރުގައި ރިހުން\nފުރަގަސް ފަރާތު ދޮރުގެ ވަށައިގެންވާ ހިސާބު ހިރުވައި ފާރުވުން\nބަނޑުހަރުވާން ނުވަތަ ބޮޑުކަމުފާހާނާ ކުރުމަށް ދަތިވާންޖެހޭ ސަބަބުތައް ގިނަކަމުން ބަނޑުހަރުވެގެން ޑޮކްޓަރަށް ދެއްކުމުން ރަގަޅު ފުރިހަމަ ފަރުވާއެއްދިނުމުގެ ކުރިން ބަލިމީހާއާއި ބެހޭ ވަރަށްގިނަ މައުލޫމާތު އޮޅުންފިލުވާނެއެވެ. އަދި މީގެ އިތުރުން އެތެރެހަށީގެ ބައްޔެއްހުރިތޯ އާއި ފުރަގަސްފަރާތު ބައްޔެއްހުރިތޯ ވަރަށް ރަގަޅަށް ބަލާނެއެވެ. އެއަށްފަހު ލޭގެ އާއި ބޮޑުކަމުނަޖިހުގެ ޓެސްޓުތަކަކަށްފަހު ބަނޑުހަރުވާން މެދުވެރިވި ސަބަބު ޔަގީން ނުވާނަމަ އެކްސްރޭ ނަގައިގެން (މިސާލަކަށް:-އާދައިގެ ބަނޑުގެ އެކްސްރޭއެއް، ބޭރިއަމް އެނީމާ، ޑެފިކޮގްރަފީ) ކުރިޔަށްގެންދާނެއެވެ.އަދި މިދެންނެވި ޓެސްޓުތަކުގެ އިތުރުން ޕްރޮކްޓޮސްކޮޕީ ނުވަތަ ކޮލޮނޮސްކޮޕީ ހަދާފާނެއެވެ.\nބަނޑުހަރުވުމުން ފަރުވާ ދެވިދާނެގޮތްތައް ގިނަކަމުން އެންމެފަސޭހަ އަދި ރަގަޅު ގޮތަކީ ފަރުވާދޭން ފެށުމުގެ ކުރިން ބަނޑުހަރުވާން މެދުވެރިވިސަބަބު ހޯދުމެވެ. ބަނޑުހަރުވެއްޖެކަން އެގުމުން ކެއުންބުއިމަށް ބަދަލުގެންނާށެވެ. ފެންބުއިން އިތުރުކޮށްލުމަށްފަހު ކެއުމުގައި ތަރުކާރީ އާއި މޭވާ އިތުރު ކޮށްލާށެވެ. ރެއާދުވާލު އެއްމެ މަދުވެގެންވެސް ތިންއިރު ތަރުކާރީ/މޭވާ ކާންވާނެއެވެ. ހާއްސަކޮށް ބަނޑުދިޔާކޮށްދޭފަދަ މޭވާ ނުވަތަ ތަރުކާރީ (މިސާލަކަށް:-ފަޅޯ، ޕްލަމް،އެޕްރިކޮޓް،ލެޓިއުސް،ކިއުކަމްބަރ، ކެބެޖް،)އެއްއިރު ނަމަވެސް ކާންވާނެއެވެ. ވަކިވައްތަރެއްގެ ފަތްޕިލާވެލި(މިސާލަކަށް:- މާބުޅާފަތް،ކޮޕީފަތް، މުރަގަފަތް) ބޭނުންކުރެވިދާނެއެވެ.އަދި ހަމައެހެންމެ ފައިބަރ ގިނައިން އެކުލެވޭ ތައްޔާރީ ކާނާވެސް އެއްމެރަގަޅުވާނެއެވެ. "ޕްރޫން ނުވަތަ ޕްރޫންގެ ޖޫހަކީ ބަނޑުހަރުވާތީ ވަރަށްކުރިއްސުރެވެސް ވަރަށްއާއްމުކޮށް ބޭނުންކުރަމުން އަންނަ އެއްޗެކެވެ. އަދި މަދުމަދުން މި ބޭނުންކުރުމުން ބޮޑުގޮހޮރު ހަލާކުވާފަދަ މައްސަލައެއްޖެހުނު ކަމަކަށް އެނގިފައެއްނުވެއެވެ. އެހެންނަމަވެސް ވަރަށް އާއްމުކޮށް ބޭނުންކުރެވޭ އެއްޗެއްކަމުގައިވާ ފަތްޕިލާވެލީގެ ބާވަތްތައް ދާއިމީކޮށް ގިނަމުއްދަތަކަށް ބޭނުން ކުރުމުން ގިނަފަތުގައި ހުންނަނީ ސްޓިމިއުލެންޓް ލެކްޒެޓިވް އެއްކަމުގައިވާތީ ބޮޑުގޮހޮރު ފާރުވުމުގެ ފުރުސަތު ވަރަށް ބޮޑެވެ." ބައެއްބަލިމީހުންނަށް (މިސާލަކަށް:- ގޮހޮރުގައި ސްޓްރިކްޗާރ އުފެދި ގޮހޮރުގެވަކިހިސާބެއް ކޮންމެވެސްވަރަކަށް ބެދިފައިވާ މީހުން) ފައިބަރ ގިނައިންއެކުލެވޭ ކާނާބޭނުން ކުރުމުން އިތުރުއެހެން ސިއްޙީ މައްސަލަތައް ދިމާވެދާނެތީ ވީހާވެސް އަވަހަށް ޑޮކްޓަރެއްގެ ނުވަތަ ސިއްޙީއެހީތެރިއެއްގެ ލަފާހޯދަންވާނެއެވެ.\nޑޮކްޓަރަށް ދައްކައިގެން އެކިވައްތަރުގެ ލެކްޒެޓިވްސް ނުވަތަ ބަނޑުދިޔާކޮށްދޭ ބޭސް ބޭނުންކުރެވިދާނެވެ. ކޮންވަތަރެއްގެ ބޭހެއްތޯ ނުވަތަ ބޭސް ބޭނުންކުރަންޖެހޭނީ ކިހާމުއްދަތަކަށްތޯ އޮޅުންފިލުވަންވާނެއެވެ. އެއީ ލެކްޒެޓިވްސް ތަކުގެތެރޭގައި ލުބްރިކަންޓް ލެކްޒެޓިވްސް، ބޮޑުކަމުނަޖިސް މަޑުކުރަންދޭ އެމޮލިއެންޓް ލެކްޒެޓިވްސް ،ހައިޕަރއޮސްމޮލަރ ލެކްޒެޓިވްސް، ހާއްސަކޮށް މެގްނޭޒިއަމް އެކުލެވޭ ސެލައިން ލެކްޒެޓިވްސް އަދި ސްޓިމިއުލަންޓް ލެކްޒެޓިވްސް(މިސާލަކަށް:- ސެނނާ،ބިސޮކޮޑީލް) ހިމެނޭތީއެވެ.\nމާބޮޑަށް ބަނޑުހަރުވުމުން އެނީމާ ނުވަތަ ބޮޑުބުންބާކުރަން ޖެހިދާނެއެވެ. ބުންބާކުރުމަށްޓަކައި،ތައްޔާރު ކުރެވިފައިވާބޭހެއް ހިމަހޮޅިއެއްގެއެހީގައި ފުރަގަސްފަރާތުގޮހޮރަށް ފޮނުވާލާނެއެވެ. އަދި މިފަދަ ބޭހެއް ލިބެންނެތްނަމަ ފެނުގެތެރެއަށް ސައިބޯނި ގިރުވައިގެން ބޭސްފެން ތައްޔާރުކުރެވިދާނެއެވެ. މިގޮތަށް ބުންބާކުރުމުގެ ކުރިން ފުރަގަސްފަރާތުގޮހޮރުގައި ބޮޑުކަމުނަޖިސް ހުރިކަން ޔަގީންވާންވާނެއެވެ.\nވަގުތީ ގޮތުން ނުވަތަ އަވަސް ފަރުވާއެއްގެ ގޮތުގައި ފުރަގަސްފަރާތަށްލައްވާ ބޭސްގުޅައެއްކަމުގައިވާ ސަޕޯސިޓްރީ ބޭނުންކުރެވިދާނެއެވެ. ސަޕޯސިޓްރީ ބޭނުންކުރަން ފަސޭހަވެފައި ނަތީޖާވެސް ވަރަށް ރަގަޅުވާނެއެވެ. އަދި ހާއްސަކޮށް ބޭސްގުޅަލައްވާ ވަގުތު އިނގިލިކޮންމެވެސް ވަރަކަށް ފުރަގަސްފަރާތުން އެތެރެއަށް ލައްވާލެވިއްޖެއްޔާ ބޮޑުކަމުފާހާނާ ކުރަންޖެހޭލެއް އަވަސް ވާނެއެވެ. ބޮޑުކަމުނަޖިސް ފުރަގަސްފަރާތުގޮހޮރުގައި ބޭރުނުވެ ހުންނަތާ ގިނައިރުވުމުން ބޮޑުކަމުނަޖިހުން ހިލައުފެދުމަކީ ދިމާވާ މައްސަލައެކެވެ. ވީމާ ސަޕޯސިޓްރީ ލެއްވުމުގެކުރިން ނުވަތަ އެނީމާ ދިނުމުގެ ކުރިން ހިލަތައްނަގާފާނެއެވެ.\nބަނޑުހަރުވެފައި ތިބޭ މީހުން ހަމައެކަނި ކަސްރަތުކޮށްގެން މާބޮޑު ފަސޭހަކަމެއް ލިބޭކަމަކަށް އެއްވެސް ދިރާސާއަކުން ނުދައްކައެވެ. އެހެންނަމަވެސް އެއްވެސް ކަސްރަތެއް ނުކޮށް ކަންނެތް ދިރިއުޅުމެއް އުޅޭމީހުންނަށް ބަނޑުހަރުވުގެ މައްސަލަ ދިމާވުމުގެ ފުރުސަތުބޮޑެވެ. ފުރަގަސްފަރާތް ވަށައިގެންނާއި ކަށިވަތުގައިވާ މަސްތައް ވަރުގަދަކޮށްބެހެއްޓުމަށާއި ފުރަގަސްފަރާތުގޮހޮރުގައިވާ ސްފިންކްޓަރ ޓްރޭންކުރުމަށްޓަކައި "ބަޔޮފީޑްބެކް" އޭ ކިޔާ ކަސްރަތު ޕްރޮގްރާމެއްވެސް ވަނީތައްޔާރުކުރެވިފައެވެ.\nދާއިމީކޮށް ބަނޑުހަރުވާ މީހުން ވަރަށްގިނަ ގޮތްގޮތަށްފަރުވާ ހޯދުމަށްފަހު ރަގަޅު ނުވުމުން އެކަމަށްހާއްސަ އޮޕަރޭޝަނެއްކުރުމުން އެ މައްސަލަ ހައްލުވާނެއެވެ.\nބަނޑުހަރުވުމުން ބައެއްމީހުން ކުރާކަންތައްތަކުގެ ތެރޭގައި ގްރީންޓީ ނުވަތަ ފެހިސައިފަތުފެންބުއިން، ކިރުކޮފީތައްޓެއް ބޯލުން، ދެތިންދުވަހެއް ވަންދެން ބައި ޖޯޑުގެ ގާނާފައި ހުންނަ ރޯ ކެރެޓްގެ ތެރެއަށް ދެ މޭޒުމަތީސަމްސަލުގެ ޒައިތޫނި ތެޔޮ އަޅައިގެން ކެއުން، ސަނާމުކީ ފަތްހިއްކާފައި ކުދިކުދި ކޮންގުޅަހަދައިގެން ބޭނުންކުރުން، ކިރުތައްޓަކަށް މާމުއި އަޅައިގެން ބުއިމުގެއިތުރުން ގެރިކިރުބޮއެ ހަދައެވެ.\nމިލިޔުމުގައި ރާއްޖެ ދުވަހު ނޫހުގައި ޑރ އަހުމަދު އަޝްރަފް ޢަލީ ލިޔެ ޝާއިޢުކުރެވިފައިވާ ލިޔުމެއްގެ ބައެއް ހިމެނެއެވެ.\nބަނޑުހިކުމުން ރައްކާތެރިވެދާނެ ބައެއް ކަންތައްތައްEdit\nބޮޑުކަމުދާން ބޭނުންވާ ހިނދު ހިފަހައްޓައިގެން ހުރުމުގެ ބަދަލުގައި ވީއެންމެ އަވަހަކަށް ބޮޑުކަމުދިއުމާއި، އަދި ކޮންމެ ދުވަހަކު ބޮޑުކަމުދިއުމަށް ވަކި ވަގުތެއް އާދަކުރެވޭތޯ ބަލާށެވެ. މިސާލަކަށް ބޮޑުކަމުދާން އޮންނަ ވަގުތަކީ ހެދުނުގެ ނާސްތާއަށްފަހު އޮންނަ ވަގުތު ކޮޅު ކަމުގައި ކަނޑައަޅައި އެގޮތަށް ޢަމަލުކުރެވިދާނެ އެވެ. ބޮޑުކަމު ނުގޮސް ހުރުމުން ނަޖިސް ގޮހޮރުގައި ހަރުލާގޮތް ނުވަތަ ޖަމާވާގޮތް ވެއެވެ. މިގޮތަށް ނަޖިސް ހަރުލައިފައި ހުރުމުން އެއިން ފެން ހަށިގަނޑަށް ދެމި ހިކި ހަރުވެ ބޮޑުކަމުދާ ތަކެތި ބޭރުވާން އުދަގޫވެއެވެ.\nގިނަގިނައިން ފެން އަދި ދިޔާތަކެތި ބޯން އާދަކުރާށެވެ. މިގޮތުން ދުވާލަކު 8 ނުވަތަ 10 ތަށި ފެންބުއިމާއެކު ތަރުކާރީ އަދި މޭވާ ޖޫސް ބޭނުންކުރާށެވެ. ޚާއްޞަކޮށް ޕްރޫން ޖޫސް އަދި މާމުއި ފަދަ ތަކެތި ބޭނުންކުރުމަކީ ބަނޑުހިކުމުން ރައްކާތެރިވުމުގައި އެހީއަކަށް ވާނެއެވެ. ޚާއްޞަކޮށް ހެދުނު ގަޑީގައި ގިނައިން ފެން ބުއިމަކީ ވަރަށް ބޭނުންތެރި ރަގަޅު ކަމެކެވެ.\nދިޔާ ތަކެތީގެ ގޮތުގައި ކަޅުސައި، ކޮޕީ، ކޯލާ ފަދަ ކެފޭއިން އެކުލެވޭ ތަކެތި ބުއިމާއި ދުރުހެލިވާށެވެ. ހަމަމިހެން ބަނގުއާވީގެ އަސަރު އެކުލެވޭ ދިޔާތަކެތި ބޭނުން ނުކުރާށެވެ. އެއީ މިފަދަ ތަކެތި ބޭނުންކުރުމުގެ ސަބަބުން ހަށިގަނޑުން ފެންހުސްވުން ފަދަ ކަމެއް މެދުވެރިވެދާނެ ތީއެވެ.\nފައިބަރ އެކުލެވޭ ކާނާ ބޭނުންކުރުމަށް ޚާއްޞަ އަހައްމިއްޔަތެއް ދިނުމަކީ ވަރަށް މުހިއްމު ކަމެކެވެ.\nކަސްރަތުކުރުން : ތަފާތު ވައްތަރުގެ ކަސްރަތު ކުރުމަކީ ވަރަށް ފައިދާ ހުރި ކަމެކެވެ.\nހަކުރު އަދި ފެޓް އެކުލެވޭ ކާނާގެ ބާވަތްތަކާއި ދުރުހެލިވުމަކީ ވަރަށް މުހިއްމު ކަމެކެވެ.\nކާން އޮންނަ ވަގުތު ތަކުގައި ބަރާބަރަށް ގަޑިން ގަޑިއަށް ކާން އާދަކުރާށެވެ.\nLast edited on4އެޕްރީލް 2013, at 20:51